
EE VREDE! MET GEWELD? EE 


Sedert die eerste daad van moord op aarde 
duur die Kainsgeweld nog steeds verwoedend voort. 
Bloed het gevloei en gestorte bloed roep om wraak, 
en so het geweld die vader van doodslag geword. 
# Maar met die sondeval is die beeld van God in die 
mens nie totaal uitgewis nie, want dan sou die kroon 
van Gods skepping 'n duiwel geword 'het. Maar die 
beeld is verduister. Die sondaarmens het, deur die 
werking van die Gees van God, egter nog behoefte 
aan vrede. In sy verdwaasheid van hart soek hy dit 
nie waar dit in der waarheid alleen te vind is nie. 
Hy soek dit in eie krag. Hy wil vrede deur geweld. 
Daarom is daar oorloë en sal daar tot met Arma- 
geddon (Openbaring 16:16) oorloë wees. En die 
oorlogsgeweld neem in gewelddadigheid en 
verskrikkinge al meer toe. Die moordtuie, die 
oorlogswapens word steeds meer verwoestend en 
uitdelgend. Nou sneuwel nie meer honderde soos in 
die Bybelse tye nie, ook nie meer duisende soos na 
die uitvinding van buskruit nie, maar nou loop die 
gesneuweldes en die wat agter die linies in dorpe 
en stede omkom in die miljoene. 


Geweld slaan al wyer om sig heen. Dit word 
selfs in en deur kerke beoefen. Vandaar die gods- 
diensoorloë van die verlede soos die kruistogte 
gesteun deur die kerk van Rome en dié in die dae 
van die Reformasie, soos die dertigjarige godsdiens- 
j oorlog in Duitsland en daarna, soos nou nog in ons 
moderne tyd, in Noord-lerland. 


Nog steeds word geweld as middel tot vrede 
onder sekere omstandighede goedgekeur, nie alleen 
deur wêreldlike owerhede nie, maar ook nog deur 
bepaalde kerke. As voorbeeld hiervan verwys ons 
na die morele en finansiële steun wat sekere kerke, 
sowel as die Wêreldraad van Kerke, aan terroriste 
1 bewegings gee, wat deur hulle bestempel word as 
| vryheidsvegters. Daar is ander kerke en organisasies, 
wat nie juis hierdie soort geweld openlik durf te 
steun met donasies nie, maar dit op suggestiewe 
| wyse doen. So doen die ,,South African Church 
# Council” dit in hulle linkse blaadjies: ,,Ecunews'” en 
,Kairos”. Daarin word nie openlik na die wapens 
opgeroep nie, maar wel word beweer dat die Suid- 
Afrikaanse owerheid deur die beleid van eiesoortige 
ontwikkeling geweld sou uitlok. Hulle glo dan blyk- 
baar, dat in hulle oog, verkeerde handelwyse van 
een kant 'n regverdiging is vir 'n verkeerde reaksie 
| van die ander kant, of anders gestel: om kwaad met 
kwaad te vergeld. 


g Hierdie kerke en liggame volg hierin die houding 
# van die V.V.O. wat ondanks sy agt artikels in sy 

Ontwerp op Aggressie” tog steun aan terroriste 
organisasies, wat hulleself aan aggressie skuldig 
maak, verleen. 


Artikel 5 byvoorbeeld lui soos volg: 


,Geen konsiderasie van welke aard ookal, dit 
sy politiek, ekonomies, militêr of andersins mag 
dien as 'n regverdiging vir aggressie. 

'n Oorlog van aggressie is 'n misdaad teenoor 
internasionale vrede...” 


Ondanks ernstige waarskuwings, laastelik deur 
die verbanne Nobelpryswinner, die Rus Solzjenitsyn, 
wat uit sy vaderland gesit is, gaan die steun aan 
terroristiese organisasies voort en word Jassat 
Arafat, die Arabiese terroristeleier, met ovasie in 
die vergadering van die Verenigde Volke ontvang, 
ondanks die geweld wat sy organisasie al ontketen 
het. 


Vrede deur geweld! Dit is wat die ou Romeinse 
n ,contradictio in terminis” noem, dit wil sê 'n 
stelling wat homself weerspreek. Dit sal 'n vrede 
wees soos waarvan Jesaja spreek: ,,Vrede, vredel 
— terwyl daar geen vrede is nie.” Maar hoe dan 
wel? Vrede waardeur? Nie deur allerhande menslike 
pogings van die Verenigde Volke nie of van welke 
ander liggaam of organisasie ook al. Hulle kan dit 
hoogstens tot 'n wapenstilstand bring, omdat die 
vegtende volke of partye moeg geword of een van 
hulle het verloor en dan word die wapens neergelê 
en gewag vir 'n gunstiger geleentheid. 


Die ware vrede is van bo. Dit is uit God. Die 
engele het daarvan gesing met die koms van die 
Heiland op aarde. In die velde van Bethlehem het 
weerklink die 


" 


,Vrede op aarde, 
in die mense 'n welbehae!” 


Dit is die vrede deur die Vredevors, Jesus 
Christus. Dit is die vrede deur die bloed van die 
kruis. Dit is die vrede wat alle verstand te bowe 
gaan, die vrede wat die kersevangelie bring. Dit is 
die vrede wat ,,aan die einde van die dae” na die 
woord van Jesaja tot volle ontplooiing sal kom, 
wanneer die nasies van hulle swaarde pikke sal 
smee, en van hulle spiese snoeimesse”, wanneer 
,nasie nie meer teen nasie die swaard ophef nie”, 
en wanneer ,,hulle nie meer sal leer om oorlog te 
voer nie”, wanneer daar geen geweld meer sal wees 
nie, omdat God sal wees alles en in almal. 


Joh. Dreyer 





KERSFEESOORDENKING 


Lees: Jesaja 9:1-6 
Lukas 2:1-20 
Johannes 1:14-17 
Teks: Johannes 1:16 
En uit sy volheid het ons almal 
ontvang, ja, genade op genade. 


Vanaf die oomblik toe God die mens 
in aansyn geroep het, het Hy Hom on- 
ophoudelik met die mens as die kroon 
van sy skepping besig gehou. Sonder 
onderbreking bemoei die Here Homself 
met dié wese wat geskape is na sy 
beeld en gelykenis. Maar hierdie beeld 
en gelykenis van God mag nooit met 
'n liggaamlike verskyningsvorm verwar 
of vergelyk word nie. Wanneer die 
Bybel vir ons sê dat die mens na die 
beeld en gelykenis van sy Skepper ge- 
skape is, dan dui dit op ware kennis 
van God, geregtigheid en heiligheid. 
Dit is die dinge wat vorm gee aan ons 
Skepper se beeld en gelykenis. 


DS. $. G. A. GOLDEN 


Die Here is egter nie oppervlakkig 
met die mens as die kroon van die 
skepping besig nie. Ons hemelse Vader 
se besig-wees met die mens, word 
verinnig, verdiep en verstewig deur 
die feit dat Hy 'n verbond met ons ge- 
sluit het. Op arond van die verbond, 
het daar 'n verhouding tussen die mens 
en sy Skepper ontstaan. Maar hierdie 
verbondsverhouding kan slegs sukses- 
vol wees as die mens dit dra deur 'n 
onwrikbare geloof in God. Die ver- 
bondsverhouding tussen die Here en 
die mens moet dus gesteun en gevoed 
word vanuit die geloofsverhouding. 

En nou het die geloof in die Skepper 
nie by die mens ontbreek nie, want die 
geloof is as 'n gawe van Bo af aan 
die mens geskenk. Maar tog, ten spyte 
van die gewende hand van die Here, 
het die Verbond vir die mense op 'n 
sekere punt groot verleentheid ver- 
oorsaak. Want, hoewel die verbond vir 
die mens 'n verhouding met God be- 
werkstellig het, kon die mens die aan- 
gesig van die Here nooit aanskou nie. 
Die hemelse Vader self het die mense 
daarvoor gewaarsku dat hulle sy aan- 
gesig nie mag aanskou nie. Dit is ook 
in ooreenstemming met wat Johannes 
1:18 sê: ,Niemand het God nog ooit 
gesien nie.” God is nie te sien nie, nie 
waar te neem nie en Hy kan nie tot 
een of ander tasbare voorwerp gemaak 
of daarin vasgevang word nie. 

Verder moet ons goed onthou dat 
die inisiatief vir die sluit van 'n ver- 


UEË SY 





VOLHEID 


GENADE OP GENADE 


bond van God uitgegaan het. Die mens 
het geen aandeel daaraan gehad nie. 
Die verbond is ook nie gesluit omdat 
die mense sulke voortreflike eien- 
skappe en onverbeterlike kwaliteite ge- 
had het nie. Inteendeel, God het die 
verwarring, onsekerheid en ongeluk- 
kigheid van die kroon van sy skepping 
na die sondeval raakgesien en toe het 
Hy besluit om 'n verbond van genade 
met hulle op te rig. Een van die ge- 
volge van hierdie genadeverbond is 
dat God nie meer die Onsigbare en die 
Onkenbare gebly het nie. Nie deur 
menslike inisiatief nie maar deur open- 
baring het die Here ,,sigbaar'” en ,,ken- 
baar” geword. Dit het plaasgevind toe 
sy Seun in die wêreld gebore is. God 
het Homself aan die mense geopenbaar, 
bekendgemaak, deur die koms van 
Jesus Christus na die vlees op aarde. 
Die Seun het die Vader wat eers nie 
benader kon word nie, deur sy vlees- 
wording kenbaar gemaak. 


In werklikheid was God nog altyd 
kenbaar, want in die begin reeds was 
die Woord en die Woord was by God 
en die Woord was God. Die openbaring 
van God het dus nog altyd plaasge- 
vind deur die Woord. Maar die groot 
wonder is dat hierdie Woord vlees 
geword en onder ons kom woon het. 
Ons het sy heerlikheid aanskou, 'n 
heerlikheid soos van die Enigageborene 
wat van die Vader kom — vol van ge- 
nede en waarheid. 


Jesus Christus is die Woord wat 
vlees geword het. Deur sy geboorte 
in Bethlehem het Hy Immanuel, dit is, 
God met ons geword. Die geboorte van 
Christus is een van die grootste ge- 
nadedade van God aan ons. Deur sy 
Seun het God Homself na ons toe 
neergebuig. want Jesus het onder ons 
kom woon. Wanneer Hy onder ons 
kom woon het, beteken dit dat ons 
deel word van — en betrek word by 
die groot dade van God in Christus. 


Toe die Seun van God in die wêreld 
aebore is, het dit ook die geboorte van 
'n Nuwe Verbond aangekondia. In die 
Ou Verbond het die Here die Wet 
gegee, wat deur Moses gepredik is. 
Christus het eater aenade en waarheid 
in die wêreld inaedra toe Hy dA?ur sy 
geboorte in Bethishem vlees maword 
het. Jesus het in die wêreld gekom om 
die Wet te vervul en as kinders van 
die Nuwe Verbond het ons uit die 
volheid van die Seun van God aenade 
op genade ontvang. Deur Christus se 
geboorte is ons nie meer onder die 
Wet nie, maar wél onder die genade. 


Ons teks sê dat ons almal uit sy vol- 
heid ontvang het. Weer eens wys hier- 
die woorde ons daarop dat ons by die 
groot dade van God betrokke is. Ons 
is deel van hierdie groot dade. Wan- 
neer die Here dan handel, staan ons 
aan die kant wat ontvang en omdat 
ons ontvang, is ons passief. Dit is die 
Nuwe Testamentiese verhouding van 
die mens tot God. Hy gee en ons ont- 
vang. Ons is die begiftigdes en die 
Here is die Skenkende, die Gewende. 
En wanneer God iets skenk, doen Hy 
dit in sy volheid. Die volheid van die 
heerlikheid van die Here word deur 
Christus geopenbaar, want deur die 
geboorte van Christus, toe die Woord 
vlees geword het, het God Homself 
weggeskenk vir ons. Hierdie wegsken- 
king het ons redding vas en seker 
gemaak. Dit is die hoogtepunt van die 
volheid van ons Skepper se genade. 
Die gebeure rondom die geboorte van 
Jesus Christus en ook die inhoud van 
ons teks word persoonlik op ons be- 
trek, want daar staan: uit sy volheid 
het ons almal ontvang. Die eerste wat 
ons ontvang het, was die genade van 
die Wet, maar dit is opgevolg deur 'n 
nog groter genade — dit is die koms 
van die Verlosser en Middelaar. Ons 
teks plaas dus nie die Wet as waarde- 
loos teenoor die waardevolheid van 
die Seun nie. Die teks dui slegs 'n 
opgaande lyn aan in die genadedade 
van God. Die Wet is 'n tugmeester na 
Christus toe — dit is inderdaad ge- 
nade. Maar Christus is die Weg wat 
na die ewigheid bewandel moet word. 
Hy is ook die Waarheid en die Lewe. 
Dit is die allesoortreffende genade van 
God se kant af wat aan ons geskenk is. 

Broeders en susters, teenoor die 
volheid van God se genade en heer- 
likheid, staan ons leegheid, gevallen- 
heid, onvermoë en negatiwiteit. Kort- 
om: ons sondes en ongeregtighede. 
Eers wanneer ons die volheid van die 
genade van God in Christus leer ken 
het; eers wanneer ons die diepte, erns, 
belangrikheid en liefde, wat agter die 
geboorte van Christus lê, raakgesien 
het, besef ons hoe leeg ons in werk- 
likheid is vanweë ons kleingeloof en 
onverskilligheid teenoor die genade- 
dade van God. 

Ons kan dit andersom ook stel deur 
te sê: eers wanneer ons 'n oog ont- 
wikkel het vir ons eie leegheid, sien 
ons die volheid van God se genade 
raak. Die volheid van sy genade bereik 
'n hoogtepunt met die geboorte van 
Jesus Christus in Bethlehem. 

] Word vervolg op bladsy 5 

,Eer aan God in die hoogste hemele 
en vrede op aarde in die mens 'n wel- 
behae.” Met hierdie woorde het die 
engelelied aan die skaapwagters van 
Betlehem die geboorte van Jesus be- 
kend gemaak. 'n Meer korrekte ver- 
taling verander die tweede gedeelte 
van die sin ingrypend, nl. vrede op 
aarde in die mens van God se welbe- 
hae dit wil sê: vrede vir die mens in 
wie God 'n welbehae het. 


DR. A. J. G. DREYER 


In die eerste gedeelte van die lied 
word die hoë God vereer. By God in 
die hemel is 'n heerlikheid sonder ver- 
gelyking. Die stralende ligglans van die 
heerlikheid van God se majesteit is in 
die geboorte van Jesus in Betlehem 
geopenbaar. Hierdie onbegryplike daad 
van sy liefde toon hoe groot God in 
werklikheid is. Hierdie liefde is op die 
mens gerig. In Jesus toon die hemelse 
Vader hoe lief Hy die sondige mens 
het. 

In die hemel is die heerlikheid van 
God geopenbaar en daarvoor ontvang 
Hy die lof en danksegging. 

Op aarde is vrede. Hierdie vrede is 
Jesus Christus. So beskryf Paulus in 
Efese 2:14 Hom ook as ,,ons vrede”. 
In Joh. 14:27 sê Jesus: ,,My vrede gee 
Ek julle.” Rom. 5:1 sê dat ons vrede 
het met God deur Jesus (Christus. 
Jesus is en het die vrede in sy per- 
soon omdat Hy vir ons die vrede by 
God bewerk. 

Mense van welbehae beteken nie, 
soos soms beweer word, dat dit mense 
is van 'n goeie gesindheid nie. Dit gaan 
nie om die gesindheid van die mens 
nie maar oor die welgevalle wat God 
in die mens het. Vanweë die sonde 
het die mens geen welgevalle in God 
nie. Maar God toon deur die geboorte 
van sy Seun dat Hy welgevalle het in 
die mens en dat Hy die verlore son- 
dige mens wil red. 

Die lied van die engele gaan nie oor 
die geloof van die mens of die aan- 
vaarding van die gawe van God nie 
maar prys alleen die arootheid van 
God. In Christus toon Hy die groots- 
heid van sy liefde, die wonder van Sy 
redding en vrede wat Hy in Christus 
bewerk. Dit is die evangelie, die blye 
boodskap. God is met ons en vir ons. 
Dit is die hele kersboodskap. God het 
ons liefgehad met 'n ewige liefde; daar- 
om word Hy geloof en geprys. 

Volgens die lied van die engele, is 
Kersfees by uitstek 'n fees om God te 





KERSFEES 


dank en te prys vir sy goedheid. Dit is 
'n fees van God en 'n fees aan God. 

Die Kersfees het in die Westerse 
wêreld ontaard. In ons sogenaamde 
,Christelike land” het dit ontaard tot 
'n fees van die mens en 'n fees vir die 
mens. Dit is 'n fees waar God bykans 
nie meer ter sprake kom nie. Alles is 
daarop ingestel om die mens te behaag. 

Die Naam van Christus het in die 
handel net 'n middel geword om die 
publiek mee te verlei tot groter span- 
dabelrigheid. Dit word 'n geleentheid 
om op groot skaal geskenke te koop 
vir 'n ieder en 'n elke. Dikwels lê die 
geskenke binne 'n paar dae op die 
ashoop 6f omdat dit in elk geval 'n 
swak produk is éf omdat die ontvanger 
dit nie waardeer nie. By talle firmas 
is dit die gebruik om teen Kersfees 
hulle personeel te trakteer as 'n blyk 
van waardering vir hulle werk ge- 
durende die iaar en veral tydens die 
kersdrukte. Hierdie feespartye ontaard 
dikwels tot fuifpartye. So ook dikwels 
die partytjies wat gehou word ter wille 
van besigheidskontrakte. 

Hierdie gesindheid van oormatige of 
onverskillige drankgebruik word dik- 
wels ingedra in die gesinsfeeste wat 
met Kersfees gehou word. In plaas 
van die vrede wat Christus bring, 
ontaard sulke geleenthede tot twis. 
Dit is waarskynlik as aevola van ons 
blankes se uitspattighede dat ook die 
gekleurdes in ons land met kersfees 
op arootskaal dronkpartye hou. Dit 
word boonop soms aangehelp deur 
die drank wat met kerstyd aan hulle 
geaee word. 

Dit het ook teenswoordig die ge- 
bruik geword dat elkeen wat sg. in 
diens lewer aan die gemeenskap met 
kerstyd met 'n kollektelys by die huise 
kom aanklop. Vanaf die mense wat die 
vulles verwyder tot die melkman en 
die posbode kom vir 'n ,,kersbonus”. 
Baie van hulle weet van Jesus Christus 
niks maar hy eis 'n bydrae om vrolik 
te kan word. Die kontantgeld wat hulle 
insamel, help hulle dikwels nog van 
die wal in die sloot. Dit word eintlik 
niks anders nie as 'n skaamtelose be- 
delary wat soms nog deur die firmas 
of instansies waar hulle werk, goed- 
gekeur word deurdat hulle 'n amptelike 
boekie uitreik waarin die bydraes op- 
geteken word sodat die werknemers 
dit later gelykop kan verdeel. Hierdie 
euwel behoort uitgeroei te word met 
wortel en tak. 

Kersnaweke, en so die lang naweek 
wat saam met 'n Kersfees val, is al te 
dikwels 'n tyd vir 'n dolle gejaag van 

die een dorp na die ander om Kersfees 
by die familie te kan wees. In plaas 
van 'n aangename aangeleentheid ein- 
dig so 'n rondritsery dikwels in die 
hospitaal of in die kerkhof. Die slagting 
op ons paaie eis 'n verskriklike tol. 
Dit getuig van 'n onvolwassenheid in 
ons volkslewe wanneer hulle haastig 
is. Reëls word oortreë, stommiteite 
word aangevang, te hoë eise word 
gestel aan liggaam en gees met skrik- 
wekkende resultate. Die onerglikheid 
teenoor ander is 'n teken van 'n eie- 
geregtige liefdeloosheid. Dit is egoisme 
by uitstek. Selfs in die kerklike lewe 
word God steeds meer op die agter- 
grond geskuif en die mens almeer op 
die voorgrond. Waar daar nog ere- 
dienste gehou word, word dit teens- 
woordig al vroeër gehou — soms selfs 
teen 6.00 vm. — sodat die ,,verpligting” 
afgehandel kan word en die mense 
geleentheid het om die dag verder te 
geniet soos hulle wil. Natuurlik is daar 
allerlei argumente waarmee die vroeëre 
dienste geregverdig kan word in die 
praktyk. Oortuig het hulle my nog nooit. 
Dit lyk my eerder of die eise van die 
mens so hoog en belangrik word dat 
alles gedoen word om die mense hulle 
sin te gee. God word die bysaak en 
die mens die hoofsaak. 


Dit sal tog goed wees as ons weer 
na die Skrif gaan kyk en daarna luister 
om te hoor of ons viering van Kersfees 
wel nog iets in gemeen het met die 
glorieryke lofprysing aan God vir sy 
goedheid en genade, van die lied van 
die engele: Eer aan God in die hoogste 
hemele en vrede op aarde, in die 
mense 'n welbehae. 

GELOFTEFEESOORDENKING 


NIE BEVREES NIE 


Lees: Josua 10:1-14 
Teks: Josua 10:8(a) 


,.-..Wees nie bevrees vir hulle 
nie...” 


Die eerste hoofstukke van die boek 
Josua beskryf die intog van die volk 
Israel in die land Kanaën. Hierdie intog 
het nie maar gewoon gladweg verloop 
nie. Onsekerheid en spanning het 
vrees en daarom ook kleingelowigheid 
in die hand gewerk. 

Israel, wat agter hulle 'n lang ge- 
skiedenis gehad het wat deurentyd 
gekenmerk was deur die getroue lei- 
ding van God, was bevrees. So bang 
was hulle vir dit wat voorgelê het, vir 
die onsekere toekoms, dat die Here 
aan Josua en die volk by herhaling die 
troosvolle versekering moes gee: 
Wees nie bevrees nie” (Josua 10:9). 

Vrees is gewoonlik die gevolg van 
'n bedreiging — sigbaar of onsigbaar. 
Die besef dat jou lewe in gevaar is, 
dat jou toekoms bedreig word of die 
toekoms van jou geliefdes, bring diep- 
gaande bekommernis en vrees. Daar- 
om is dit te verstaan dat ook Israel as 
volk bevrees sou wees. 

As mense het die volk swaarkry en 
vermoeienis geken. Die uittog uit 
Egipte, die jarelange en gevaarlike 
swerftog deur die woestyn was nog 
vars in die geheue. En nou, oorkant die 
Jordaan die nuwe land, die beloofde 
land. Maar wat wag daar vir hulle? 
Wat van die gevaarlike, gevestigde 
volke en aroepe? Kleingelowig staar 
hulle die toekoms in. 

Maar dan kom die God van genade 
hulle te hulp in hulle kleingeloof: 
“Wees nie bevrees vir hulle nie” sê 
die Here. Hier in lê daar die dringende 
oproep tot aeloof: die oproep om op 
Hom te vertrou en die nuwe toekoms 
in te aaan sonder vrees. Die oproep om 
nie alléén te probeer worstel nie, maar 
God te vertrou dat Hy vir sy volk wil 
en sal stry. 

Wie sou daar wees wat wil beweer 
dat ons Afrikaner voorouers nie ook 
bevrees was nie. Met die ossewa en 
die beperkte voorrade het hulle ook 'n 
onsekere toekoms teaemoet getrek. In 
die gemoed was daar seker ook die 
vrae van wat wag vir hulle, en wat van 
die gevaarlike swart volke wat voren- 
toe vir hulle gewag het? Die Voor- 
trekkers het ook swaarkry en ver- 
moeienis geken en daarom het hulle 
vooraf goed geweet wat alles hulle 
deel sou wees. Nogtans het hulle voort- 
geaaan en getrek. Waarom? 

Waarom het Israel getrek? — omdat 
hulle God hulle verseker het dat hulle 


nie bevrees hoef te wees nie — dat 
hulle al hulle sorge op Hom kan werp 
Hy sêl vir hulle sorg. — Hy sal vir 
hulle stry. (1 Petrus 5:7.) 


DS. H. T. VAN DEVENTER 


Lees ons Josua 10, dan sien ons dat 
God dit wat Hy gesê het, gestand 
doen. Sy genade, sy hulp en sy trou 
het Israel se teëstanders in hulle hand 
gegee. Kanaën, die land van melk en 
heuning, het die eiendom van die volk 
van God geword. 

'n Gebeurtenis wat in daardie tyd 
plaasgevind het en wat uitgestaan het, 
was die wonder toe God deur sy ge- 
nade die son laat stilstaan het in Gi- 
beon en die maan in die dal van Ajalon 
sodat die volk van God hulle kon 
wreek op hulle vyande. 

Hierdie gebeure word gfaesluit met 
die woorde van Josua 10:14: ,,En daar 
was geen dag soos hierdie een, voor 
hom en nê hom, dat die Here na die 
stem van 'n man geluister het nie; 
Want die Here het vir Israel gestry.” 

Josua se versoek aan die Here om 
die wonder te laat plaasvind, was 'n 
daad van groot geloof. Die Here se 
strydende teenwoordigheid in die 
midde van die uitverkore volk het 
Josua daardie geloofsekerheid gegee 
dat hy maar kon pleit om God se ge- 


nade temidde van die dreigende en 
vreesagtige omstandighede. 

Die wonder van daardie gebeure het 
nie net gelê in dit wat God gedoën het 
"ie. Die volk het reeds geweet dat alle 
dinge by God moontlik is. Die wonder 
het daarin gelê dat God na die stem' 
van 'n gelowige geluister het. Dit wat 
Josua en die volk nodig gehad het, 
dit het God gegee. 

Soos wat die Here Israel se nood 
aangesien het, so het Hy ook neerge- 
kyk op die nood van hulle wat op 16 
Desember 1838 by Bloedrivier laer 
getrek het. Met die Bybel in die hand 
het hulle biddend gesmeek om God se 
genade. Hulle het gepleit vir 'n won- 
derwerk wat alleen by God moontlik 
kan wees. Dit kon hulle doen omdat 
hulle God se Woord geken het. Dié 
Woord wat ook vir hulle gesê het: 
,Wees nie bevrees vir hulle nie.” 

Meer nog, dié Woord wat vir alle 
mense, soos ook vir ons vadere, sê: 
“Moenie vrees nie... kyk jou Koning 
kom...” (Joh. 12:15.) 

Groot was die dag, véél groter as 
die dag by Gibeon, toe Jesus Christus, 
die groot Koning, aan die kruis van 
Golgotha gehang het as die strydende 
Christus. In Christus het God Homself 
vir eens en vir altyd aan die wêreld 
geopenbaar as die strydende God wat 
mag het, nie net oor volke en nasies 

] Vervolg op bladsy 6 


UIT SY VOLHEID — GENADE OP GENADE 


DO Van bladsy 3 


So breek God deur sy Seun in ons 
lewe in. Josef, Maria en Bethlehem 
word deur die Here gebruik, sodat 
Jesus by ons kan wees, deur ons ont- 
vang kan word. Ons moet egter onthou 
dat hierdie ontvangs 'n dure verpligting 
op ons skouers plaas. Want ons kan 
nie romanties — onrealisties op Kers- 
fees by 'n kindjie, 'n stal en krip bly 
staan nie. Ons sal baie verder as dit 
moet kyk. Ons sal Jesus moet sien in 
sy verkondigingswerk op aarde, in sy 
vernedering, lyding en sterwe. Maar 
ons sal ook volledig betrek moet wees 
by sy opstanding en hemelvaart, waar- 
deur sy oorwinning oor dood en hel 
vir eens en vir altyd bevestig is. Al 
hierdie dinge wat met Hom gebeur het, 
het ter wille van ons gebeur. Dit is in 
wese die volheid van God se genade. 


Op Kersfees word ons opgeroep tot 
opregte- en toegewyde diens en aan- 


bidding op grond van die gebeurtenisse 
rondom Bethlehem, Ga batha en Gol- 
gotha. Maar ons diens en aanbidding 
gaan voort op grond van die opstan- 
ding, hemelvaart en wederkoms van 
Jesus Christus. Dan maak ons gevoel 
van leegheid teenoor die volheid van 
die genadedade van God, plek vir 'n 
lewenslange — en ononderbroke lof- 
lied. Dan is ons nie passief nie, maar 
uit dankbaarheid aktief. 


Tussen die eerste koms van die 
Seun van God op aarde te Bethlehem 
en sy wederkoms aan die einde van 
die tyd, is die hele kerk dienend en 
aanbiddend besig om te sing: — 


Loof die Here, o my siel, en 
alles wat binne-in my is, sy 
heilige Naam. 


Loof die Here, o my siel, en 
vergeet geeneen van sy wel- 
dade nie! 


Amen. 

SAMESPREKING REDAKTEURS 
AMPTELIKE ORGANE 
DRIE AFRIKAANSE KERKE 


Op 14 Oktober laaslede was hier op Potchefstroom op uitnodiging van 
dr. Kempff, die redakteur van Die Kerkblad van die Gereformeerde Kerk 'n nuttige 
samespreking oor sake rakende die inhoud, die publikasie, die oorneem van stukke 
en so meer in die kerklike blaaie. 


Teenwoordig was, behalwe die oproeper, van Gereformeerde kant ook die 
heer Swart wat verbind is aan die administrasie van Die Kerkblad, en ds. Snyman. 
Uit die Nederduitse Gereformeerde Kerk was teenwoordig die redakteur van Die 
Kerkbode, ds. G. J. $. Moller en die redakteur van Die Voorligter, die heer Maree, 
asook ds. Attie van der Collf, die inligtingsman van die Transvaalse N.G. Kerk. 
Uit die Hervormde Kerk was aanwesig ds. P. M. Smith, kompilator vir kerklike 
publikasies en beriggewing, die administrateur van die kerk die heer A. B. van N. 
Herbst en ondergetekende as redakteur van Die Hervormer. 


Die basiese doel van die vergadering is om mekaar beter te leer ken, en sake 
van gemeenskaplike belang te bespreek. Daar is besluit om artikels van mekaar 
se blaaie oor te neem, om sekere stukke aan die ander kerke se blaaie vir publi- 
kasie te stuur. Sodanige stukke moet egter nie polemies wees nie, maar van 'n 
inligtende aard, artikels van die aard wat elke redakteur in sy eie blad verwelkom. 


In hierdie artikels moet irritasiepunte vermy word en interkerklike aspekte 
moet nie vooruit geloop word nie. Redakteurs kan ook uitnodigings aan ander 
redakteurs rig om oor bepaalde onderwerpe te skrywe of te laat skrywe. Tog sal 
redakteurs die bevoegdheid behou om stukke ook wat gevra is, te publiseer of 
te weier. 


Die wenslikheid is beklemtoon dat redakteurs kennis moet kry van interkerklike 
sake waaroor ooreengekom is deur kerklike liggame. 


In die gesprek oor algemene sake rakende die kerkblaaie is oor 'n paar punte 
as synde belangrik besluit naamlik: 


1. Artikels moet nie te lank wees nie. Die maksimumlengte vir 'n artikel is 
1500 woorde as wenslik beskou. By Die Kerkblad word twee gedrukte 
bladsye oor een onderwerp as maksimum beskou. 


2. Artikelreekse moet vermy word as nie bevorderlik vir die leeslus nie. 
Wanneer 'n reeks artikels tog geplaas word, dan moet nie meer as vier 
as vervolg opgeneem word nie. 


Oor die plasing en betalende waarde van advertensies is uitvoerig gehandel. 
Die bewering is gemaak dat dit nie betalend is nie, en dit het geblyk die gevoelens 
van meer as een kerkblad te wees. 


Daar is op gewys dat die tabletvorm of koerantformaat veel goedkoper is en 
oorweging verdien met die oog op die stygende papierpryse. 


Dit sal goed wees as ons medewerkers met hierdie besluite en bevindings 
van die gesamentlike redakteursvergadering rekening wil hou. So nie sal meer 
drasties as tevore opgetree moet word. 


Joh. Dreyer 





is in die evangelie geen rus nie. Die 
gebeure volg mekaar snel op. Die 
lewe van Hom wat sonder sonde was, 
moés lyding wees; dit kan nie anders 


NIE BEVREES NIE! 


[7] Van vorige bladsy 


en mense nie, maar ook oor die bose 
magte van Satan. In Christus Jesus 
het God die stryd teen Satan en die 
sonde en die dood aangeknoop. In die 
opstanding van Jesus Christus het God 
die oorwinning behaal — dié oorwin- 
ning wat die lewende hoop beteken 
vir elke vreesagtige en bekommerde 
mens. 


In die evangelie jaag alles na die 
einde. Alles staan in die skadu van 
die einde. Die skadu van die kruis val 
reeds oor die krip in Bethlehem. Daar 


nie want Hy is die strydende Heiland. 
Die kruis moes noodwendig die einde 
van sy aardse lewe wees sodat daar 
redding kon kom vir elkeen wat in 
Hom glo en sodat deur dié geloof alle 
vrees verdryf kan word. 


Die ganse lewe, lyding en sterwe van 
Christus is daarop gerig dat Hy ten 
volle geopenbaar mag word as die 
enigste Verlosser. As die enigste Mid- 
delaar wat ook vir ons intree wanneer 
ons biddend met ons grootste nood 
na die Vader gaan. 

In die Naam van Jesus as strydende 
Christus en Middelaar het ons voor- 
ouers hulp afgesmeek van God die 
Vader én dit ontvang. 

In sy Naam word ons geroep om 
ook in 1975 soos in al die vorige jare 
die gelofte van ons voorouers te be- 
taal. Dit doen ons in 'n tyd wat 
swanger is aan bekommernis en vrees. 
Die toekoms lyk vir ons duister van- 
weë die dreigende donker wolk uit die 
noorde. Ons neem elke dag kennis van 
onderhandelings en mislukte onder- 
handelings. Die wagwoord van ons tyd 
is deténte en ons hoop is gevestig op 
ons leiers van die dag. Dit is goed so 
omdat ons ook bely dat ons glo dat 
God die leiers oor ons gestel het om 
oor ons te regeer. 

Maar ons vertroue in ons leiers moet 
altyd sekondêr bly. Primêr moet ons 
vertroue en hoop gevestig bly op Hom 
wat hemel en aarde geskape het en 
in Jesus Christus genadiglik herskep 
het. Solank as wat deténte en alles 
wat dit inhou vir ons betekenis het in 
dié sin, dat ons dit as wil van God 
glo, dan kan ons daarmee voortgaan. 

In die Naam van ons Here Jesus 
Christus kan ons nie anders as om ook 
in hierdie jaar en in die jare wat kom, 
soos Josua en Soos ons voorvaders, 
biddend op te sien na Hom wat nog 
elke dag sê: 

,Wees nie bevrees nie.” 

Die dag waarop God aan ons voor- 
geslag sy guns bewys het, is 16 De- 
sember. Ons word geroep om die dag 
as 'n dankdag te vier. Laat ons dan 
gelei deur die lig van God's Woord 
hierdie gelofte in dankbaarheid betaal. 
Dit moet ons doen sodat ook ons 
vrees kan wyk en ons versekerd kan 
wees” — dat geen dood of lewe of 
engele of owerhede of magte of teen- 
woordige of toekomende dinge of 
hoogte of diepte of enige ander skep- 
sel ons sal kan skei van die liefde van 
God wat daar in Christus Jesus, onse 
Here, is nie.” (Rom. 8:38 en 39.) 


Amen. 


AANDAG 
PROSTAATKLIERLYERS 


'n Nuwe geneesmiddel vir die 
prostaatklier vinnige verligting en 
langdurig ook vir alle nier en 
blaas kwale en ook vir aambeie. 
Slegs R350 k.m.b. geen k.b.a. 
bestellings. 


TJEK MET KOMMISSIE 10c. 


Regstreeks van Mev. R. Muller, 
Pk. Krugerspos, 
Lydenburg. 


















































BEGRAFNISREDE 


DS. ABR. RAS 


24-1-1905 — 15-10-1975 


deur 
PROF. DR. F. J. VAN ZYL 


su -..@lkeen wat lewe en in my 
glo, sal nooit sterwe tot in ewig- 
heid nie. Glo jy dit?” 

— doh. 1:26 


Geagte mevrou Ras, kinders, klein- 
kinders en familie, gemeente van die 
Here, 

Hoe verskriklik eenvoudig en alle- 
daags en algemeen-menslik begin die 
hoofstuk nie waarvan ek vanmêre 'n 
gedeelte gelees het: ,,Daar was 'n man 
siek, Lasarus van Betanië.” Dit hoor 
ons vroeër of later van die meeste 
mense wat ons goed ken. Ons hoor 
dit van gewone mense, maar ons hoor 
dit ook van die vriende van Jesus soos 
Lasarus. Ons hoor dit van gewone ge- 
lowiges, ons hoor dit van predikante 
en professore. Ons het dit in die laaste 
tyd kort-kort in ons kerk gehoor. Ek 
kan 'n hele paar name hier in die plek 
van ,Lasarus'” invul. Daar was 'n man 
siek, Andries Nolte van Johannesburg. 
Daar was 'n man siek, Sarel van Rens- 
burg van Pretoria. Daar was 'n man 
siek, Egges Mulder van Marble Hall. 
Ons het ook gehoor dat Ampie Ras siek 
was. Ampie Ras van Villiers. As ons 
dit hoor, staan ons miskien vir 'n 
oomblik stil en ons dink aan daardie 
persoon en ons dink aan sy mense. 
Maar niemand van ons besef werklik 
wat daardie klompie mense beleef en 
deurmaak aan kommer en nood, wat 
daagliks met so 'n sieke te doen het 
nie. Elke siekte is van 'n besondere 
aard. 'n Man se siekte is anders as die 
van 'n vrou, die van 'n grootmens an- 
ders as die van 'n kind. So het die 
siekte van Lasarus ook 'n besondere 
betekenis gehad vir sy susters en in 
hulle nood het hulle gestuur na Jesus. 
Hulle het vir Hom laat weet: Hy vir wie 
u liefhet, is siek. Daarmee het hulle 
eintlik vir Hom gevra om te kom help. 
Ons weet ook nie watter nood, stryd 
en aanvegting die sieke self moet deur- 
maak nie. lets daarvan skemer deur in 
die twee psalms wat op ons program 
afgedruk is. Die psalmdigter kla daar 
uit die gebied van die Hermon: 'k Dink 
aan God in donker dae... Hermon 
hoor my kerme en klae... as u waters 
oor my gaan... as ek, in my smart 
bedolwe, wegsink in u watergolwe ...” 
Hierdie man was nie juis siek gewees 
nie, maar ek sou ook baie psalms vir 





Wyle ds. Abr. Ras 


u kon aangehaal het waar mense in 
die nood van hulle siekte tot God ge- 
roep het. lets van daardie nood moes 
ook gelewe het in die hart van die 
oorledene toe hy versoek het dat Ps. 
119:63 op sy begrafnis ter sprake moes 
kom 6f deur gesang, 6f deur lees, 6f 
deur afdruk. Ons hoor hier 'n gelowige 
van ons tyd sy nood kla saam met die 
digter van die ou tyd: 


Heer, ek is 'n skaap verlore, 

in die wildernis verdwaal. 

U my Heer en Herder, bid ek 

dat U my tog wil kom haal. 

Soek my, bring my weer, u 
dienaar 

wat in al sy harteleed, 

en in al sy teënhede, 

u gebooie nie vergeet. 


Daar word nog iets verder in hierdie 
hoofstuk gesê wat ook so alledaags is: 
Lasarus is dood. Dit is die berigte wat 
ons gewoonlik na mekaar bereik, soms 
korter, soms langer uitmekaar: eers 
van die siekte en dan van die dood. 
Dan kom die vertwyfeling by 'n mens 
op en ons sê: hoe jammer tog! Ons kry 
sy of haar familie so jammer. Hy was 
miskien so onmisbaar vir sy familie. 
Hy en sy vrou was alleen oor! lets 
van die vertwyfeling klink ook by 
Martha as sy sê: Here, as u hier ge- 
wees het sou my broer nie gesterwe 
het nie. Ons sê: moes ek nie liewer nog 
dit of dat gedoen het nie, hierdie of 
daardie dokter geraadpleeg het nie. En 


DO] Blaai om 

BEGRAFNISREDE WYLE 


DO] Van vorige bladsy 


die wysheid van hierdie wêreld vat dit 
kort en saaklik saam: 'n mens se lewe 
is 'n lewe tussen die wieg en die graf. 
En uit die Bybel hoor ons nog allerlei 
ander klanke: ons hoor dat die lewe 
'n handbreedte is, dat die mens uit 'n 
vrou gebore kort van dae en sat van 
onrus is... As die algemeen-menslike 
uitspraak wat so waar is, wat soos 'n 
onomstootlike feit daar staan, nl. dat 
die mens se lewe maar net die kort 
paadjie tussen wieg en graf is, al 
waarheid was waarvan ons geweet het, 
sou die lewe inderdaad maar oneindig 
troosteloos en uitsigloos gewees het. 
Die beste lewenshouding sou dan 
maar moes wees: laat ons eet en drink 
en vrolik wees, want mêre sterf ons. 
Maar hierdie algemeen-menslike waar- 
heid is gelukkig nie die waarheid waar- 
van die gelowige leef nie. Hy leef nie 
van 'n waarheid wat deur die verstand 
vasgestel en gepeil word en waaroor 
soms diepsinnige uitsprake gemaak 
word nie. Die gelowige leef van 'n 
waarheid wat geopenbaar is, 'n waar- 
heid waaroor geen diepsinnige speku- 
lasies uitgespreek kan word nie, maar 
'n waarheid wat net verkondig kan 
word. Daarvan hoor ons in die derde 
uitspraak oor Lsarus, toe Jesus vir 
Martha gesê het: Jou broer sal opstaan. 
Hierdie opstanding is nie iets vaags 
en onwerkliks, ver weg een dag aan 
die einde van die tyd soos dit in die 
gedagtes van die farisese skrifgeleerdes 
geleef het nie. Nee, sê Jesus, Ek is die 
opstanding. Ek is die lewe. Elkeen wat 
in my glo sal lewe, al het hy ook ge- 
sterwe, en elkeen wat lewe en in my 
glo sal nie sterwe tot in ewigheid nie? 


Die opstanding maak alles anders. 
Ek het een keer van ds. Ras 'n boek 
present gekry. Hy het daarvan gehou 
om vir 'n mens boeke te gee. In sy 
pragtige mooi netjiese handskrif het 
hy sy naam voor in die boek geskrywe 
en dan verder: ,Aan my vriend”, met 
my eie naam daarby. In daardie boek 
was 'n artikel oor die opstanding. Daar- 
in sê die skrywer hierdie treffende 
ding: die opstanding van Christus is 
die voorwaarde vir die bestaan van die 
kerk en vir die prediking. Sonder die 
opstanding is prediking en kerk on- 
denkbaar. Sonder die opstanding sou 
ons vanmêre slegs bymekaar kon kom 
om 'n begrafnisseremonie te verrig, 
Sonder prediking om 'n mens te troos 
en te versterk. lets van die krag en 
die sekerheid van die opstanding ver- 
neem 'n mens reeds in die begin van 
ons tekshoofstuk. Jesus leef en praat 
vanuit die oorwinning. Hy praat as 't 
ware op 'n ander vlak met sy dissi- 
pels, en daarom kan hulle Hom eintlik 


DS. ABR. RAS 


ook nie reg verstaan nie. As Jesus 
van Lasarus se dood praat, gebruik Hy 
'n ander woord. Hy sê: Lasarus slaap 
en ek gaan om hom wakker te maak. 
Vir Jesus is die dood nie wat hy vir 
ons is nie, daardie onverbiddelike en 
verskriklike einde nie. Vir Hom is dit 
'n slaap. Soos ons mense wat slaap 
sonder moeite wakker kan maak, so 
kan Christus mense wat daardie ander 
slaap slaap, wakker maak. Dis 'n uit- 
spraak vanuit die oorwinning. Eintlik is 
hierdie hele episode van die opwekking 
van Lasarus nie die belangrikste nie. 
Dit gebeur langs die pad na Jerusalem 
waar die eintlike groot gebeurtenis aan 
die kruis gaan plaasvind. Om dit met 
'n beeld, nou wel nie 'n verhewe een 
nie, maar tog 'n sprekende beeld te sê: 
daar op Golgota sal Christus tussen 
die toue van die kryt te staan kom teen 
die magte wat die lewe bedreig, die 
magte wat ons in hulle mag gekry het, 
die Satan, die sonde en die dood. 
Christus moes tot in die dood gaan 
om hierdie magte by te kom, want dis 
hulle laaste vesting waar elke mens 
magteloos is. Die duiwel was bang vir 
hierdie ontmoeting. Hy het alles ge- 
doen om Jesus te laat afsien van hier- 
die weg van die kruis, maar tevergeefs. 
Hoewel Hy ook benoud geword het, 
was Jesus tog nie bang of onwillig om 
hierdie weg te gaan nie. Hy gaan nie as 
martelaar in die dood omdat hy nie 
anders kan nie, maar hy gaan omdat 
hy gehoorsaam is aan sy Vader en 
omdat Hy self in die dood wil wees 
sodat Hy die dood in sy laaste vesting 
by kan kom. Die episode van die op- 
wekking van Lasarus terwyl Jesus op 
pad is na die beslissende strydperk, is 
'n flits, 'n voorafskaduing van die oor- 
winning wat kom, 'n aanduiding van 
wat daar wag vir die duiwel, die sonde 
en die dood. Dit is 'n teken van die 
oorwinning wat kom, wat seker en 
gewis is. Van hierdie oorwinning oor 
die maate van sonde, Satan en dood, 
is die opstanding van Christus vir ons 
die versekering. Nou maak ons dit 
natuurlik weer baie moeiliker. In plaas 
daarvan om te glo in die opstanding, 
wil ons dit met die verstand verklaar. 
Ons begin spekuleer oor die onsterflik- 
heid van die siel. Die Bybel hou hom 
egter nie met sulke vrae besig nie. Hy 
preek vir ons, hy verkondig aan ons 
wat die inhoud is van die evangelie 
van die opstanding. Die Bybel bring 
die opstanding in verband met die 
doop. Ons wat in Christus glo en in 
sy Naam gedoop is, is saam met Hom 
begrawe, sodat net soos Christus uit 
dit dode opgewek is, ons ook met 
Hom in 'n nuwe lewe kan wandel. 
Christus het Hom so met ons vereen- 
selwig, Hy het so geheel-en-al in ons 
menswees ingegaan, sodat Hy nergens 

kan gaan, of ons is by Hom nie. As 
Hy in die graf gaan neem Hy ons saam 
met Hom. Daar in die graf word ons 
ou mens van sonde, nood en vertwyfe- 
ling vir altyd weggelê. Die leë graf was 
tog nie so leeg nie. lets het daarin 
agter gebly: ons ou mens. Maar daar 
het saam met Christus ook 'n nuwe 
mens opgestaan. Deurdat Hy mens ge- 
word het, het Hy ons nie net saam 
met Hom geneem in die diepte van die 
dood nie, maar ook in die hoogte van 
die heerlikheid. Hy neem ons saam 
hemel toe. Ons vlees is reeds in die 
hemel saam met Christus wat opge- 
vaar het na die hemel. 


Dit is met hierdie opstanding dat 
Jesus Martha getroos het. Daarmee 
word ons almal getroos. Dit is waar- 
mee ek ook vir u, mevrou Ras. Kinders 
en familie wil troos. U man was 'n 
gelowige en gedoopte gewees. Elkeen 
wat in Hom glo sal lewe al het hy ge- 
sterwe. Niks kan 'n mens meer troos 
as dit wanneer jy die dag een moet 
begrawe wat 'n lewe lank so intiem 
saam met jou gelewe het nie. Laat dit 
vir u nie net 'n troos wees met die oog 
op hom wat heengegaan het nie, maar 
laat dit vir u wat leef en in Hom glo 
self ook die troos wees, want dit is 
die enigste troos vir ons almal wat 
eenmaal begrawe moet word. Die lewe 
van 'n gelowige is gelukkig nie net 'n 
lewe tussen die wieg en die graf vol- 
gens die wysheid van die wêreld nie. 
Die gelowige ken twee geboortes en 
twee begrafnisse. Die dag van sy doop 
is die dag van sy tweede geboorte en 
van sy eerste begrafnis. Die tweede 
geboorte is beter as die eerste, want 
dis die begin van die lewe in Christus 
wat duur tot in ewigheid. Die eerste 
begrafnis is beter as die tweede, want 
hy verseker ons dat die dood agter ons 
Iê, al moet ons ook nog sterwe. 'n 
Gelowige en gedoopte mens kan net 
nog lewe, al moet hy ook sterwe. Sy 
lewe is nie tussen wieg en graf nie, 
maar tussen doop en avondmaal. Die 
doop is teken en versekering van die 
nuwe lewe in Christus, die nagmaal 
is die voeding en instandhouding van 
die lewe vir die ewigheid. So gesien 
is die dood dan eintlik maar net 'n 
duik, 'n laagte wat deurgegaan moet 
word, 'n deur, 'n poort tot die lewe. 
Mag dit vir ons almal besonderlik tot 
troos wees op hierdie dag wat ander- 
sins 'n mens tot diepe droefheid stem. 


Amen. 

NAMENS DIE KERK — PROF. DR. J. P. 

OBERHOLZER, VOORSITTER VAN DIE 

KOMMISSIE VAN DIE ALGEMENE 
KERKVERGADERINGS 


Geagte mevrou Ras, kinders, broeders 
en susters, 


As ek aan ds. Abraham Ras dink, 
dink ek aan 'n baie netjiese mens. Ek 
het hom so leer ken en dit het tot sy 
dood toe nie verander nie. Dit was 'n 
netheid wat beleefde optrede teenoor 
ander mense ingesluit het. Met daarby 
'n opregte belangstelling in mense. Hy 
het selfs sy kollegas se lewens met 
belangstelling gevolg en gedeel in hul 
vreugde en hul leed. Die 36 jaar wat hy 
lid was van die Raad van Finansies, 
maar in besonder die 12 jaar waarin hy 
voorsitter was, het hy hom steeds be- 
sorg gemaak oor die wel en wee van 
die amptenare van die kerk. Hy het 'n 
OOp oog en oor gehad vir die nood van 
gemeentes en persone. Dit was heel- 
temal in ooreenstemming met sy aard 
dat dit hy was wat na vore gekom het 
as eerste voltydse sekretaris by die 
Bybelgenootskap namens ons kerk. Die 
snelle toename in die offergawes van 
die kerk vir bybelverspreiding wat 
weerspieël word deur die state vir 
1963 tot 1973, vertel 'n eie verhaal oor 
ds. Ras se toewyding aan hierdie saak 
en sy liefde vir sy kerk se goeie naam. 
Voor daardie tyd was daar 31 jaar van 
diensbaarheid in gemeentes, 25 jaar 
hier in Vereeniging. Hier in sy diens- 
werk was ds. Ras die herder by uit- 
nemendheid, die vaderfiguur in sy lief- 
de vir sy mense. En dit is daarom dat 
sy nagedagtenis in die kerk lank sal bly 
leef. Ons het weemoed vandag as ons 
daaraan dink dat hy nie meer tussen 
ons is nie maar ons dankbaarheid vir 
sy diens is eintlik groter as ons wee- 
moed. 


Mevrou Ras, kinders, kleinkinders en 
familie, die kerk is vandag een met u 
in u verdriet en verseker u van sy 
meelewe in die tyd wat voorlê. Baie 
dankie, dat u deur die jare u plek langs 
hom met dieselfde fyne netheid inge- 
neem het, dat u met hom een was in 
Sy toegewydheid. Ons bid u toe na- 
mens die Kommissie van die Algemene 
Kerkvergadering, die Raad van Finan- 
sies, die Pensioenraad, Teologiese 
Fakulteit, die dekaan, wie se versko- 
ning aangebied word vir vanmêre om- 
dat hy onvermydelik by die Universiteit 
moes wees, van al die gemeentes, en 
ook namens al die amptenare van die 
kerk, Gods troosryke nabyheid en sorg 
in hierdie dae wat voorlê. Mag die 
Here u seën en bewaar. 


TEIR VOER 


DS. AMPIE EN MEV. MARIE RAS 








Ds. en mevrou Ras 


Noudat mev. Ras ook die tuig neer- 
gelê het, is dit die gepaste tyd om 'n 
woord van waardering in ons ampte- 
like orgaan oor hulle twee te skrywe. 
Ons sê: 'n Gepaste tyd om oor altwee 
te skrywe! Ons stel dit so omrede die 
feit, dat die twee saam as twee kar- 
perde vir baie jare saam in die kerklike 
tuig getrek het, Ampie as predikant en 
vir lange jare as voorsitter van die 
Raad van Finansies, waar hy trou ge- 
dien en waardevolle werk verrig het, 
en Marie as domineesvrou en as re- 
daktrise van die Christelike Vrou vanaf 
die oprigting van die blad, asook as 
tesouriere van die Nederduitsch Her- 
vormde Sustersvereniging. 


Die twee ,,karperde” het langs me- 
kaar in die tuig gedraf om die ,,kerklike 
kar” te bring waar hy moes wees. So 
fluks en so reg was hulle elke keer om 
in die tuig te kom dat daar nooit 'n 
Sweep nodig was om hulle aan te 
jaag nie. 


Dit is met leedwese dat die kerk 
dit moet aanvaar dat getroue ,,perde” 
uiteindelik vir goed uitgespan moet 
word, en dit stem tot droefheid dat dit 
met die gesondheid van ds. Ras nie 
na wense gaan nie. Mag hulle verseker 
wees van die voorbidding van die kerk, 
dat hulle lewenseinde vol van die ryke 
vertroostinge van die evangelie van 
onse Here Jesus Christus mag wees, 
dat hulle die hoop op die heerlikheid 


mag vashou en in hulle harte verseker 
mag wees dat hulle hande vasgehou sal 
word deur Hom wat gesê het: Niemand 
sal julle uit my hand uitruk nie. 


Joh. Dreyer 


Nasbrief: 


Hierdie artikeltjie was al by die 
drukpers in Pretoria toe die tyding 
van die afsterwe van ds. Ras deur- 
gekom het. Ons het niks om by te 
voeg nie behalwe dat ons mev. Ras 
en haar kinders die ryke vertroostinge 
van die Here onse God toebid in 
hulle smartelike verlies. 





FEESGROETE 
KERSFEES 1975 


Eer aan GOD in die hoogste Hemele. 
EMMANUEL, GOD met ons. Die weg, 
die waarheid, en die lewe. 


NUWEJAAR 1976 


Volksplanting hier nie doelloos nie. 
Saai vir julle in SY lig volgens die eis 
van geregtigheid. Laat nageslagte met 
trotse dankbaarheid daarop terugkyk, 
SY naam ter eer. 'n Voorreg, en plig, 
om daaraan deel te mag hê. Vra na die 
HERE en SY sterkte; soek SY aangesig 
altyddeur. | 
P. W. en L. M. le Roux 

ONS BEJAARDES (8) 





KEN ONS 





HULLE GEESTELIKE BEHOEFTES: 
BESOEK EN GESPREK 


Altyd sal die verkondiging van die 
evangelie, ook aan hulle wat kwalik 
nog saam met die gemeente in die 
kerkgebou kan vergader, nommer een 
gestel moet word. Vir baie bejaardes 
is dit helaas ook so dat soveel wat in 
die prediking in die kerk gesê word, 
by hulle verbygaan. Dis nie slegs die 
gehoor wat verminder nie maar ook die 
opnemingsvermoë is nie meer so skerp 
nie. Die predikant sien, wanneer hy 'n 
erediens lei in die sitkamer van die 
Tehuis vir bejaardes, ,,iets anders” as 
in die gewone erediens in die kerk- 
gebou. Hy het hier nie 'n ,,gemengde” 
gehoor van kinders, jongmense, middel- 
jariges en bejaardes voor hom nie. Hy 
moet ook rekening hou met die same- 
stelling van sy gehoor. Natuurlik bly 
die evangelie altyd evangelie, of dit nou 
verkondig word aan geletterdes of 
ongeletterdes, oud of jonk. En tog, die 
preek om 3 nm. in die Ouetehuis word 
anders ingekleë as om 10 vm. in die 
kerkgebou. Die prediker sal o.a. ,leer” 
om stadiger en meer met nadruk te 
praat voor die gehoor van bejaardes. 

Ons het in voorafgaande artikels 
daarop gewys dat die probleem van 'n 
bejaarde 'n hele paar ,,kante” het. Een 
van daardie skerp kante wat sny en 
seermaak, is die van eensaamheid. 


Hulle voel hulle meer as ander mense 
eensaam. Word 'n besoek aan ons jong 
of middeljarige vriende waardeer, des 


HULLE? 


te meer is dit die bejaarde wat brand 
om besoek te word. Hy voel dit met 
sy hele wese aan dat hy nie meer 
hoort” by die gewone lewensstroom 
nie. Miskien is hy of sy ,eenkanttoe” 
geskuif omdat hulle so 'n bietjie in die 


DR. P. J. THEO KOEKEMOER 


pad was. Waarskynlik is hulle daar 
,eenkant” vir hulle eie beswil, daar 
waar die omstandighede so is dat 
hulle versorg kan word en nie meer op 
hulle eie alleen hoef aan te sukkel nie. 

Op watter dinge moet die besoeker 
vanuit die kerk, hetsy die predikant, 
ouderling, diaken of belangstellende 
gemeentelid tydens besoek bedag 
wees? Nee, ons gee geen ,resep” vir 
'n gesprek met hierdie of daardie mens 
nie. Dit is buitendien in die geval van 
daardie bejaardes waar gevorderde 
seniliteit waarneembaar is, nie moont- 
lik nie. Die een mens is nie 'n duplikaat 
van die ander nie, die bejaarde mense 
nog minder. Elkeen het 'n eie lewens- 
geskiedenis, '(lewensondervinding en 
gevormdheid van karakter. 

Wanneer ons wat jonk is op besoek 
gaan na die beiaarde, is daar 'n moont- 
likheid dat jonk en oud, sommer vanaf 
die ontmoeting, mekaar net nie kan 
vind” nie, die moontlikheid dat hier- 
die twee mense mekaar nie ,,verstaan” 
nie, dat die ,,aanvoeling” vir mekaar 
gaan ontbreek. Ons moet onthou dat 
die hoogbejaarde in 'n ,ander wêreld” 
groot geword het as ons. Dit kan die 





TWEE LERAARS HEENGEGAAN 





Twee predikante wat nog in die bediening was, is nie lank na 
mekaar, albei nog in middelbare leeftyd, oorlede te wete ds. J. W. 
Rhoda, predikant van Kroonstad en ds. P. J. Fouche, predikant van 
Alberton. Albei hierdie broeders het al 'n sukkelende gesondheid 
gehad en tog is die heengaan van albei onverwags, want albei was 


weer op die been. 


Hierdie twee leraars was albei toegewyde manne, toegewy aan 
hulle ampswerk, besig in die diens van die Woord toe die kragte al 


min was. 


Hulle sal albei gemis word deur hulle nabestaandes en hulle 
heengaan sal betreur word ook deur die gemeentes waarmee hulle 
met bande van geloof en liefde verbonde was. Trou was hulle albei 
op hulle poste tot die laaste toe, toe die roepstem gekom en die uur 
geslaan het om ontbonde te word en met Christus die Here te wees. 

Die vertroostinge van die Heilige Gees word hulle nabestaandes 


en gemeentes toegebid. 


Die Woord sê: ,,Gedenk julle voorgangers wat die woord van 
God aan julle verkondig het; aanskou die uiteinde van hulle lewens- 
wandel en volg hulle geloof na.” (Hebr. 13:7.) 


Joh. Dreyer 


(Die Hervormer van November oor ds. Rhoda en Januarie 1976 oor ds. Fouche.) 

kontak tussen ons en hulle problema- 
tiseer. Die feit egter, dat hierdie mens 
smag na 'n aanspraak, dat hy in die 
besoek van 'n ,,kerkmens” welwillend- 
heid aflees, vergemaklik ons besoek, as 
ons dit byvoorbeeld sou vergelyk met 
die besoek aan 'n blakend gesonde 
jong onkerklike, waar jy uit die staan- 
spoor onwelkom is. In hierdie klein 
wêreldjie, die slaapkamer van 'n Oue- 
tehuis, is die inwoner gewoonlik op sy 
gemaak. As mens hom sou uitneem na 
die groot sitkamer om daar met hom 
vertroulik te praat, sal mens vind dat 
hy/sy nie so ,,rustig is nie, meer .ge- 
remd, minder sigself. Dit is van groot 
belang dat die plek waar die gesprek 
gaan plaasvind, sig daartoe leen om 
vertroulik te kommunikeer. 


'n Rustige atmosfeer kan nie genoeg 
beklemtoon word nie. Dit is vir 'n 
bejaarde byvoorbeeld nie maklik om in 
'n huis, waar daar geraas van kinders 
en veral kleinkinders van vroeg tot laat 
aan die gang is, rustig 'n gesprek te 
voer nie. 

Wanneer ons nou hi.r die moontlik- 
heid van 'n gesprek met 'n bejaarde 
mens veronderstel, spreek dit vanself 
dat ons slegs daardie bejaarde in ge- 
dagte het met wie daar nog gespreks- 
kontak gemaak kan word. Daar is hoog- 
bejaardes by wie die seniliteit heelaas 
sover gevorder het, dat daar byna geen 
sprake meer is van kontak nie, laat 
Staan 'n gesprek waar woord-en-ant- 
woord veronderstel word. Indien sulke 
seniele persone nog kan hoor en ver- 
standelik begryp, kan die ervare be- 
soeker nog enkele dinge aan hulle toe- 
voeg deur baie hard, feitlik in die oor 
te praat, enkele verse te lees en te 
bid — alles baie kort, aangesien se- 
niele persone in elk geval nie kan 
konsentreer nie. Sommige van hulle 
sal aan die einde van die kort besoek 
die hoof dankbaar knik en 'n paar, 
gewoonlik moeilik hoorbare woorde 
uitstamel. Belangrik is dat bejaardes 
wat nog kontak met die werklikheid 
het, d.w.s. diegenes wat nie deur lig- 
gaamlike atrofie en psigose van die 
werklikheid om hom/haar afgesny is 
nie, nooit verbygegaan moet word nie. 
Vir die besoeker is dit inspanning om 
hoorbaar en verstaanbaar kontak te 
soek met die seniele bejaarde. Dit verg 
fisiese en geestelike inspanning om 
tien hoogbejaardes per dag behoorlik 
te besoek. 


'n Besoek aan die bejaardes wat nog 
oor helderheid van gees beskik en nie 
aan 'n kroniese siekbed vasgekluister 
is nie, is aangename werk. Aangenaam 
ook omdat by hulle eg kinderlike dank- 
baarheid vir elke besoekie gevind word, 
aangenaam omdat hulle gewoonlik selfs 
vir die besoeker in sy/haar blakende 
gesondheid 'n voorbeeld kan stel. 


DO] Na volgende bladsy 





Hoeveel gesonde jong en middeljarige 
mense is nie lief om klaagliedere te 
sing nie? 

Nog onlangs het ons besoek afgelê 
by 'n hoogbejaarde broeder wat, al- 
hoewel hy nog in die huis en op die 
werf kan beweeg, tog baie moeilik kan 
sien. (Die dik glase van sy bril sien 
mens op 'n afstand!) Met 'n redelike 
simpatieke stem het ek gesê: ,Oom A, 
dis ook maar 'n kruis wat u gekry het 
om deur die lewe te dra...!” Hy het 
dadelik geantwoord: ,,Nee bog, wat- 
wou, dis g'n kruis nie. Ek (oop net 
waarheen ek wil en my ou vrou is mos 
byderhand.” Hy het die wind uit my 
seile gehaal, want ons ken sovele hoog- 
bejaardes wat dit ten ene male nie kan 
aanvaar dat die oë ingegee het en al 
die ander liggaamskragte vinnig afneem 
nie. Mens kry dit: mense wat te jonk 
is vir hulle ouderdom en dink dat hulle 
nog kan doen wat hulle vroeër jare 
gedoen het. Hulle ontdek dan dat hulle 
dit nie meer kan doen wat hulle altyd 
gedoen het nie, word dan ontsettend 
ongeduldig en wil dit soms op ander 
mense se koppe uithaal. 


Andere is weer te oud voor hulle 
tyd. Die liggaamlike en geestelike 
kragte is nog daar, maar hulle verbeel 
hulle dat hulle ,,tyd verby is”, dat hulle 
niks meer kan doen nie en nêrens meer 
kan heengaan nie. Dis met moeite dat 
mens hulle tussen die vier mure ,,uit- 


haal”, en dan alleen wanneer 'n familie- 
lid of vriend in wie hulle vertroue het, 


sal saamgaan, ingeval hulle steun nodig 


het. Toe ons so 'n tannie wat te oud 
is voor haar tyd, t.o.v. haar klagtes nie 
So ernstig opgeneem het as wat sy dit 
wou gehad het nie, het sy vir andere 
verontwaardig vertel dat haar predikant 
haar nie ,,wil glo” nie. Die beste hou- 
ding vir die besoeker sou wees om 
hierdie ,,klagtes'” liewer ernstig op te 
neem, maar algaande weg, stadig en 
onopsigtelik die gesprek in 'n ander 
rigting, weg van die eie self af te stuur. 
Die rigting waarheen die gesprek ge- 
wentel moet word, die koers waarheen 
die besoeker die mens wat besoek 
word, moet lei, is onder andere na 
daardie twee hoogbejaardes in die 
tempel, Simeon en Anna. Toe Simeon 
die kindjie Jesus gevind het, was hy 
bereid om as dienskneg heen te gaan 
,in vrede” omdat sy oë ,,die saligheid 
aanskou” het. Langs hom staan Anna, 
'n weduwee van omtrent vier en tagtig 
jaar. Sy het nie weggebly van die tem- 
pel nie maar het met gebede en vaste 
God gedien, nag en dag. Sy het ook 
met almal wat die verlossing verwag 
het, gepraat. Wie 'n hoogbejaarde mens 
by Simeon en Anna gebring het, het 
daarmee eintlik 'n mensekind gebring 
by die Kindjie in Simeon se arms, die 
hoogste doel van kerklike besoek. 


(Word vervolg) 





Aldersont-Flitton 


Chevrolet 


i3@0” TPO0 


Die ideale motor vir dames] 


Alderson--Flifton 
Telefoon: Pretoria 482611 

Snellerin sneller 

'N MONUMENT VERTEL 
(5) PAARDEKRAAL MONUMENT 


Net buite Krugersdorp, langs die pad 
na Pretoria, staan die Paardekraal-mo- 
nument, seker een van die mees be- 
kende monumente in ons land, en seer 
seker ook een van die veelseggendste 
monumente wat ons het. 





DR. D. J. C. VAN WYK 

inskripsie by ingang na monument. 
(Foto D. J. C. v. Wyk) 


In Desember 1880 het duisende 
Transvaalse burgers van die ZAR. 
(Zuid-Afrikaansche Rêpubliek) hier be- 
gin saamtrek op die plaas Paardekraal, 
wat oorspronklik aan genl. A. J. W. 
Pretorius behoort het. Die burgers was 
desperaat om die nodige stappe te 
doen om hul onafhanklikheid, wat hul 
in 1877 deur anneksasie deur Groot 
Brittanje ontneem is, terug te kry. 

Op Sondag 12 Desember 1880 het 
ds. N. J. van Warmelo, Hervormde 
predikant te Heidelberg, die diens vir 
die vergaderde burgers gelei. Hy preek 
uit Openbaringe 5:1-5. Van die byeen- 
koms is die volgende neergeskryf: 
,“loen stond de prediker op en las iets 
voor. tWas eene uitnodiging, door ons 
drie manden vroeger aan de predikan- 
ten van alle kerken gezonden, hen op- 
roepende om het volk in de moeielijke 





Paardekraal-monument Krugersdorp. 
] Na volgende bladsy (Foto D. J. C. v. Wyk) 

worsteling die aanstaande was, bij te 
staan. Van Warmelo zwaaide die ge- 
drukte uitnodiging heen en weder, en 
riep met sterke intonatie, met een stem 
die van aandoening trilde: aan zulk een 
beroep kon ik geen weerstand bieden, 
gij hebt mij geroepen, hier ben ik, ik 
Zal met u gaan en staan! Hij was de 
eenige predikant die aan de roepstem 
van het volk had gehoor gegeven. Toen 
begon hij te prediken. Een stroom van 
warm gevoelde gedachten, met duide- 
lijkheid en klem gesproken, vloeide van 
Zijne lippen, en het gelukte hem de 
gemeente tot een hoogte van geest- 
drift, en berusting tevens op te roepen, 
zooals he zeker maar zeer weinigen 
predikers is vergund geweest... Aan 
Van Warmelo komt de eer toe, dien 
twaalfden December 1880 het volk der 
Republiek op de knieën gebracht te 
hebben in een volkomen vertrouwen 
op de Voorzienigheid.” (Aangehaal by 
A. D. Pont, Nicolaas Jacobus van War- 
melo.) 


Op 14 Desember 1880 het 4 000 man 
klippe aangedra en hier op mekaar ge- 
stapel, om as voetstuk vir die vierkleur 
te dien. Dit was aanduiding van hul 
desperaatheid om die onhafhanklikheid 
van die Z.A.R. te herstel. Met die vie- 
ring van die onafhanklikheid die vol- 
gende jaar is nog klippe opgestapel. 
In 1886 is weer by die klipstapel fees- 


gevier. Die Volksraad het daarna be- 
sluit om 'n monument bo-oor die klip- 
stapel op te rig. Pres. Kruger het die 
inwyding van die monument waarge- 
neem op 16 Des. 1891. Die klipstapel 
het 'n plek gekry binne die spitsboog 
van die monument. Ook tydens die 
inwyding van die monument in 1891 
het ds. Van Warmelo die diens gelei. 
Inskripsies op die vier sye van die mo- 
nument gee 'n opsomming van die 
geskiedenis vanaf die koms van die 
Hugenote tot in 1881. Die gebeure 
rondom Paardekraal het die van 1838 
opnuut in herinnering geroep en het 
gedien as stimulus tot groter getrou- 
heid vir die uitvoering van die gelofte 
van 1838. By die inwyding in 1891 het 
pres. Kruger sy toespraak soos volg 
afgesluit: ,,Dit gedenkteken verkondigt 
de daden Gods. Wendt uwe aandacht 
daarop en aanschouwd wat er op aan- 
getekend staan.” (H. M. Rex, Die Her- 
vormer, Des. 1973.) 

Soos aangedui by die ingang het die 
Britse owerheid die klipstapel in 1900 
tydens die tweede vryheidsoorlog laat 
verwyder en by Vereeniging in die 
Vaalrivier laat gooi. Dr. Barry Biermann 
sê in sy werkie oor ons monumente 
hieroor die volgende: ,,Die Paarde- 
kraal-monument lewer 'n treffende be- 
wys van die waarde wat mense aan 
dooie klippe kan heg wanneer daardie 
klippe 'n simboliese waarde kry, en 


dus 'n monument word... |n die 
perspektief van die geskiedenis ver- 
loor hierdie gebaar (die nl. van die 
Britse owerheid) alle sweem van klein- 
likheid. As daar na een enkele daad 
verwys moet word as die kentering 
van die ou magsbedeling, dan hoef 
mens nie groot veldslae en wêreldoor- 
loë te noem nie: maar net hierdie een 
gebeurtenis toe 'n wêreldryk geskrik 
het vir 'n handjievol klippe van 'n 
handjievol boere. 

Ons kan die Britte ewig dankbaar 
wees dat hulle Paardekraal tot hierdie 
status verhef het.” 


Dit is vir ons 'n treffende waarsku- 
wing dat monumente nie maar dooie 
klippe is nie. Hulle is gelaai met histo- 
riese inhoud en menslike hartstogte en 
verdien daarom om met respek behan- 
del te word. 


Regoor die Paardekraal-monument, 
aan die Westekant van die Pretoriapad, 
is later standbeelde opgerig van pres. 
Paul Kruger en adv. J. C. Strijdom. 
Die inskripsie op die Strijdom stand- 
Paul Kruger en adv. J. G. Strijdom. 
het die republikeinse ideaal omstreeks 
1930 in Suid-Afrika laat herleef en daar- 
by het hy aangesluit by die republi- 
keinse staatsvorm wat pres. Kruger 
en sy burgers in 1880 by Paardekraal 
in ere herstel het. 

oo) 





(zeniet u volgende vakansie 

lgemak- S:ISIOER 

deur die land saam met 'n 
busvol awe vriende. 


in leunstoe 


ae AL pes pedasiur— 





Almal wat al 'n SSESBEN meegemaak het, 
stem saam: dis 'n fantastiese manier om vakansie 
te hou. U sien vandie mooiste delevan ons land. 
U reis heerlik ontspanne en gerieflik in 'n ruim 
toerbus saam met gawe mense wat ook daarop 
uit is om nuwe vriendete maak. U oornag in 
goeie hotelle. U ervare gids/bestuurder sorg dat 
u alles sien watdie moeite werd is. 

En die beste van alles -u kan die hele 
vakansie reël met net een besoek aandie S.A. 
Spoorwegreisburo! 


Van Johannesburg af 

Na Durban oor Cathedralpiek(Drakens- 
berge) -3dae -R54,00. Na Durban deur die 
Nasionale Krugerwildtuin, Swaziland en die 
Hluhluwewildreservaat -6dae -R143, 00. Na 
Kaapstad oor die Drakensberge, Pietermaritz- 
burg, die Transkei'endie Tuinroete -7dae - 
R156, 60. Na Oos-Transvaal, oor die Kruinroete, 
Phalaborwa, die Nasionale Krugerwildtuin(in- 
sluitende die sentrale deel) en terug na Johan- 
nesburg -5dae -R108, 00. Na die Nasionale 
Krugerwildtuin en terug -4dae -R87,00. 
Van Durban af 

Na Johannesburg oor Cathedralpiek 
(Drakensberg) -3dae -R53,00. Na Johannes- 
burg deur die Hluhluwewildreservaat, Swazi- 
land en die Nasionale Krugerwildtuin -6dae — 
R 143,00. Na Kaapstad deur die Transkei, die 
Tuinroete en Wes-Kaapland -5dae -R 112, 00. 
Na Kaapstad met die Suidkus langs, die Trans- 
kei, die Tuinroete, Plettenbergbaai, Oudtshoorn 
(volstruisboerdery en Kangogrotte) en Wes- 
Kaapland -7dae -R170,00. 
VanKaapstadaf ` 

Na Durban deur Wes-Kaapland, oor die 
Tuinroete en dieTranskei -5dae -R112, 00. Na 


SSISIOERE waaruitukankies 


Durban deur Wes-Kaapland, oor Oudtshoorn 
(volstruisboerdery en Kangogrotte), Pletten- 
bergbaai, die Tuinroete, die Transkei endie 
Suidkus van Natal -7dae -R170,00. Na Johan- 
nesburg deurdie Tuinroete, die Transkei, 
Pietermaritzburg en die Drakensberge -7dae - 
R156, 60. Daar's ook talle dag- en halfdaguitstap-. 
pies vanaf Kaapstad. 

Van Windhoek af 

Nadie Nasionale Etoshawildtuin -5dae — 
R93,00. Na Walvisbaai en Swakopmund -3dae - 
R81,00. Halfdagtoer deur Windhoek -R5,00. 
Van Port Elizabeth af 

Halfdagtoer na die Nasionale Addo-Olifant- 
park en terug -R3,% 

Op lang toere is verblyf, etes en ekskursies 
by die reisgeld ingereken. Dubbelkamersen 
hutte word gedeel. As daar enkelakkommodasie 
is, kos dit 'n weinig ekstra. Toergangers kan ook 
vooraf reël om tussenstedelike toere by enige 
erkende stopplek te begin of te beëindig -of om 
ditte onderbreek en met 'n volgende toerbus 
verder te reis. Vertrekke word gewaarborg 
maar tariewe kan verander. 

Vir volle besonderhede raadpleeg u 
naaste S.A. Spoorwegreisbdro (daar is 
kantore in al die hoofsentruaik), u plaaslike 
stasiemeester of reisagent. 

VERBANDE 


1. DRIE TEMAS MET AGTERGROND 
(Vervolg) 


Aansluiting word voorts gevind by 
die slotparagrawe van die vorige afle- 
werings, 8 en 9, beginnende by laas- 
genoemde. C. F. J. Muller het, soos 
aangehaal, laat blyk dat die hoofoorsaak 
van die Groot Trek — die drang na 'n 
selfstandige, selfbesturende burger- 
maatskappy — in die heersende 
omstandighede mettertyd tot 'n self- 
standige kerk moes voer. Maar die 
landverhuisers het ook 'n inheemse 
onderwysaanvoeling noordwaarts 
saamgedra. Laasgenoemde sou moei- 
saam en sukkelend vanaf aanvanklike 
primitiewe vormgewing stadig gestalte 
begin aanneem. Die eerste voorlopers 
daarvan het kort na 1850 te voorskyn 
begin tree. Staatsvorm, kerk en onder- 
wys het saam ontplooi. 

In die ander slotparagraaf was ge- 
meld dat kort na die verlies van kerk- 
eenheid met die stellige verwerping in 
Transvaal van 'n organisatoriese ver- 
band met die sinode van dié Kaapse 
N.G. Kerk in 1853, gevolg deur die 
kerkafskeiding van die Gereformeerdes 
in 1859, aanvanklik ook in Transvaal, — 
kerklike onderwysbeleidspolarisasie sy 
verskyning gemaak het. Dit het, soos 
al gemeld, gebeur deur die stigting van 
die eerste Gereformeerde Kerkskool te 
Waterkloof, Rustenburg onder aan- 
sporing van ds. Dirk Postma. Later sou 
blyk dat dié stap meer behels het as 
net onderwysvoorsiening en inderdaad 
die begin was van 'n ander benade- 
ringswyse. En dit was teen die ont- 
luikende hoofstroming in wat klaar die 
onderwys as 'n staatsaangeleentheid 
begin hanteer het. 

Vir die onderhawige doel is dit be- 
langrik om te bepaal of, en indien 
enige, watter riglyne kenbaar word in 
die onderwysontvouing in die Voor- 
trekker staatsgemeenskappe, nadat ge- 
vestigder toestande, sê vanaf plus- 
minus 1850, begin intree het. In die 
negende aflewering was verder mee- 
gedeel dat dit nog steeds ontbreek aan 
'n gesaghebbende vakkundige werk oor 
die onderwysverlede met beroep op 
algemene toeganklike bewysmateriaal, 
wat vergelykbaar is met Muller se 
grootse studie. In geskrifte oor die 
onderwysgebeure verskyn partymaal 
onvolledige voorstellings wat eensydig- 
heid in die hand werk, en dié eensy- 
digheid bewerkstellig 'n onjuiste beeld 
wat onbruikbaar is. Daar is op dié 
gebied nog te veel tendensieuse ver- 
tolkings wat al geykte verklarings 
begin word het. Vir diepgaande kennis 
van die verlede om die hede grondiger 


en PERSPEKTIEWE 


(10) VERVOLGREEKS 


te verstaan en die toekoms verant- 
woordeliker te beplan moet al die be- 
trokkenes op die hoede wees teen 
sodanige misvattings. 


PROF. DR. C. H. RAUTENBACH 


Met dergelike moeilikheid was die 
Uitvoerende Komitee van die eerste 
Nasionale Onderwysadviesraad uit die 
staanspoor opgesaal. By wet is op 
gemelde Raad 'n ontsaglike hoofwerk- 
saamheid gelê: die bepaling ,,van die 
breë grondbeginsels van gesonde on- 
derwys in die land as geheel” (nasio- 
nale onderwysbeleid en -stelsel) ,iN 
oorleg met”, instansies en persone wat 
in die onderwys belang het. Die voor- 
skriftelike algemene werkwyse, aan- 
gedui met die wetgewer se woorde 
,in oorleg met”, het vordering deur 
gesprek of dialoog om tot ooreenkoms 
te geraak, verorden. Allerweë was ver- 
wag dat oorlegpleging net die ene ver- 
skeidenheid in verskeidenheid sou 
blootlê. Maar hoe om in die uiteenlo- 
pendheid die begin van dieperliggende 
eenheid te soek en deur genade te mag 
vind — was die eerste besondere pro- 
sedure-vraagstuk vir die Uitvoerende 
Komitee van die Raad. Hoe om die ver- 
ordende oorlegpleging die vrugbaarste 
uit te baat, was die eerste struikelblok 
of uitdaging. Bepaling van die nasionale 
onderwysbeleid was toe al meer as 
vyftig jaar op die openbare sakelys en 
nog steeds het agter die agendapunt 
verskyn: staan oor! Van die soveelste 
bemoeiing in 1963 is ook niks verwag 
nie. Maar niks is onmoontlik as mens 
net nie vroegtydig weet dat dit on- 
uitvoerbaar is nie. 

Tydens die heel eerste oggendsessie 
van die Uitvoerende Komitee op 2 
Januarie 1963 was die vraag dus al ter 
tafel: waar gaan ons begin om daar- 
vandaan die weg na doelbevordering te 
probeer vind? Dadelik was daar van 
'n kant af 'n antwoord: by die geskie- 
denis! Dit was 'n beduidende antwoord. 
Diegene wat belas is om te soek na 
die breë beginsels, die riglyne, die 
grondslae vir die nasionale onderwys, 
behoort ten minste ernstig rekening te 
hou met die verlede, wat die bestaande 
beinvloed het en betekenis mag hê vir 
die toekoms. Veral is dit die geval in 
'n gemeenskap met verklaarde Christe- 
like en ander tradisies, soos die Suid- 
Afrikaanse maatskappy. 

Daarom was die verdere vraag van- 
selfsprekend: wat vertel die geskiede- 
nis ons wat van belang is in verband 
met ons taak? Toe is deur 'n lid aan- 
vanklik aan die hand gedoen: die 

geskiedenis getuig van staatsonder- 
steunde skole! Dié antwoord kan wat 
onderwysadministrasie met inbegrip 
van beheer betref sover as wat dit 
gaan, verwys na 'n deel van een faset. 
Klaarblyklik, verswyg sodanige bewe- 
ring sonder meer, 'n ander ewe 
belangrike aspek. Mens hoef nie 'n 
gespesialiseerde onderwysgeskiede- 
niskenner te wees om van die hier- 
navolgende bewus te wees nie. In die 
Suid-Afrikaanse Republiek was 'n 
deurlopende lyn van staatsmedeseg- 
genskap in die onderwys. Ons noem 
die vroeë aanstelling van die eerste drie 
onderwysers as goewermentsonder- 
wysers deur die Volksraad in Maart 
1852. Die getal het aangegroei tot 25 
in 1869. 'n Beroep is in Oktober 1853 
deur ds. Van der Hoff, toe pas die 
eerste predikant van Transvaal, op die 
Volksraad gemaak om sy besluit uit 
te voer, naamlik om te sorg vir kerk 
en skool. Dit het gevoer tot herbe- 
vestiging en verdere bemaatreëling — 
waaroor later meer. Aanvaarding van 
onderwys as 'n staatsaangeleentheid is 
opgeneem in die ontwerpgrondwet 
van November 1855, beaam in 1856 en 
finaal bekragtig in 1857. In 1867 het 
die staatspresident die benoeming van 
'n Superintendent van onderwys as 
amptenaar van die staat ter sprake 
gebring. Onder die wet van 1874 is 
voorsiening gemaak vir 'n staatsonder- 
wysinstelling (,,gimnasium'”) te Pre- 
toria, benewens staatsondersteunde 
skole, maar telkens met nadruk op die 
staat se aandeel. Handhawing en uit- 
bouing daarvan het verder onder die 
wet van 1882 (,,opleidingskool”) ge- 
skied. Met die wet van 1892 is daarop 
voortgeborduur, naderhand met 'n 
reeks owerheidsonderwysinstellings vir 
onderrig na standerd 6: staatsgimna- 
sium, staatsmodelskool (oefenskool vir 
opleiding van mansonderwysers), 
staatsmeisieskool (onder andere vir 
onderwyseresopleiding) en staatsmyn- 
skool (mynbou en tegnologie). Die 
staatsaandeel het vir eers gekulmineer 
in die besluit op die Staatshogeschool 
of Universiteit” 'in 1899, waarvoor 'n 
begroting gemaak is en 'n gebou 
(nuwe gimnasiumgebou) aangewys is. 
Wetgewing en die uitvoering daarvan 
getuig van staatseggenskap, inisiatief- 
en verantwoordelikheid met onderwy- 
sers aangestel deur die goewerment 
in gesubsidiëerde skole. 'n Oud-hoof- 
amptenaar van die Z.A.R. kon in Junie 
1907 met 'n beroep daarop getuig dat 
geen subsidie verleen is waar die staat 
nie die leerkragte aangestel het nie. 


C] Na volgende bladsy 






































Niemand kon hom teëspreek nie, want 
vers en kapittel van die Republiek se 
onderwysverlede het dit beaam. Dit is 
onvolledig, eensydig en onjuis om oor 
onderwysbeheer in dié staatsgewes 
net te getuig van ondersteunde onder- 
wys. 


Sonder om oor 'n standaard handlei- 
ding te beskik moes die Uitvoerende 
Komitee van die Onderwysraad toe, 
binne die eerste dae van Januarie 1963, 
probeer om voel-voel die kontoere van 
die onderwyswese uit die gebeurde na 
te speur ten einde 'n eerste treetjie op 
sy weg te waag. Van uitstel vir 'n jaar 
of wat kon daar geen sprake wees om 
eers die gespesialiseerdes van gedag- 
tes te laat wissel oor die historiese 
riglyne van die vaderlandse onderwys 
nie. Wetgewers soek die haalbare, die 
bereikbare, en praat liewer van oplos- 
sings as probleme. Die wetgewers 
moes met advies gedien word oor 'n 
plan, 'n oplossing. Om die verlede te laat 
saampraat moes gou verstandhouding 
oor die metodiese vraag bereik word: 
wat vertel die verlede ons wat relevant, 
dit wil sê van belarg is vir nasionale 
onderwysbeplanning? Daardie vroeë 
verstandhouding wat gou gevind is, 
het sodanige wending aan die verdere 
ondersoek en besinning gegee, dat die 
Onderwysraad eenparig op 19 Augus- 
tus 1965 sy aanbevelings oor die breë 
beginsels vir die nasionale onderwys- 
beleid kon bereik, wat toe in 1967 
wetlike beslag gekry het. Die bespre- 
king in die Uitvoerende Komitee van 
die Nasionale Onderwysraad gedurende 
die eerste dae van 1963, wat ook 
ander riglyne aangesny het aan die 
hand van die onderwysverlede, het 'n 
baie belangrike wentelpunt vir die On- 
derwysraad se werk bewerkstellig. 
Maar dit bly ook so 'n skarnierpunt vir 
die onderhawige uiteensetting, dat dit 
hier bondig en saaklik, in gees en 
hoofsaak, ook vanuit vandag se per- 
spektief, ter sprake kom. 


Ontvouing van die onderwyswese in 
die Suid-Afrikaanse Republiek as onaf- 
hanklike staatsgemeenskap, ook met 
Britse erkenning vanaf 1852, bly uiter- 
aard van besondere beduidenis, wan- 
neer gehandel word oor die riglyne van 
inheemse onderwysontplooiing. Op- 
koms van staatsvorm en bestuurstel- 
sel, kerkonafhanklikheid en ontvouing 
van onderwysvorme onder die pioniers- 
omstandighede van die wordingsjare, 
het in samehang met mekaar geskied. 
Veral in die vyftiger jare van die vorige 
eeu het 'n aangepaste staatsvorm in 
dieselfde tyd as selfstandige kerkvor- 
ming en die voorbodes van eie elemen- 
se onderwysvorme tevoorskyn begin 

om. 


Vir ons doel kan gerieflik vier fases 
van geleidelike vormgewing van die 
Transvaalse emigrante-gemeenskap se 
onderwysaanvoeling onderskei word. 


En as mens daarby toeligting aan die 
hand van drie tydsverbande voeg — 
die voorgaande, die tydgenootlike en 
'n terugblik van 1907, — dan is hy 
goed op weg met naspeuring van his- 
toriese riglyne, indien enige. Gemelde 
fases is: 1. 1850-1870; 2. 1870-1881; 
3. 1882-1891 en 4. 1891-1900. Beligting 
kom uit 1. voorafgaande toedrag in 
Kaapkolonie tot met die Groot Trek; 
2. Paul Kruger as tydgenootlike betrok- 
kene vanaf 1851-1900; sy staats-, on- 
derwys- en kerkopvattings, en 3. die 
terugblik van 'n voormalige hoofamp- 
tenaar van die Z.A.R. in 1907, toe hy 
'n nuwe onderwyswet gemotiveer het. 
Ons soek net kontoere, nie besonder- 
hede nie. 


1. In die jare 1850-1870 het die 
staatsvorm en bestuurspatroon sy 
hoofbeslag gekry. Net vantevore in 
1849 het die Derdepoortse samekoms 
een Volksraad as sentrale burgerlike 
gesag bewerkstellig. Spoedig het die 
Volksraad, kerk en skool as sy ver- 
antwoordelikheid aanvaar. Gedurende 
1851 is drie onderwysers uit Holland 
gestuur, bestem vir Transvaal. Een van 
die drie, H. v.d. Linde, het in Maart 
1852 'n ,,Schoolregelement in Dertien 
Artikelen” aan die Volksraad voorgelê, 
wat aanvaar is. Dit was maar skraal, 
maar het ewenwel die seggenskap van 
die burgerlike owerheid oor die onder- 
wys op die voorgrond gebring. Die drie 
is toe sonder verdere voorsiening deur 
die Volksraad as goewermentsonder- 
wysers benoem: Poen in Lydenburg, 
Van der Linde vir Potchefstroom en J. 
A. Spruyt in Rustenburg, waar hulle 
verder ooreenkoms moes soek met 
plaaslike ampsbekleërs, kerkraad, ens. 
Voor die einde van 1853 het ds. D. van 
der Hoff, toe maar 'n paar maande in 
Transvaal, met verwysing na die 
Volksraad se besluit ,,om voor Kerk 
en School te zorgen”, versoek dat vir 
laasgenoemde 'n aantal onderwyswette 
uitgevaardig word en het beleidsvoor- 
stelle daartoe gemaak. Drie daarvan 
wat sonder wesenlike verandering aan- 
vaar is, was: a. Niemand moet toege- 
laat word om 'in die Republiek onder- 
wys te gee nie, voordat hy bewys van 
bevoegdheid voor die kerkraad waar 
die predikant gevestig is, gelewer het 
nie; b. Voorlopig sal in elke dorp nie 
meer as een onderwyser deur die 
Volksraad in oorleg met die kerkraad 
aangestel word nie; en c. Daar word op 
aangedring dat persone wat as huis- 
onderwysers in die buitedistrikte op- 
tree, hulle eers by die kerkraad moet 
aanmeld om deur die predikant onder- 
vra te word. Op 20 November 1853 is 
dit deur die Volksraad aangeneem. 
Staatsbeheer wat deur Van der Linde 
gemeld was, is daardeur aangevul met 
kerkbeheer, soos die begeerte toe blyk- 
baar was. Sake was nog baie ongeor- 
ganiseer. Die enigste predikant was in 


sekere opsigte ook dienaar van die 
staat en die Volksraad het nog nie 'n 
uitvoerende gesagsorgaan gehad nie. 
Dit het ook nie goed gevaar met die 
onderwysers nie; Van der Linde en 
Spruyt het moeilikheid opgetel met die 
predikant wat kwasterig kon wees, en 
het in 1853 en 1854 vertrek na Natal 
en die Vrystaat; Poen is in 1860 opsy 
geskuif omdat hy dan nie bekwaam 
sou wees nie. Op pad uit Transvaal het 
Van der Linde nog aan die Volksraad 
geskrywe: ,,Het onderwys komt die 
Staat toe en niet de kerk.” So was die 
toedrag in sy vaderland (Nederland) en 
veral beklemtoon sedert 1848 se wet- 
gewing aldaar met skeiding van Kerk 
en Staat. Maar Transvaal het met 'n 
primitiewer begin iets van 'n elemen- 
têre eie aanvoeling aan die dag gelê, 
waarin Staat, Kerk, ouers, publiek en 
ook die onderwysers betrokkenes was. 


Maar ook die staatsvorm se ontwik- 
keling het met stampe en stote vanaf 
1852 aan die gang gekom, aanvanklik 
op aansporing van Andries Pretorius 
wat hom in 1848 metterwoon vanuit 
Natal in Magaliesberg gevestig het. 
Twee maal was die onderwerp van 
,grondregelen” in 1852 ter sprake. A. 
Pretorius is in 1853 oorlede maar in 
September 1853 was die Volksraad in 
briefwisseling met advokaat Brand vir 
regsadvies oor 'n ander moeilikheid. 
Toe het Brand terloops verwys na 
noodsaaklike grondwetlike reëling vir 
'n uitvoerende gesag e.d.m. Op 10 Sep- 
tember 1855 het die onderwerp erns- 
tige aandag gekry met benoeming van 
'n Volksraadskommissie om 'n Grond- 
wet op te stel. Paul Kruger, wat vanaf 
1851 in die openbare lewe begin ver- 
skyn, het later in 'n toespraak verklaar 
dat Lombard, Bosman, die Hollandse 
regsgeleerde Jacobus Stuart en hyself 
die Kommissie was vir die eerste 
Grondwet van die Republiek. Verslag 
is ingedien in November 1855, twee 
maal aanvaar in 1856, weer bekragtig 
in 1857 en na onwettige implementering 
in 1857, toe wettig in werking gestel 
in 1858. Belangrik vir ons doel is arti- 
kel 28: ,,Die volk verlang die opbou, 
bloei en welvaart van Kerk en Staat 
en gevolglik voorsiening in die behoef- 
te van Nederduitsch Hervormde predi- 
kante en skoolmeesters.” Die Hervorm- 
de Kerk was by wet staatskerk ge- 
maak, wat dit prakties toe alreeds was. 


In Mei 1859 het 'n verdere onder- 
wysverordening of reglement gevolg, 
ontwerp deur 'n Kommissie waarvan 
ds. Van der Hoff ook lid was. In daar- 
die reglement wat ook voorsiening vir 
'n Algemene Skoolkommissie gemaak 
het, was die kerk se sê oor die onder- 
wys nie prominent gemaak nie. Be- 
gryplik, want die onderwyser moes lid 
wees van die Kerk en deur die Alge- 

mene Skoolkommissie bevoeg verklaar 
word vir sy werk. Juis daarom het ds. 
D. Postma (gesteun onder andere deur 
Paul Kruger) beswaar gemaak, want 
die skole met goewermentsonderwy- 
sers was vir hom wesenlik Hervormde 
Kerkskole. Sy Gereformeerde Kerk- 
skool van 1864 was egter nie net 'n 
opposisie-inrigting nie, maar die ver- 
kieslike skoolvorm volgens sy oortui- 
gings. 

Gedurende die eerste fase kom deur 
'n mate van klemverskuiwing, ook 'n 
ander riglyn te voorskyn. Met die 
seggenskap van die kerk in die eerste 
jare, is die katkisasie as leerstellige 
onderwys vir die kerk, in die reël aan 
die hand van die Kort Begrip van die 
Heidelbergse Kategismus, in die skool 
as opperbelangrike deel van die onder- 
rigprogram behartig. Die skool het vir 
die kerk gekatkiseer. Maar met die 
koms van 'n tweede kerk, wat gou 
praktiese erkenning gekry het, het die 
leerstellige onderwys al hoe meer die 
plek ingeruim vir die algemeen-Christe- 
like godsdiensonderrig: Bybellees, By- 
belse geskiedenis, opening en sluiting 
met gebed en die geestelike lied. So- 
danige reëling het in 1874 wetlike 
beslag gekry en tot vandag toe die al- 
gemene Christelike karakter van die 
openbare of staatsondersteunde onder- 
wys in Transvaal bepaal. Dit is weer 
in die nasionale onderwysbeleidswet 
(1967) beliggaam. 

2. Die daaropvolgende tweede fase 
het saamgeval met die staatspresident- 
skap van T. F. Burgers, wat in 1872 
tot die amp verkies is. Hy was tereg 
besorg oor die onderwystoestand en 
het vroeg in 1874 met 'n nuwe onder- 
wyswetsontwerp gekom — die uitge- 
breidste tot op datum. 

Ter wille van die juistheid van die 
perspektief moet egter duidelik onder- 
skei word tussen die ontwerpwet van 
Burgers, gepubliseer in die Byvoegsel 
tot die Staatskoerant, No. 511, volume 
XVIl van Woensdag 4 Februarie 1874, 
teenoor die Wet vasgestel deur Volks- 
raadsbesluit artikel 155 van 23 Oktober 
1874. Laasgenoemde is die werklike 
effektiewe wet van 1874, soos dit in 
die Staatskoerant op 13 Januarie 1875 
verskyn het. Verwarring word geskep 
deurdat party skrywers na die Burgers- 
wet verwys en dan die ontwerpwet 
van 4 Februarie 1874 in die gedagte 
het, ander weer bedoel die Wet wat 
maande daarna deur die Volksraad be- 
kragtig is. Daar is een wesenlike verskil 
ten opsigte van die kernartikel 26. 

In die ontwerpklousule het sonder 
meer gestaan: Geen godsdienstonder- 


wys wordt in die schooluren gegeven, 
echter zullen de schoollocalen, buiten 
de schooluren, met goedvinden der 
schoolcommissieën daartoe beschik- 
baar sijn voor godsdienstleraars (pre- 
dikante CR) en onderwijzers”. So was 
ook die bepaling in die Kaapkolonie se 
skoolwet van 1865 ten opsigte van 
ondersteunde skole. Dit was daar aan- 
leiding tot 'n reaksie naamlik die groot 
vermeerdering van privaatskole in die 
reël onder kerkaansporing. Die Bybel 
was buitekant die skoolure gestel. 
Burgers kon ook onder Nederlandse 
liberale invloede verkeer het. 


Maar dit is nie vreemd dat sy ont- 
werpklousule 26 in Transvaal groot 
verontrusting veroorsaak het nie. Met 
sy sitting in September/Oktober 1874 
het die Volksraad 'n kommissie be- 
noem — H. T. Buhrmann, C. J. Boden- 
stein, |. Holtzhausen en Mênnich om 
die voorgestelde wet in oënskou te 
neem. Hulle het dit toe geamendeer 
met die opper belangrike toevoeging: 
,Zullende verder in iedere school in de 
Bijbel gelezen en in de Bybelgeschie- 
denis onderwezen worden.” Daarmee 
is erkende praktyk by wet herbevestig 
en is die toedrag gehandhaaf wat die 
ou emigrante van die aanvanklike trek- 
jare met hulle saam uit die kolonie ge- 
bring het, soos dit aldaar tot 1865 
praktyk gebly het onder die reëlings 
wat onder andere gespruit het uit 
Herschel se onderwysverslag van 1839. 
Hier word gewys op die ironie van 
die geskiedenis. In 1887 het die Kaapse 
sinode ernstig gewaarsku teen die 
Groot Trek, teen nomades wat sonder 
'n Moses of A#ron aan die verwilde- 
ring blootgestel word. Maar in 1874 
was dit juis die kinders uit daardie 
Trek wat uiteraard die geringste onder- 
wysgeriewe geniet het soos Paul 
Kruger wat in 1874 vise-president ge- 
word het en die Hervormde Cornelis 
Bodenstein en andere wat met welslae 
kragtig opgekom het vir die volkson- 
derwys met die Bybel. 

Burgers se ernstige mistasting met 
sy gewraakte ontwerpartikel 26 is ver- 
moedelik 'n rede waarom die ouerige 
verdienstes van 1874 se Onderwyswet 
dikwels in die geskiedskrywing nie tot 
volle rea kom nie. Inderdaad was dit 
belanarike konsolidering van die be- 
staande en voorsienina vir toekoms- 
ontwikkelina. al was dit in sommige 
opsigte in die situasie van 1874 voor- 
tydig. Rialyne waarna die Onderwys- 
raad in 1963 in die geskiedenis gesoek 
het, was al besig om dé&r vormaewina 
te kry, wat deur die Wette van 1882 
en 1892 voortgesit is en tot vandag 
invloed behou. Dieptepeiling eis dat 
sodanige breë beginsels van 1874 se 
onderwyswet behoorlik uitgelig en in 
perspektief gestel word. 

Lesers sal al opgemerk het dat in 
bepaling 26 van Oktober 1874 se wet, 

enersyds 'n verbod staan op gods- 
diensonderwys in die skoolure maar 
andersyds Bybelgeskiedenisonderrig 
binne die skoolure voorgeskryf word. 
Die verklaring is eenvoudig, ,,Gods- 
diensonderwys” het in die destydse 
Situasie die geykte betekenis gehad 
van leerstellige of konfessionele, toe 
ook genoem ,sektariese' godsdienson- 
derrig, die kategese, die opleiding in 
die kerkleer, die Vraeboek, deur kerk- 
instansies. Deur 1874 se wet is dit 
buite die skoolure geplaas en deur die 
wette van 1882 en 1892 in die Z.A.R. 
buite die skoolure gehou. Maar die al- 
gemene Christelike Bybelonderrig is as 
deel van die gewone skoolonderwys 
en leerprogram by voortduring gehand- 
haaf. 

Nou een en ander oor die riglyne op- 
geneem in gemelde wet. Sentrale “on- 
derwysgesag is geplaas in die hande 
van 'n hoofamptenaar van die staat, 
die ,superintendentgeneraal der op- 
voeding', wat regstreeks aan die lands- 
owerheid verantwoordelik was —. 'n 
noodsaaklike stap wat die Volksraad 
nog nie in 1867 wou neem nie. Oor 
hom het die wet bepaal: ,,Hij moet 
iemand zijn van erkende wetenchappe- 
like bekwaamheid en lidmaat van eene 
Protestantsche Kerk.” Ds. Van War- 
melo was geplos vir die pos maar was 
nie te vind nie. Eers in 1876 kon W. 
van Gorkum uit Nederland tot die amp 
benoem word. Daarom vier die Trans- 
vaalse Onderwys departement met 'n 
eerste onderwyshoof in 1876 aan- 
staande jaar eers sy eeufees. Voorts 
moes daar in die onderwys in onder- 
steunde skole ,,eerbiediging van ieders 
godsdienstige begrippen” wees, in 
aansluiting by die grondwetlike toe- 
drag. 

Voorsiening is gemaak in drie klasse 
ondersteunde skole: Wykskole in veld- 
kornetswyke. Distrikskole op dorpe 
en vir gevorderde onderrig gimnasiums, 
aanvanklik te Pretoria, daarna Potchef- 
stroom en elders. Vir elk moet daar 
skoolbesture of kommissies gekies 
word deur die plaaslike burgers en die 
liggame is aangevul respektiewelik met 
die veldkornet of landdros as voor- 
sitter, terwyl op die gimnasium se toe- 
sigliggaam die twee resident-iede van 
die Uitvoerende Raad te Pretoria moes 
dien. Ook het die hoofonderwysers sit- 
ting gehad op die raadgewende plaas- 
like liggame. Dit is 'n ongegronde fiksie 
dat 1874 se voorsiening die invloed 
van ouers, kerk en publiek in die ge- 
drang gebring het. Weliswaar het die 
wet die regering aangespoor om vol- 
doende voorsiening te maak in die 
burgerlike onderwys deur finansiële 
ondersteuning — iets wat beslis nodig 
was. Daarbenewens is die lyn gehand- 
haaf dat waar staatsteun is, die Rege- 
ring ook die onderwysers aanstel. 

en nuttelose tierlantyntjies in die kerk- 
geboue, ook in die Petruskerk (Saint 
Pierre) van Genéve, was nie tevergeefs 
nie. Daar was ook andere in die Room- 
se kerk wat net soos Bernard gevoel 
het, dat beelde, skilderye e.d.m. geen 
middele is om meditasie tussen die 

gelowige en God te versterk nie, maar 
dat al hierdie dinge eerder die aandag 
van ,,die boeke” aftrek. Ons praat tot 
vandag nog in ons huise oor ,,.boeke- 
vat” en bedoel daarmee hoofsaaklik 

Ondanks Burgers se ernstige mis- 
vatting met artikel 26 — het die latere 
onderwysontwikkeling bewys dat die 
groot riglyne van 1874 tog ingang ge- 
had het. Die sleutelbepalings in artikel 
2 van die daaropvolgende Onderwys- 
wet, die van S. J. du Toit van 1882 
bevestig die stelling soos volgende 
keer gesien sal word. 

(Word vervolg) 


KERKGEBOU VAN CALVYN 

Die kerkgebou van Johannes Calvyn van binne. Regs kan die preekstoel gesien 
word. 


die Bybel en Psalm-Gesangeboek. Ber- 
nard het geweet dat ,,boeke-vat” die 
eintlike en sentrale aangeleentheid in 
die kerk moet wees. 

In Genéve het daar langsamerhand 
verset gekom teen genoemde gods- 


dienstige praktyke wat in die St. Pierre 
aangegaan het. Dit was ongeveer die- 
selfde tyd toe die gees van Luther 
vanuit Wittenberg begin waai het. (31 

Oktober 1517.) In Genéve het 'n aantal 
Christene, bekend onder die Franse 
naam ,Amateurs de la Sainte Evan- 
gile”, daarna gestreef om tydens Bybel- 
studiebyeenkomste die oorspronklike 
Bybelse roeping van die kerk weer 
opnuut te verstaan. Dit was hierdie 
Christene wat bekende Franse pre- 
dikers soos Farel a.e. in hulle stad ver- 
welkom het, predikers wat geesver- 
wante van die gedagtegang van 
Bernard was. Ons kan dus sê dat in 
Genéve 'n beweging was om terug te 
keer na die Bybelse leer. Dit was egter 
die kerklike leidsliede, die biskop en 
sy geestelikes wat teruggedeins het en 
die egte Roomse gees wou handhaaf. 
Weldra het dit vir die biskop van 
Genéve begin ,,warm” word en het hy 
beter gedoen om Genéve te verlaat. Die 
breekpunt het gekom op die 8ste 
Augustus 1535 toe die volgelinge van 
die Kerkhervormers in Genéve 'n groot 
saamtrek of konvent gehou het (18 
jaar nadat Luther openlik met die 
Roomse kerk gebreek het). In groot ge- 
talle het hulle vanuit die stad en elders 
gestroom. 


Tydens die byeenkoms in Genéve 
het daar skielik stemme vanuit die 
groot vergadering geroep: ,,Kom, laat 
ons opgaan na St. Pierre. St. Pierre! 
Daarheen moet ons gaan!” Soos een 
man beweeg die skare nou voort na 
die bekende katedraal van Genêve. 
Voor die drumpel van die katedraal 
ontmoet hulle mekaar om straks na 
binne te beweeg. Dit gaan ordelik. 
Hulle kom nie om te moor nie! Hulle 
wil die kerk wat hulle liefhet, hervorm. 
S6, kan dit nie aangaan nie! Die huis 
van God moet weer 'n huis van gebed 
word, gebed sonder tierlantyntjies en 
hulpmiddeltjies, gebed én evangelie. 
Hulle is die ,amateurs de la sainte 
evangile”. 


Die geestelikes het gevlug en die 
heilige voorwerpe wat hulle in der 
haas bymekaar kon maak, met hulle 
saamgeneem. Farel, hulle geliefde By- 
belse prediker, (hervormer) bestyg die 
preekstoel en begin om kalm maar 
ferm die Woord van God te verkondig. 
Wat 'n wonderlike gebeurtenis vind 
hier voor hulle oë plaas! Hulle kon dit 
nie glo dat die dag aangebreek het dat 
die water van die evangelie vanuit 
hierdie ,,fort'” hulle stad oorstroom nie, 
'n onstuitbare stroom. Genéve word 
Hervormd. Alhoewel dit hierdie oggend 
binne die kerk rustig gegaan het, het 
daar gedurende die middag tog 'n 
groep van die meer strydlustige 
hervormers begin om beelde wat hulle 
as afgodies beskou het, te verwoes en 
uit te gooi. Die volgende dag het die 


Raad van Genéve met begeleiding van 
'n wag, die ander heilige voorwerpe 
wat nog nie verwyder was nie, weg- 
geneem. 'n Paar dae later het die Raad 
beslis om tydelik die bediening van 
die mis (nagmaal) op te hef totdat 'n 
volkstemming gehou kon word. Hier- 
die stemming het plaasgevind op die 
21ste Mei 1536, in die kloosterhof van 
die St. Pierre. Sedert hierdie dag en 
datum word daar amptelik gepraat van 
die ,,Hervorming van Genéve”. Dit was 
Sondag. Die klokkespel uit die torings 
het die volk opgeroep om te kom fees- 
vier. Savoye was op die kansel. Nadat 
hy gebid het, het hy aan die Algemene 
Raad van Genéve 'n resolusie voorgelê, 
bekend as die ,,Resolusie aangaande 
die mens se lewenswyse”. Savoye het 
uitgeroep: ,Is daar enigiemand wat 
wens om sy stem te verhef teen die 
evangelie en die Woord van God soos 
dit daagliks aan ons gepreek is sedert 
die opheffing van die mis? Laat hom 
nou praat!” 'n Groot stilte het gevolg 
na hierdie woorde. Niemand het hom/ 
haar verset nie, geen stem van protes 
nie. Genéve gaan 'n nuwe toekoms te- 
gemoet, in vertroue dat die kerkher- 
vormers reg sal lei. Hierna het ere- 
dienste in die St. Pierre plaasgevind 
volgens gebruike van die Kerkhervor- 
ming, of soos 'n Engelse skrywer dit 
stel: ,,According to a religion stripped 
of all elements foreign to the spirit of 
the gospel.” 


Toe die Fransman, Johannes Calvyn, 
twee maande later in Julie 1536, as 
27-jarige jongman na Genéve gekom 
het, toe reeds bekend vanweë sy teo- 
logiese werke, die ,,Institusie”, het hy 
dus 'n kerk gevind wat ryp was vir die 
Kerkhervorming. Let wel: Calvyn het 
nie 'n Hervormde Kerk, ontdaan van 
die Rooms-Katolieke geloof, in Genéve 
kom erf nie. Die reformasie het slegs 


begin, 'n klein begin. Die groot werk 
het nog voorgelê: dertig jaar van swoeg 
en sweet, dag en nag. Die kerk in 
Genéve het 'n prediker kort gekom 
iemand wat bekwaam was om die nuut 
ontdekte waarhede van die evangelie 
daagliks uit te dra. 'n Bedienaar van 
hierdie Woord moes die verbeelding 
van Genéve aangryp! Maar... die kerk 
moes ook van vooraf georganiseer 
word, want die kerk het immers 'n 
aardse gestalte; die kerk moet regeer 
word en wel radikaal anders as wat 
tot dusver die geval was. Nie alleen 
die kerk nie, maar ook die stad Genéve 
het gewag op 'n van God gegewe man, 
om orde uit chaotiese toestande te 
skep. Vir dertig jaar is Calvyn bestemd 
om in Genéve te werk, dertig jaar 
waarin Genéve so 'n gedaanteverwis- 
seling ondergaan het, dat die historikus 
Michelet kon sê: ,,Hierdie uitbundige 
en satiriese stad, veranderlik soos die 
waters van die meer waarlangs dit ge- 
bou is, die stad waarin soveel edele 
geeste begrawe is onder middeleeuse 
bygelowe en soveel andere verlore 
geraak het onder die vuil van losban- 
dighede, het 'n wonderlike stad ge- 
word, 'n stad van die vuur van die 
gebed, studie, werk en strengheid van 
leefwyse, die groot skool van die ge- 
lowiges en die martelare”. 


Besoekers soek tevergeefs na die 
grafsteen van Calvyn binne die kerk of 
buite op die kerkplein, daar waar so- 
veel ander begrawe Iê. Nee, dit was 
Calvyn se wens dat hy begrawe moet 
word as 'n gewone stadsburger in die 
kerkhof ,,Plainpalais”. Hy wou geen 
steen op sy graf hê nie, uit vrees vir 
mensverering en mensverheerliking; sy 
lewensleuse was immers: ,,soli Deo 
gloria”, wat beteken: ,Aan God alleen 
die eer!” 

si) 


DIÉ NUWE MOSAMBIEKSE LEIER EN DIÉ KERK 


President Machel het sy tande vir die kerk gewys ondanks die feit dat die 
Wêreldraad van Kerke met hulle finansiële hulp ook hom en sy Frelimo-terroriste 
gehelp het om aan die bewind te kom. In 'n toespraak het hy die name genoem 
van 'n dosyn kerke. Hulle almal, so het hy gesê, het hulle hoofkwartiere in kapita- 
listiese lande en het van Christus in 'n sekere sin gepraat as die verdediger van 
hulle belange, naamlik kapitalisme. ,,Ons is reeds”, so het hy vervolg, ,,moeg vir 


hulle leuens”. 


Die Katolieke Kerk en ook die Mohammedane sal nie meer toegelaat word om 
die volk te mobiliseer nie. Hulle albei het die Portugese kolonialisme gesteun om 
Frelimo te beveg. Ons sal niemand toelaat om van dorp tot dorp te gaan om mense 
tot die godsdiens te lei nie. Alleen Frelimo sal die werk van mobilisering doen. 
In Mosambiek sal daar geen bevoorregte kerke meer wees nie. Hulle wat hier wil 
bly woon moet die reëls gehoorsaam en nie die rewolusionêre proses teenstaan 


nie. 


Dit alles volgends ,.Ecunews” 

Ons Psalm en Gesangboek 


Met die oog op die verskyning van 
'n nuwe gesangboek binne afsienbare 
tyd sal dit seker goed wees om 'n keer 
weer te kyk na die ontstaan van ons 
liedereskat, sowel as na die verande- 
ringe en ,groei daarvan sedert die 
Kerkhervorming. 

Die sang in die Christelike kerk het 
ons geërf van die tempel- en sinagoge- 
diens van die Ou Testamentiese volk 
van die Here. Die psalms van Dawid 
getuig daarvan. In die psalms word die 
hoogheid en die majesteit, die goedheid 
en barmhartigheid, die lankmoedigheid 
en vergewende liefde van die God van 
hemel en aarde op hoë tone uitgejubel. 
Hoor maar: 

,Loof die Here, uit die hemele; 
loof Hom in die hoogtes! 

Loof Hom, al sy engele, 

loof Hom al sy leërskare! 

Loof Hom, son, maan en sterre! 
Loof Hom, hoogste hemele.” 

Maar die psalmdigter het nie alleen 
die nam van die Here, sy God, geloof 
nie, hy, het ook sy smeking voor die 
hoë God gelê. Hoor maar: 

,Uit die dieptes roep en U aan, 


o Herel 

Here, hoor na my stem; laat u 
ore 

luister na die stem van sy sme- 
kinge.” 


Onse Here Jesus Christus het ook 
hierdie psalms geken en gesing. Na die 
laaste pasga in die oppersaal lees ons 
in Mat. 26:30: 

“En nadat hulle die lofsang gesing 
het, het hulle uitgegaan na die Olyf- 
berg.” 

Die psalms wat met die pasga ge- 
sing is, is 115 tot en met 118. In hier- 
die psalms kom sulke woorde voor 
Soos ,,bande van die dood het my 
omring, en angste van die doderyk het 
my getref.” (116:3) en ,,Die steen wat 
die bouers verwerp het, het 'n hoek- 
steen geword.” (118:22.) 

Die kerk van Rome het die lofsang 
van die lippe van die gemeente geneem 
om dit te |ê in die monde van die 
geestelikes. Die gemeentes het nie 
meer aan die lofsange ter ere van die 
hoë God deelgeneem nie, maar kon 
luister na die koorsang in die kerke. 

Met die Kerkhervorming het daar 
weer 'n heilsame verandering ingetree. 
Die Hervormers en veral Luther het die 
Sang aan die gemeentes teruggegee, 
en self liedere gedig wat nou nog by- 
voorbeeld in ons Hervormde Kerk met 
groot liefde en waardering vir die mooi 
digwerk van Luther gesing word. Ons 





verwys hier na die sogenaamde Luther 

lied: j 
,n Vaste Burg is onse God 

Sy volk se veilge hoede...” 

(Ges. 152) 

Berym na psalm 46, en ons wyS ver- 

der op sy pinksterbede (Ges. 147): 
,Heil'ge Gees, werk in ons harte, 
bring deur u genadegoed 
lig in donker, 
troos in smarte.” 

Ook Calvyn in Straatsburg en in 
Genéve in Switserland het die waarde 
van die kerksang besef. In 1537 het hy 
al gepleit vir die invoering van die 
sang in die eredienste van die ge- 
meente, en wel vir die psalms. 


JOH. DREYER 





Twee jaar later verskyn dan die 
eerste liedereboek in Straatsburg wat 
bestaan het uit 18 psalms en drie ge- 
sange naamlik die loflied van Simeon, 
die Tien Gebooie en die Twaalf Ge- 
loofsartikels. Hierdie uitgawe van 
Calvyn is met die hulp van Beza en 
Marot in Genéve uitgebrei. 

In ons kerklike moederland, Neder- 
land, het daar in 1540 verskyn die 
Souter (Psalter) liedere van Zuylen 
van Nyevelt, wat op die wysies van 
bekende volksliedere gesing is. Maar 
in 1566 verskyn die psalmberyming 
van ds. Petrus Datheen van al die 150 
psalms wat hy met groot haas voltooi 
het en wat bykans 'n letterlike ver- 
taling is van dié van die Franse psalms 
van Besa en Marot. Daar was nogal 
baie besware teen die beryming van 
Datheen en tog het dit vir ongeveer 
twee eeue in gebruik gebly. In sy 
psalmboek is 'n paar gesange opge- 
neem byvoorbeeld die beryming van 
die Twaalf Artikels en die ,,Bedezang 
voor de Predikatie”. Hierdie laaste ge- 
sang het so 'n groot ingang in die ge- 
meente gevind, dat selfs die Dordtse 
sinode, wat geen vriend van gesange 
was nie, nie gedurf het om dit weg te 
laat nie. Met die Dordtse sinode was 
dit reeds veertig jaar in gebruik. Ons 
gee dit hier weer: 


,O God, die du onsz Vader bist, 

Door Jesum Christ, 

Gheef dynen Gheest ons allen 
ghemeyn, 

Die ons ter waerheyt leyde, 

Verhoor ons doch te deser 
stondt, 

Open den mondt, 

Dyns Dienaers, dat hy dyn wordt 
reyn 


End vrymoedigh uitbreyde. 

Daertoe o Heer, ghenadelick 

Open ons hart en ooren, 

Dat wy dat hooren vlytelick 

End trauwelick bewaren 

Opdat wy moghen vruchtbaar- 

lick 
Dyn lof altyd verklaren.” 
Hierdie mooi lied het Datheen oor- 
geneem van Utenhove, asook die bery- 
ming van die Twaalf Artikels. 
in 1581 het daar egter 'n veel beter 

beryming, wat 'n oorsetting was uit 
die oorspronklike Hebreeus van die 
psalmboek, op die sinodetafel van 
Middelburg gekom, die werk van Mar- 
nix van St. Aldegonde. Tog het die 
veel swakkere beryming van Datheen 
die veld behou. Een rede was dat Mar- 
nix soos Utenhove die woordjie ,,Du"” 
en ,Dy” (2de persoon enkel- en 
meervoud) gebruik het, wat die sinode 
na lang diskussies verwerp het ten 
gunste van die nuwere woordjie ,,Ghy” 
en ,,U". 


Om die beryming van Datheen met 
die van Marnix te vergelyk gee ons 
hier Psalm 1 deur albei berym weer: 


,Die niet en gaet in der god- 
loosen raedt, 

Die op den weg der sondaars 
niet en staet, 

End niet en sit by den spotters 
onreyne, 

Maer dag en nacht heeft in 
Godts weg alleyne, 

Al synen lust, ja spreekt daer 
van eenpaer, 

De mensch is wel 

voorwaer.” 


So het Datheen Psalm 1 berym, 
maar Marnix doen-dit soos volg: 

,Welsalig is de man, die in den 
raet, 

Van't godloos volk geheelyck 
niet en gaet, 

Noch op den wegh der sondaers 
statet vermeten, 

Oft op den stoel der spotters is 


geluksaligh 


geseten: 

Maer heeft alleen lust in des 
Heeren Wet, 

En dach en nacht wel neerstich 
daer op let.” 


Al meer en meer het daar besware 
bekom teen die beryming van die 
psalms deur Datheen. Daar is gekla 
dat hy te veel byvoeg wat in die on- 
berymde teks in die Bybel nie voorkom 
nie. Die tyd het na twee eeue ryp 
geword vir 'n nuwe beryming, maar 
daaroor D.V. volgende keer. 


(Word vervolg) 

DIE KERK 


en die 


NASIONALE DIENSPLIGTIGES 


|. INLEIDING 


Aan die begin van Januarie gaan 
weer duisende jongmanne by een of 
ander eenheid in die S.A. Weermag 
aanmeld vir Nasionale diensplig. Nou 
is die vraag: wat. doen die kerk vir 
hierdie jongmanne? As ek hier van kerk 
praat dan bedoel ek nie die werk van 
die kapelane in die S.A. Weermag nie. 
Maar wat doen die plaaslike gemeentes 
waarvandaan hierdie manne kom om 
hulle voor te berei vir hulle diensplig- 
jaar. 





DR. M. W. PRETORIUS 





Een van die ontstellende feite is dat 
'n groot groep van hierdie jongmanne 
in die Weermag aankom met weinig 
indien enige kontak met sy plaaslike 
gemeente. Wanneer daar gevra word 
wie die predikant by sy tuisgemeente 
is, kan omtrent 'n derde geen ant- 
woord gee nie. Hoewel daar nie so 
baie is wat nog nie lidmaat is nie, was 
dit vir 'n beduidende persentasie van 
die genoemde derde die laaste kontak 
met die kerk. Laat ek tog nog net dit 
baie duidelik stel dat wat ek hier aan- 
dui glad nie as beskuldigings bedoel 
word nie, maar dat ek leemtes wil aan- 
toon waaraan beslis iets gedoen moet 
word. Dit laat die vraag ontstaan wat 
die waarde van die belydeniskategese 
is. Verder oor ons pastoraat: is ons 
nie geneig om die getroues wat by die 
kudde bly, nougeset op te pas en die 
afgedwaaldes aan hulle lot oor te laat 
nie. Dit net terloops. 


Dit is vir my baie duidelik dat die 
kerk hierdie werk nie aan die kapelane 
in die S.A. Weermag alleen kan oorlaat 
nie. Die kapelane het die geleentheid 
om gedurende die basiese opleidings- 
periode wat ongeveer ses weke duur, 
intensief met hierdie manne besig te 
wees. Dan ontmoet ons hulle minstens 
een keer 'n week en moet hulle ook 
minstens een erediens per Sondag by- 
woon. Daarna het ons vir ongeveer nog 
ses weke van verdere opleiding die 
geleentheid om hulle gereeld te ont- 
moet. Daarna is die teorie baie mooier 
as die praktyk. Want alhoewel dit so 
gereël behoort te word, werk dit net 
nie so uit dat ons die manne gereeld 
kan ontmoet nie. 'n Groot persentasie 
is dan oor die hele Republiek versprei 
waar hulle vir die res van hulle diens- 
pligtyd deurbring. (By sommige een- 


hede soos die Infanterie bataljonne is 
die posisie enigsins anders.) Na die 
basiese opleidingsperiode kry die 
manne al om die ander week 'n na- 
weekpas. Dit bring mee dat vir die 
helfte of meer van die Sondae hulle 
nie in die kampe deurbring nie, maar 
by hulle tuisgemeentes is. Van die 
manne wat wel in die kampe agterbly 
is ongeveer die helfte een of ander tyd 
gedurende die naweek aan diens. Dit 
bring mee dat ons manne dus een 
Sondag per maand wel geleentheid het 
om by ons die eredienste by te woon. 
Dit moet net vir duidelikheid onder- 
streep word dat die omstandighede 
van eenheid tot eenheid kan verskil. 


Wat het die kerk tot nou toe gedoen 
om die jongmanne voor te berei vir 
hulle diensplig? Behalwe vir enkele 
uitsonderings, waar die predikant se 
seun self diensplig moes doen, is geen 
aandag hieraan gegee nie. Daarom 
moet nie net gevra word, wat het die 
kerk gedoen nie maar veel eerder: wat 
kan die kerk doen? Dit is die bedoeling 
van hierdie skrywe om hierdie vraag 
aan elke gemeente te vra. Wat kan in 
elke gemeente gedoen word vir hierdie 
groot groep jongmanne? Moet die pre- 
dikant en die kerkraad nie in hulle 
pastorale sorg spesiale aandag aan hier- 
die manne gee nie? Dit behoort tog 
nie onmoontlik te wees om in elke 
gemeente te weet wie gaan in die ko- 
mende jaar diensplig doen nie? Sou 
dit nie maklik wees om die groepie 
én hulle families bymekaar te kry en 
in die besonder met hulle te gesels 
nie? Dit is baie belangrik dat hulle fa- 
milies (ouers en eggenotes) ten 
nouste hierby betrek sal word. Waar- 
oor presies by so 'n byeenkoms gepraat 
kan word, en watter vorm dit mag 
aanneem, kan heeltemal aan die plaas- 
like inisiatief oorgelaat word. 


Wanneer die manne aanmeld en ge- 
durende die basiese opleiding word 
baie aandag aan hulle motivering ge- 
gee. Daar word probeer om die vrae 
vir hom te beantwoord waarom elkeen 
'n tydperk van sy lewe moet aee om 
nasionale diensplig te doen. Maar u 
moet onthou dat die man daarna die 
helfte van die naweke by sy ouers 
gaan deurbring. As hulle reg gemotiveer 
is en verstaan waarom hulle seun in die 
,army” moet wees, sal daar baie min- 
der probleme wees. Daarom is dit van 
die grootste belang dat die families by 
die poging van die kerk betrek moet 

word. Die kapelane kan hierdie fami- 
lies nie direk bereik nie, maar hulle is 
binne bereik van elke gemeente. 

Dit is ook van groot belang dat juis 
die kerk aan hierdie motivering moet 
meedoen omdat die kerk en die kape- 
laan in die Weermag vir elke jongman 
baie spesiaie skakel met sy huis is en 
bly. Hoewel die kapelane in die Weer- 
mag is, wil hulle by elke dienspligtige 
staan om hom as lidmaat van sy kerk 
gedurende die tyd van sy nasionale 
diensplig te begelei. Dit is dus nog 
presies dieselfde kerk as dié waaraan 
hy by sy huis behoort. 

Waarom moet my seun diensplig 
doen? Dit hang saam met die vraag: 
Waarom is daar 'n weermag? Dit lyk 
daarom van belang dat op die vraag na 
die bestaan en taak van die S.A. Weer- 
mag 'n antwoord gegee moet word, om 
te kan weet wat elke burger van ons 
land se verantwoordelikheid en taak 
is. Die bestaansreg van die S.A. Weer- 
mag is gegrond in die Verdedigingswet 
wat bepaal dat die weermag 'n diens- 
organisasie is. Die belangrikste taak 
(diens) bly seker om die land te ver- 
dedig en die sekerheid van die staat 
te waarborg. Die sekerheid van die 
staat het verder te maak met die voor- 
koming en onderdrukking van binne- 
landse onrus en onlus. Hier is veral 
die voorkoming van die allergrootste 
belang: ,,Winning the hearts and minds 
of people.” Geweldig baie word deur 
die S.A. Weermag gedoen in wat as 
Burgeraksie bekend is waarin ons na- 
sionale dienspligtiges 'n belangrike rol 
speel. (Moontlik sal in 'n volgende ge- 
deelte weer hieroor geskryf word.) 
Derdens is die taak van die weermag 
om waar moontlik al sy kragte en mid- 
dele aan te wend vir die behoud van 
lewens en eiendom, en om die voort- 
gang van noodsaaklike dienste te waar- 
borg. Hierdie taak word onderskei van 
die verantwoordelikhede van die bur- 
gerlike beskermingsorganisasie. Laas- 
tens is die taak van die weermag om 
polisiepligte te lewer wanneer dit voor- 
geskryf word. 

Uit bogenoemde is dit dus duidelik 
dat nasionale diensplig 'n deel van ons 
volkslewe sal wees, nie net solank as 
wat daar 'n werklike terroristiese be- 
dreiging teen ons land is nie, maar 
solank as wat die nasionale veiligheid 
vir ons regering en vir elke burger van 
belang is. 

(Word vervolg) 

UIT GEMEENTES 
BERE OER EDEN 
INWYDING VAN DIE 
NUWE KERKGEBOU 
EN SAAL VAN DIE 


GEMEENTE EDENVALE 


Op 17, 18 en 19 Oktober 1975 is daar 
`n Feesprogram aangebied in die ge- 
meente Edenvale. Die rede vir hierdie 
feestelikhede was die inwyding van 'n 
sierlike kerkgebou en saal. 

Reeds sedert die stigting van die 
gemeente in 1952 was daar al ideale 
om 'n eie kerkgebou te kon besit. Daar 
is egter eers 'n kerksaal gebou, wat op 
23 Oktober 1954 in gebruik geneem is. 
Die behoefte aan 'n groot en doeltref- 
fende kerkgebou het egter oor die jare 
al hoe groter geword. 

Aan die begin van hierdie dekade 
het die gedagte van die gemeente om 
'n kerk te bou, konkrete vorm aan- 
geneem, toe die argitekte ,,Vermooten, 
Du Plooy en Baker”, genader is om 
bouplanne op te trek vir 'n kerk wat 
langs die ou kerksaal gebou kan word. 
Daar is toe ook besluit om terselfdertyd 
die ou kerksaal te omskep in 'n doelt- 
reffende saal vir gemeentelike en an- 
der funksies. 

Teen die helfte van Julie 1974 het 
die N.H.W.-bouers met die bou van 
hierdie kompleks 'n begin gemaak. Op 
16 November 1974 het die hoeksteen 
legging plaasgevind, en vyftien maande 
na die aanvang van die bouery, is hier- 
die groot bouprojek voltooi. 

Aan die feesprogram, wat met die 
ontvangs en inwyding van hierdie sier- 
like kompleks aangebied is, het ver- 
skeie gemeentelede, asook predikante 
wat voorheen hier dienswerk verrig 
het, deelgeneem. Op Vrydagaand 17 
Oktober het die N.H.J.V. o.l.v. mnr. 
Fanie Denysschen 'n blyspel, ,Ai Tog 
Die Vroumense', op die planke gebring, 
as 'n eerste aanbieding in die nuwe 
saal. Saterdagmiddag, die agtiende, het 
prof. dr. D. J: Booysen die wydings- 
rede gehou. Daar is ook 'n gedenkplaat 
by die herboude saal onthul, en wel 
deur ds. N. H. Buitenweg, wat 21 jaar 
gelede die hoeksteen van die saal gelê 
het. Daar is 'n orrel uitvoering aange- 
bied deur die plaaslike orreliste, mev. 
Delport. Gelukwensings is namens 
verkeie instansies oor gedra. 

Ds. Buitenweg `het die Voorberei- 
dingsdiens die Saterdagaand gelei, 
terwyl ds. J. J. H. Engelbrecht, die 
plaaslike leraar, die aflegging van ge- 
loofsbelydenis deur jong lidmate waar- 
geneem het. Die nagmaalsviering is 
Sondagoggend gelei deur ds. W. J. 
Steyn, terwyl prof. dr. P. $S. Dreyer by 





die danksegaingsdiens, die Sondag- 
aand opgetree het; waartydens die 
sakrament van die heilige doop be- 
dien is. 

Edenvalegemeente het met hierdie 
bouwerksaamhede baie werk met een 


poging gedoen. Mag hierdie sierlike 
kerkgebou en saal dan ook altyd bruik- 
baar wees tot eer van God, en in diens 
van die kerk van die Here Jesus Chris- 
tus! 


Ds. J. J. H. Engelbrecht 





BOUWERK SELF AANGEPAK 


Nadat ek in Ladysmith aangeland het teen die einde van Januarie 1975 het dit 
gou al geblyk dat die 110 sitplekke wat ons kerk bied, nie altyd voldoende sal 
wees nie. 


Vanuit die gemeente het daar gevolglik stemme begin opgaan dat ons die 
kerkgebou moet vergroot. Met die gehalte van lidmate in ons gemeente het die 
stemme omgesit in boubedrywighede. 80% van die werk is deur gemeentelede 
self gedoen en teen die einde van Augustus het ons dienste vir die ,,nuwe” kerk 
begin hou. Twee Sondae later het ons kerkbanke, wat ons teen 'n baie billike prys 
van Bergsig gemeente in Pretoria gekoop het, in gebruik geneem. Met hierdie 
banke. in die kerk is daa nou ongeveer 240 sitplekke beskikbaar. 


GEEFTE dd g j 


os Vd | ` di 
` Aangesien ons self gebou het, het dit 'n geweldige ep van koste mee- 
gebring. Die boukoste beloop ongeveer R2 600,00. Na beraming sou dit ons 
ongeveer R7 000 gekos het as 'n boukontrakteur die werk moes doen. 

Nadat alles afgesluit is, wil die gemeente begin met die bou van 'n pastorie. 
Bogenoemde bedrywighede wys op die lankgevoelde behoefte aan 'n eie predikant. 


Ons bely dat die Heer van die kerk dié werk wat sy hand begin het om aan 


ons te doen, nie laat vaar nie. 


Ds. G. J. W. v.d. Merwe 


Nasaat van taalstryders 


Mev. Dorothea Christina Stewart was 
'n inwoner van Ons Tuis, Johannes- Malherbe en haar moeder Annie Marais. 
burg vanaf 1970. Sy is op 28 Julie 1888 Sy was een van 'n gesin van 5 dogters. 
gebore. Haar oupa van vaderskant was Mev. Stewart matrikuleer aan die 
Gideon J. Malherbe. Haar ouma, wat Hoër Meisieskool La Rochelle in die 
met Gideon. Malherbe getroud was, Paarl. Daarna gaan sy na die Kaapstad- 


was 'n dogter van ds. G. W. A. van Ond Koll : ; 
der Lingen, by name Nancy van der e Ode Koei N DE rorie 
DO] Blaai om 


Lingen. 


Haar vader was Gotlieb Wilhelm 

UIT GEMEENTES 


O]) Vervolg van vorige bladsy 


Er. 
Ls N j f ha 


VS F G 

& RS ! T # He 

ë " ie N. ! ia Et - 
di ; ME 4E 


Mev. Stewart. 


en voltooi haar opleiding in onderwys 
(T3) in 1909. Sy geë onderwys onder 
andere aan die plaasskool Victoria- 
Wes, distrik Steynsburg, en 19 jaar 
op Mosselbaai. 


Sy trou in 1912 met mnr. Robert 
Henry Page, 'n boukontrakteur van 
Kaapstad. Die huwelik is in Grahamstad 
bevestig. Twee seuns is uit hierdie 
eerste huwelik gebore, naamlik Robert 
Henri wat sterf toe hy sewe jaar oud 
was en Aubrey Dennis wat nog leef en 
Superintendent van Spoorweë in Jo- 
hannesburg is. Mnr. Page sterf in 19%8 
met die groot griep. Na sy dood gee 
sy onderwys in Mosselbaai. 


Sy trou in 1938 met mnr. Robert 
Henri Stewart op Mosselbaai. Hulle het 
mekaar geken toe hulle nog kinders 
was en het saam skool gegaan. Die 
gesin woon drie jaar in Mosselbaai 
waar mnr. Stewart in 1941 oorlede is. 


Mev. Stewart se vader was vernoem 
na ds. Van der Lingen — Gotlieb 
Wilhelm. Haar oupa, mnr. Gideon Mal- 
herbe, was 'n wynboer. Sy grond het 
geloop van die Paarlberg tot teenaan 
die Bergrivier. 


Mevrou het groot geword in die huis 
Westfahlen wat op die 4c seël ver- 
skyn. (Die Genootskap van Regte Af- 
rikaners seël.) Die huis is deur haar 
Oupa opgerig en in Pastorielaan, 'n 
klipgooi vanaf die bekende Dwars in 
die Weg in die middel van Paarl. Haar 
kamer was op die boonste verdieping 
(die eerste venster aan die regterkant 
van die voordeur). Sy vertel die ver- 
haaltjie van hoe sy as 'n klein dogtertjie 


tog so graag wou weet hoe dit voel 
om eendag stokkies te draai en van 
die skool af weg te bly. Sy het die 
saak eers met haar moeder bespreek 
en haar toestemming gevra. Moeder 
het toe gesê dat sy dit kon doen en 
sy het toe een oggend met haar toe- 
broodjies na moeder gegaan wat haar 
in die klein donker spens 'n plaatdak- 
geboutjie regs van Westfahlen toege- 
sluit het. Die heel dag het sy daar 


deurgebring — maar dit was niks lek- 
ker nie aangesien dit so donker was 
dat sy nie eens kon lees nie — sy het 
daarna soggens ,,met 'n blye gemoed 
na skool gegaan”. 

In Paarl is daar drie strate wat na 
familielede vernoem is, naamlik Malher- 
bestraat en Gideonstraat na Gideon 
Malherbe en Van der Lingenstraat na 
ds. Van der Lingen. 

Mev. J. van Niekerk 


Oom Jannie en tant San Nortje 


ze 





Oom Jannie Nortje en tant San. 


Meeste mense dink aan Carletonville 
net as sinkgate. Maar ons het ook hier 
'n gemeente met die naam van Won- 
derfontein waar daar op plase, ou en 
bekende lidmate woon. Op hierdie foto 
is oom Jannie en tant San Nortje. Oom 
Jannie is 91 jaar gelede op 30 Julie 
1884 gebore op dieselfde plaas Rooi- 
poort waar hy vandag nog woon. Ge- 
durende die oorlog van 1899-1902 is 


- oom Jannie na St. Helena gestuur waar 


hy sy enigste onderrig ontvang het. 

Na die oorlog het hy teruggekeer na 
Raoipoort, waar hy 'n ruk lank skool 
gehou het by die Rooipoort laerskool. 
Onderrig het slegs die vakke Bybel en 
rekene behels. Vanaf 1909-1964 was 
oom Jannie vir 55 jaar as diaken en 
ouderling in die kerkraad. Hy is die 
eerste keer in 1904 getroud en na die 
afsterwe van tant Sarie in 1969 is hy 
in 1970 met tant San getroud. 


CO) Na volgende bladsy 


Dit is vir ons as gemeente 'n voorreg 
om hierdie egpaar in ons midde te hê 
en hulle lewe en kerkbesoek is vir baie 
jonges 'n voorbeeld. Ses kinders is uit 


Japie Nortje en 'n kleinseun, Piet Nortje 
is tans die ouderling en diaken van die 
wyk Rooipoort-Noord. 


Ds. J. D. Maloney 











oom Jannie se eerste huwelik gebore 
waarvan 4 nog lewe. Een seun, oom Wonderfontein-gemeente 1975. 








HOEKSTEENLEGGING OP PREMIERMYN 


12 Julie 1975 was vir die jong ge- DE 
meente van Premiermyn 'n besondere ' n DES” | 
dag. Op die dag is die hoeksteen van " ' 

M 


F. | 
ii 1 
FM, Med 
'n eie kerkgebou gelê. M- — Pad. 


Na 'n erediens wat op die kerkter- 
rein deur die vorige leraar van die 
gemeente ds. J. H. van Heerden waar- 
geneem is, is die hoeksteen gelê deur 
ds. G. J. Wallis wat die huidige leraar: 
van die gemeente is. 


Die gemeente is op 10 Februarie 
1968 van die gemeentes Bronkhorst- 
spruit en Silverton afgestig. .Die op- 
rigting van 'n eie kerkgebou slegs sewe 
jaar na die totstandkoming van die ge- 
meente, is beslis geen geringe prestasie 
nie. Die bouwerk vorder tans goed en 
die verwagting is dat die kerkgebou 
vroeg in 1976 ingewy sal kan word. 


Predikant, kerkraad en gemeente be- 
tuig ook langs hierdie weg hulle dank 
aan die Allerhoogste wat hierdie groot 
ideaal vir die gemeente verwesenlik 
het. 





Op die foto wat ek hierby insluit 
verskyn di. Wallis (met die toga) en 


Van Heerden by die pragtige hoeksteen. ge G. J. Wallis en ds. J. H. v. Heerden 
G. J. Wallis met steenlegging 


si 





Steeds moeiliker 


In Roemenië trek die kommunistiese owerheid die tou al nouer om die nek van 
die Christene en vir die Christelike kerk word dit al moeiliker gemaak. Buitelanders 
mag nie meer by familie behalwe van die eerste graad slaap nie, maar dit is ver- 
pligtend in 'n hotel. Die boete vir 'n oortreding van hierdie verbod is in sommige 
gevalle meer as 'n jaar se salaris. 

Geestelikes mag geen geld of goed meer uit die buiteland ontvang nie, behalwe 
met departementele vergunning — dus geen kerspakkies en motorkarre vir pre- 
dikante vir gemeentelike werk uit die buiteland nie. Buitelandse lektuur mag nie 
versprei word nie. Die kerke mag in hulle argiewe nie meer aanhou wat hulle wil 
nie. Baie word deur die owerheid verbrand. 


Persburo van die Nederlands Hervormde Kerk 


Waarheen? 


,  Tienduisende Portugese burgers uit Angola vlug nou, ten minste tydelik, na 
n veilige en hulpvaardige Suid-Afrika. Ondanks die koste en moeite wat daarmee 
gepaard gaan, is die Republiek bereid om te help. Dit laat terloops die vraag 
ontstaan: Wat sal gebeur as dié punt van stabiliteit en sekuriteit uit Afrika ver- 
dwyn? Die Angolese bevrydingstryd wat nou verloop het in 'n naakte magstryd, 
het derhalwe nog tien duisende hawelose mense, gestroop van alle besittings en 
heenkome, selfs van gesinslede, gevoeg by die miljoene soortgelyke vlugtelinge 
in Afrika en elders; almal slagoffers van misbruikte bevrydingsoorloë. Instede van 
vryheid te verkry vir die beveiliging van die landsbevolkings, word meer daaruit 
verdryf en meer ellende en vernietiging geskep as wat die ,,kolonialistiese” onder- 
drukking ooit kon droom om te bewerkstellig. 
Uit: Nuus oor Afrika 





Dr. (Collin se 


Pille 


Prys 35c & 65c. 


vir GAL en LEWER 


Blakende gesondheid is die teenoor 
gestelde van die volgende klagtes 


AANGEPAKTE TONG 
NARE HOOFPYNE 
GALAANVALLE 

BITTER MOND 
HARDLYWIGHEID 
VLEKKE, PUISIES, ENS. 
VLEKKIES VOOR DIE OË 
OPGEBLAASTE GEVOEL 
LUSTELOOSHEID 
SOOIBRAND 


GEEL GELAAT 


Die oorsaak 'n lui lewer en te veel 
Gal, 


Die beproefde en beste middel — 


Dr. Collin se Gal- 


en Lewerpille 


Prys 35c & 65c van alle Aptekers 


of van 


G. FOURIE 
Posbus 762, Pietermaritzburg 

LESERS SKRYF 


Opmerkings oor 
korrespondensie in 
Die Hervormer 


Ons lesers weet nie hoe swaar 'n 
redakteur soms kry nie. Ky kry briewe 
vir plasing wat probleme skep. Plaas 
hy sommige van hulle nie, word dit 
hom verkwalik. Plaas hy dit wel, kom 
hy in die warm water. 


Dit geld veral briewe of artikels met 
'n politieke of semi-party-politieke 
strekking. So het daar 'n paar maande 
gelede een gekom, wat ons gemeen 
het dit moet, om reperkussies te voor- 
kom, liewer nie geplaas word nie. 





Nou het ons weer so een uit Pot- 
gietersrus gekry wat onder andere kla 
oor ,remskoene in ons midde wat la- 
waai maak” ensovoorts. 


Sulke briewe kan ons nie plaas nie. 
Hulle hoort in politieke koerante. 


Maar ons is dankbaar om te verklaar 
dat ons ook vriendelike, waarderende 
briewe af en toe kry. So skrywe ie- 
mand uit Wierdapark, Verwoerdburg 
soos volg: 


,Eerstens wil ek u hartlik bedank en 
ook gelukwens met die gehalte van Die 
Hervormer waarvan u die redakteur is. 
Dit is vir my werklik genotvol om hier- 
die blad op 'n Sondag te neem en rus- 
tig deur te lees sonder om enigsins 
geestelik vermoeid te raak soos by- 
voorbeeld in die geval met die lees van 
koerante en ander ,,gemors” tydskrifte. 
Wat die voortsetting van u blad be- 
tref, kan u van my volle samewerking 
in die toekoms verseker wees.” 


En uit Zambië skrywe iemand uit 'n 
ander kerk wat Die Hervormer van 'n 
vriend kry vir ongeveer 'n jaar reeds 
en nou daarop wil inteken soos volg: 
“Ek moet sê die blad bied vir my die 
leesstof aan wat ek soek. En ek moet 
Sê u persoonlik se skrywe — Redak- 
sioneel en kommentaar en kritiek — 
dit klink vir my reg en eg. Geluk en 
dankie — maar ook al die ander manne 
se skrywers is reguit en op die man 
af.” 


Verder skrywe die broeder: ,,Al lelike 
klag wat ek teen jul blad het is die 
prys — 'n mens verkoop nie so 'n tyd- 
skrif vir so min geld nie!!!” 

Nog 'n moeilikheidjie is die baie ge- 
digte wat ons nou van digters vir pu- 
blikasie kry, nou al van drie verskillende 
manne. Almal is nie vir 'n kerkblad 
geskik nie, maar verder kom nog dit 
by: waar is die ruimte daarvoor? 


Joh. Dreyer 


NUWE GESANGEBOEK 


Geagte Redakteur, 


In die Augustus-uitgawe van Die 
Hervormer skryf dr. D. J. C. van Wyk 
dat ons ingelig moet word. Ek is on- 
gelukkig nie so geleerd dat ek met dr. 
Van Wyk kan redeneer nie. Maar my 
persoonlike besware is dit: 


1. Sedert die ontstaan van ons Her- 
vormde Kerk uit die 16de eeu het 
die huidige gesangboek bestaan uit 
150 psalms en 193 gesange (be- 
halwe vir veranderings wat reeds 
aangebring is). Noem my asseblief 
een gemeente in ons kerk wat al 
243 liedere as 'n loflied voor God 
kan sing, nie een nie. 

2. As ons voorgeslagte en ons in on- 
geveer 400 jaar nie al daardie liedere 
kon sing nie, sal 'n verdere 1000 
jaar nie genoeg wees om God te 
loof met 423 liedere wat in die 
nuwe boek sal verskyn nie. 

3. As kind kan ek onthou sonder orrel- 
begeleiding as die mense sing (het 
ek skoon hoedervleis geword), en 
met soveel gevoel en oorgawe dat 


'n mens kon sê: Voorwaar God is - 


hier teenwoordig. Waarom gaan 'n 
loflied tot God dan (behalwe by- 
komende liedere soos kersliedere 
en by ander plegtighede) enkel 
alleen om God te loof en dank vir 
sy genade. Die Woord leer ons tog, 
en so word ook vir ons gepreek dat 
God nie behae het in baie woorde 
nie maar enkel: 

God wees my barmhartig. 

Vader dink aan my. 


Daarom maak die boek kleiner dat 
ons God kan loof en dank van die 
eerste psalm tot laaste gesang. Ons 
mag vir die mens ryk voorkom met 
groot duur gesangboeke maar met alle 
nuwe melodieë en woorde gaan ons 
arm voor God staan. 

Met agting, 

W. J. Dreyer 
Balfour, Tvl. 





Waarde Redakteur, 

Na aanleiding van die onlangse be- 
sluit van ons Algemene Kerkvergade- 
ring, in verband met die nuwe gesange, 
wil ek graag 'n paar dinge noem. Baie 
van die gemeentelede is baie veront- 
waardig en diep ongelukkig. 

Ek, gaan baie rond, en kom so in 
aanraking met verskillende mense uit 
ander gemeentes, en die mense is baie 
ongelukkig. Ek self voel diep ongeluk- 
kig oor die nuwe gesange. Ons het 
groot, selfs oud geword met ons ge- 
sange, en daarin is sê veel om ons 
Heer mee te loof en te prys — waarom 
daardie skat van ons wegneem en 
vreemde nuwe gesange in daardie plek 
wil stel. 

Hoeveel sal dan nooit in die erediens 
sing nie. Baie sal wegbly van die kerk. 

Kan ons nie maar bly by wat vir ons 
dierbaar is nie? 

Moet ons Hervormde Kerk wat altyd 
onwrikbaar gestaan het, dan nou saam 
gaan met die menigte, wat vir ons 
vreemd en onverstaanbaar is. Ons sal 
dan nie meer tuis voel in ons geliefde 
kerk nie. 

Dankie vir opname. 
Potchefstroom. M. de Bruin 

P.S. — Daar is 'n vergissing by 
ons korrespondent. Die nuwe ge- 
sangboek beteken nie, dat al die ou 
geliefde gesange plek maak vir 
nuwes nie. Inteendeel, die oues word 
met enkele uitsonderinge behou, 
maar aangevul met 'n groot lot nu- 
wes. Van die oues word hier en daar 
'n reël of vers verander en verbeter 
en enkele swakkes word weggelaat. 

Die R 


y edakteur 
ROOK 


Geagte Redaksie, 

Volgens 'n berig in 'n Johannesburg- 
se dagblad-uitknipsel aangeheg, verbied 
die nuwe Superintendent van die Verre 
Oosrandse Hospitaal, dr. J. Jurgens, 
verwagtende moeders om in die sale 
te rook. Die verbod geld'ook vir be- 
soekers en word heelhartig gesteun 
deur dr. J. P. F. Delport van die Nasio- 
nale Kanker-vereniging. 'n Sielkundige, 
wat hom ook met die stap vereensel- 
wig, wys onder meer, daarop dat aif- 
stowwe versprei word in die liggame 
van ongebore kinders, as verwagtende 
moeders rook. 

In 'n vorige verslaa in bogencemde 
blad, word vermeld dat 50000 tabak- 
verslaafdes jaarliks 'n vroeë dood sterf 
in Brittanje. Eers wanneer 'n familie 
regstreeks getref word, besef 'n 
mens watter groot gevaar die euwel 
inhou. Op middeljarige leeftyd het 'n 
broer van my aan tabakvergifting ge- 
sterf. 'n Weduwee en vier kinders is 
agtergelaat. Die huisarts en persoonlike 
vriend van die gesin het herhaaldelik 
beklemtoon dat hy magteloos staan. 
Die daadwerklike optrede van dr. Jur- 
gens verdien die steun van die Provin- 
siale Owerheid en ander hospitale in 
ons land. 

Dit betaam ons om kennis te neem 
van wat in Westerse lande oorsee aan- 
gaan. 

Kragtens 'n nuwe kode ten opsigte 
van advertensies van sigarette in Brit- 
tanje, word die volgende misbruike, 
onder andere, verbied: — 

1. Aanmoediging van nie-rokers om te 

rook; 

Bewerings dat rook 'n teken van 

manlikheid, moed en durf is; 

3. Bydra tot sukses in die maatskap- 
like lewe en sakewêreld; 

4. Helde onder die jeug voorstel en 
onbetaamlike fotos. 

Al hierdie dinge vier hoogty in die 
Republiek, oënskynlik sonder dat van 
owerheidsweë 'n vinger verroer word, 
inderdaad, 'n ongewenste toedrag van 
sake, met nadelinge uitwerking op die 
ontvanklike gemoed van die jeug. Om 
sake te vererg, word ons staatsbe- 
heerde invloedryke radio vrye teuels 
gegee. 

Dag na dag, Sondag inkluis, jaar in 
en jaar uit, word verkope van sigarette 
subtiel gepropageer oor die Radio, die 
magtigste advertensie-medium in ons 
land. 

Hoogagtend, 

Die uwe, 
Bornmanstraat 12, 
Kroonstad. 





N 


J.H. Weeks 








HE ee ee ee es VROUERUBRIEK 





Hervormde Predikantsvroue in Suid-Afrika vanaf 1652 


40. Johanma Maraaretha Domus, egge- 
note van ds. P. J. van der Spuy 


Petrus Johannes van der Spuy, 'n 
kleinseun van stamvader Melt van der 
Spuy, is in 1757 in die distrik Stellen- 
bosch gebore. Hy was die derde kind 
van Marthinus van der Spuy en Maria 
Petronella Steen. Sy vader was 'n boer 
op 'n plaas in sy geboortedistrik ter- 
wyl sy oom, Pieter van der Spuy 
(1722-1809) die eerste gebore Afrikaner 
was wat predikant in sy geboorteland 
geword het. 





DR. H. M. REX 





Ds. Pieter van der Spuy het hom op 
'n besondere wyse in die opvoeding 
en onderwys van sy broerskind ge- 
interesseer. Hy het 'n belangrike aan- 
deel in sy opvoeding gehad, was ver- 
antwoordelik vir sy voorbereidende 
onderwys met die oog op verdere stu- 
die aan 'n Nederlandse universiteit en 
het dan ook reëlings getref dat die 19- 
jarige Petrus in 1776 na Groningen 
vertrek het waar hy met sy teologiese 
studie 'n aanvang kon maak. Net soos 
in die geval van sy predikant-oom voor 
hom, het Petrus van der Spuy goed 
gevorder as student en in Mei 1785 
is hy na volbragte studie as proponent 
deur die Klassis van Deventer toe- 
gelaat. 


Soos gebruiklik in daardie jare het 
prop. Van der Spuy hom by die Klassis 
van Amsterdam vir dienswerk in 'n 
Kaapse gemeente beskikbaar gestel en 
op 8 Oktober 1785 is hy deur die 
Klassis geëksamineer en met handop- 
legging as predikant georden. Ds. Van 
der Spuy het in April 1786 in Kaapstad 
aangekom, waar hy deur die Politieke 
Raad as predikant van die Zwartlandse 
gemeente (die latere Malmesbury) be- 
noem is. Toe ds. Pieter van der Spuy 
sr., wat die begeerte uitgespreek het 
om sy broerskind as predikant in sy 
geboorteland te bevestig, deur politieke 
en ander toestande op die Kaapse 
platteland, verhinder is om aan dié 
handeling deel te neem, is ds. Petrus 
van der Spuy op 28 Mei 1786 deur ds. 
C. Fleck, van Kaapstad, in sy eerste 
gemeente as predikant bevestig. 


Na die afsterwe van ds. Goldbach 
in Maart 1783, het die Zwartlandse ge- 
meente vakant gebly en in verwaar- 
losing geraak tot met die koms van 
ds. Petrus van der Spuy. Ds. Van der 
Spuy het egter sy werk in sy eerste 
gemeente met soveel ywer en entoe- 
siasme aangepak en vir die volgende 





In Julie 1804 het die bekende Kerkorde van kommissaris-generaal J. A. de Mist in 
Kaapstad die lig gesien. Art. 20 verwys na ,,Het Hervormd Kerk-Genootschap, by 
verre het talrykste, en ten platten Lande in deze Volkplanting het eenigste zynde”, 


en Art. 46 bepaal dat die ,,Hervormde Gemeenten deezer Volkplanting” 


jaarliks in 


Kaapstad in 'n ,,Algemeene Kerk-Vergadering'” byeen moes kom. In 1805, 'n jaar 


nadat die bg. ,,grondwet” 


van die Nederduitsch Hervormde Kerk in Zuid-Afrika 


die lig gesien het, is die kerkgebou van die Hervormde Gemeente Drakenstein 

(Paarl) ingewy. In hierdie historiese kerkgebou, wat vandag nog as die Strooidak- 

kerk van die N.G. gemeente Die Paarl in gebruik is, het ds. Petrus J. van der Spuy 

enkele maande lank die evangelie MelKDpS Ie en sy gesin saam met hom daarin 
aanbid. 


twintig jaar daarmee volgehou dat sy 
gemeentelede in 1806 hartseer was dat 
hy deur die Britse owerheid gevra is 
en toe besluit het om na 'n ander ge- 
meente te verhuis. Die agting en liefde 
wat die Zwartlandse gemeente vir ds. 
Van der Spuy en sy eggenote gehad 
het, blyk uit 'n brief wat sy kerkraad 
destyds aan die Kaapse owerheid gerig 
het. Hierin maak hulle gewag van ,,hoe 
smartelyk dit onverwacht voorval den 
Kerkraad en gantsch gemeente van 
Zwartland' geval het. 


Ds. Van der Spuy het bietjie meer 
as 'n jaar as ongetroude predikant in 
die sierlike en gerieflike pastorie op 
die kerkplek (die latere Malmesbury) 
gewoon. Op 10 Januarie 1787 het hy 
in die huwelik getree met Johanna 
Margaretha Domus. Sy was die oudste 
kind van Pieter Domus, afkomstig van 
Middelburg (Nederland) en Sara Hen- 
drina de Wit, en is 1766 gebore. Haar 
vader was 'n opper-chirurgyn in diens 
van die Verenigde Oost-Indiese Com- 
pagnie. Uit die professionele status van 
haar vader in die Kaapse samelewing 
kan die afleiding gemaak word dat 


mev. Van der Spuy die dogter was van 
'n gesiene Kaapstadse egpaar en dat 
sy in 'n deftige gesin grootgeword en 
haar opvoeding ontvang het. Dit is op- 
merklik dat 'n groot aantal van die 
Hervormde predikantsvroue van daar- 
die jare 'n goeie huislike agtergrond 
gehad het en dat sommige van hulle 
afkomstig was uit die voorste Kaapse 
en Nederlandse families. 


Tussen die jare 1792 en 1803 is vyf 
kinders uit die huwelik van ds. Van 
der Spuy en Johanna Domus gebore, 
bestaande uit vier seuns Pieter, Petrus 
Marthinus, Marthinus Melt en Jacobus 
Cornelis, en een dogter, Sara Maria, 
wat op 31 Julie 1803 gedoop is. 


Ds. Petrus van dei Spuy het twintig 
jaar lank met groot ywer en toewyding 
as predikant in die uitgestrekte Zwart- 
landse gemeente gewerk. Sy ampstyd 
het saamgeval met belangrike gebeur- 
tenisse in die politieke geskiedenis van 
die Kaapkolonie. In September 1795 
is die Kaap deur Engeland verower en 
in besit geneem. Van die toenmalige 


OD) Blaai om 

HERVORMDE PREDIKANTSVROUE 


[] Vervolg van vorige bladsy 


Kaapse predikante is verwag om die 
eed van getrouheid aan die nuwe Britse 
bewind af te lê. Vanaf Februarie 1803 
tot 1806 het ds. Petrus van der Spuy 
en sy ampsgenote met hul gesinne 
hulle egter weer 'n keer onder die 
Hollandse bewind bevind, toe die Kaap 


tydelik onder beheer van die Bataafse. 


Republiek gekom het. Oor die herin- 
besitname van die Kaap deur die stam- 
verwante Nederland en die herstel van 
die bande tussen die Kaapkolonie en 
die geliefde ou moederland, was die 
merendeel Kaapse koloniste van Hol- 
landse afkoms verheug en dankbaar. 
Die gevoel van vreugde en dankbaar- 
heid het op verskillende maniere tot 
uiting gekom. Op Sondag, 1 Maart 
1803 is daar byvoorbeeld in die Zwart- 
landse en ander Kaapse gemeentes 'n 
dankdag gehou waartydens God vir 
daardie beskikking gedank is. 


In die begin van 1806 het die Kaap 
vir 'n tweede keer in Engelse besit 
gekom. Een gevolg van hierdie be- 
windsverandering was dat die organi- 
satoriese band tussen die Kaapse 
Hervormde Kerk en die Nederduitsch 
Hervormde Kerk van Nederland ver- 
breek is. 


Die bewindsverandering van 1806 
het ds. Petrus van der Spuy en sy gesin 
ook persoonlik geraak. Vir een of ander 
onbekende rede het die Britse ower- 
heid op 1 Oktober 1806 die voorstel 
aan ds. Van der Spuy gemaak dat hy 
na die Drakensteinse gemeente (Paarl) 
verplaas word. ,,Na bedaarde oorwe- 
ging” het hy die aanbod aanvaar. Op 
29 Oktober het hy afskeid geneem van 
sy eerste gemeente wat hy vir meer 
as twintig jaar met voorbeeldige ywer 
en toewyding gedien het, trou bydge- 
staan deur sy eggenote, Johanna Mar: 
garetha Domus. 


In die Zwartlandse gemeente het die 
egpaar gewoon in die netjiese en ge- 
rieflike pastorie wat in Desember 1771 
voltooi is. Ongeveer 'n jaar na die 
huwelik van ds. Van der Spuy en Jo- 
hanna Domus is die sierlike predikants- 
woning, waarvan 'n afbeelding in twee 
vorige nommers van die Die Hervormer 
verskyn het, verder verfraai met die 
opbou van ,,vaderlandsche stappen” 
aan die voorkant van die gebou. In 
hierdie pastorie is al die kinders van 
die Van der Spuy-egpaar gebore en 
daar het die gesin bykans 18 jaar lank 
die lief en leed van 'n predikantegesin 
op die destydse afgesonderde Kaapse 
platteland meegemaak. 


Vir die verkryging van die eerste 
kerkorrel vir die Zwartlandse gemeente 
het ds. Van der Spuy hom jare lank 
besonderlik beywer en verdienstelik 
gemaak. Die sg. ,,huis orrel” wat moes 
dien tot ,,accompagnement van het 
psalmgezang” het ongeveer 1428 riks- 
dalers gekos. Met die ingebruikneming 
van die nuwe kerkorrel en die ge- 
paardgaande vervanging van die voor- 
singer, het die gemeentelike sang van 
die Zwartlandse gemeente grootliks 
verbeter. 

Ds. Van der Spuy is op 23 Novem- 
ber 1806 deur ds. Meent Borcherds as 
predikant van die Drakensteinse Her- 
vormde gemeente bevestig. Sy diens- 
tyd in sy tweede en laaste gemeente 
sowel as sy verblyf saam met sy ge- 
sin in die sierlike Drakensteinse 
pastorie was egter van korte duur. 
Ds. Van der Spuy het in die eerste 
kwartaal van 1807 masels opgedoen 
en op 2 April van daardie jaar, ruim 
vier maande na sy bevestiging in sy 
nuwe gemeente, is hy op 50-jarige 
leeftyd aan die masels oorlede. Op 19 
April het ds. Borcherds in die kerk- 
gebou wat in 1805 ingewy is en wat 
vandag nog in gebruik is en as die 
strooidakkerk bekendstaan, 'n lyksrede 
oor sy ontslape kollega uitgespreek. 








SUID-AFRIKAANSE 
ORRELBOUERS 


(EDMS.) BPK. 


Gebou 


Vir Kerktorings, 


PYPORRELS: 


in Suid-Afrika wat u kerk eer 
aandoen. 


LUIKLOKKE: 


Van die beroemde fabriek, Petit en Frit- 
sen, Holland. 


UURWERKE: 
Stadsale, Skole, ens. 


LUIDSPREKERSTELSELS: 


Gehoortoestelle vir hardhorendes, kerk- 
meubels, en aanverwante dienste. 

JEUGRUBRIEK 





DIE JONGMENS EN DIÉ KERK 


Gedurende die afgelope paar jaar 
het ons met tal van nuwe verskynsels 
in die kerk te doen gekry wat ons ge- 
dagtes aan die gang gesit en ons tot 
die debat geprikkel het. Ons verwys 
veral na verskeie aksies onder die jeug, 
lekeprediking, koffiekroeë, die lewering 
van ,,getuienisse” deur jongmense op 
massa-byeenkomste, die vervanging 
van die erediens van die gemeente met 
aktualiteitsbesprekings in verband met 
sosiale- ekonomiese- en politieke 
probleme, die invoering van kontem- 
porêre musiek in die erediens en so 
meer. 


DS. $. G. A. GOLDEN 





Wanneer ons van hierdie verskynsels 
kennis neem, is die eerste vraag wat 
gestel word: waarom? Om watter rede 
of redes het die bogenoemde sake 
hulle opwagting binne die grense van 
die kerk gemaak? En ons vrae (al sou 
dit suiwer kritiese vrae wees) kan met 
reg gestel word, want hierdie dinge 
wat in die kerk begin voorkom, is nie 
alleen ,,nuut” nie, maar by nadere ont- 
leding is hulle ook vreemd aan die 
wese van die kerk. 

Voordat ons egter begin om die bo- 
genoemde sake uit reaksie of vanweë 
hulle vreemdheid vir ons, sonder gron- 
dige redes af te kraak en dood te swyg, 
is dit, myns insiens, beter om die 
grondliggende rede vas te stel waarom 
daar van ons jongmense is wat vir die 
elemente in ons eerste paragraaf vat- 
baar geword het. Wanneer ons met 
jeugdiges te doen kry wat té emosio- 
neel en onrealisties-entoesiasties aan- 
hangers van die bogenoemde sake is, 
gebeur dit in die meeste gevalle helaas 
op grond van 'n verkeerde verstaan en 
'n verwaarlosing van die begrip: kerk. 
Ons is van mening dat, wanneer ons 
weer goed begryp het wat die kerk is 
en wat dit beteken om kerk te wees, 
dat genoemde sake veel minder op die 
voorgrond sal tree en dat hulle baie 
aanhang onder die jeug van die kerk 
sal verloor. 

Uiteraard sal dit nie moontlik wees 
om in hierdie artikel volledig oor die 
kerk ` te skryf nie, maar daar is tog 
enkele hoofpunte wat ons wil aanstip. 


1. Die oorsprong van die kerk 

Baie duidelik moet gestel word dat 
die kerk nie 'n uitvindsel van die mens 
is wat deur die mens self in stand 
gehou moet word of van die mens af- 
hanklik is nie. Die kerk is ook nie die 
resultaat van 'n klompie mense wat op 


grond van hulle ooreenstemmende 
godsdienstige gevoelens besluit het 
om 'n ,,klub” te stig nie. Verder moet 
ons ook stel dat die kerk nie 'n produk 
van die staat is nie. Daarom is dit aan 
geen menslike mag of instelling onder- 
worpe nie. 

Die kerk is in die lewe geroep deur 
die Woord en Gees van God. Die 
Woord wat die kerk gestig het, het 
vlees geword en dit is Jesus Christus, 
wat die Hoof en enigste Heer van die 
kerk is. Maar saam met die Woord het 
die Heilige Gees ook kerkstigtend te 
werk gegaan. In Handelinge 2, waar 
die uitstorting van die Heilige Gees 
beskryf word, vind ons die stig- 
tingsakte van die kerk van alle eeue 
en alle plekke. (Prof. G. C. van Niftrik 
in sy ,,Kleine Dogmatiek”, bl. 265.) 
As werk van die Heilige Gees, is die 
kerk die middel waardeur die Gees die 
geloof in ons werk en onderhou. 


2. Die betekenis van die woord: kerk 

Eerstens word ,,kerk” afgelei van die 
Griekse woord Kuriake en dit beteken: 
wat aan die Here (—Kyrios) behoort. 

In die Nuwe Testament is die woord 
wat vir kerk gebruik word ,,ekklesia”. 
Dit beteken: hulle wat uitaeroep is of 
die uitgeroepenes. Dit is God wat die 
kerk uit die wêreld uitroep en saam- 
roep tot diens en aanbidding. Omdat 
die Here Self uitroep en saamroep, is 
dit meer as duidelik dat die kerk nie 
uit privaat indiwidue bestaan wat hulle- 
self op eie inisiatief uitroep en saam 
verbind nie. 


3. Die wese van die kerk 


Die wese van die kerk bestaan daar- 
in dat al die gelowiges saam die lig- 
gaam van Christus vorm. Hulle is op 
grond van die geloof geestelik verenig 
en in Christus saam verbind tot 'n 
gemeenskap van heiliges, 'n uitverkore 
volk en 'n koninklike priesterdom 
(1 Petrus 2:9). 

Die wese van die kerk word baie 
korrek in ons belydenisskrifte omskryf. 
Ons lees daaroor in die Nederlandse 
Geloofsbelydenis (artikel 27) en ook 
in Sondag 21 van die Heidelbergse 
Kategismus. Daar word gevra: ,Wat 
glo u van die heilige, algemene, Chris- 
telike Kerk?” En dan kom die ant- 
woord: ,,Dat die Seun van God uit die 
ganse menslike geslag vir Hom 'n ge- 
meente, wat tot die ewige lewe uit- 
verkies is, deur sy Gees en Woord, 
in die eenheid van die ware geloof van 
die begin van die wêreld af tot aan die 
einde toe vergader, beskerm en onder- 
hou; en dat ek daarvan 'n lewende lid 
is en ewig sal bly.” 


4. Die kenmerke van die kerk 

Nou ontstaan die vraag: waar is hier- 
die heilige, algemene Christelike kerk, 
wat in ons belydenisskrifte beskryf 
word? Die ware kerk is daar waar die 
evangelie reg en suiwer verkondig 
word, waar die sakramente bedien 
word volgens die instelling van Jesus 
Christus en waar die kerklike tug ge- 
bruik word om die sondes te straf 
(Nederlandse Geloofsbelydenis, artikel 
29). Aan hierdie merktekens of ken- 
merke sal getoets en bepaal kan word 
of 'n spesifieke kerk waarlik kerk van 
Jesus Christus is. 


5. Die taak van die kerk 


Die kerk is nie op aarde geplaas om 
'n PASSIEWE statussimbool te wees 
nie, maar hy is geroep om die take, 
wat aan hom opgedra is, uit te voer. 
Ons noem 'n paar van hierdie take: 

5,1. (In Handelinge 2 lees ons van 
die eerste preek wat deur Petrus gehou 
is. In hierdie preek praat hy nie van sy 
uitsonderlike belewenisse en ervarings 
nie — al was dit so dat hy met die 
uitstorting van die Heilige Gees een 
van die grootste wonders op aarde 
meegemaak het. Hy preek hoofsaaklik 
oor die woorde van die profeet Joël 
in die Ou Testament. Woorde wat in 
die Pinksterwonder vervul is. Die heel 
eerste en belangrikste taak van die 
kerk is dus om te preek. Die kerk het 
'n profetiese opdrag. Die getuienis van 
die kerk moet wees prediking van die 
Heilige Skrif as die Skrifgeworde 
Woord van God in die erediens aan 
die gemeente van Jesus Christus. 

Nou kan enige persoon nie sommer 
maar preek nie, want die prediking is 
aan hulle opgedra wat daarvoor opgelei 
is (2 Tim. 2:2). Daarom moet die pre- 
diking van die kerk amptelik geskied 
— dit wil sê: deur die opgeleide amps- 
draers. Lekeprediking kan daarom nie 
toegelaat word nie. ,,Die gewone lid- 
maat het geen aktiewe Woordverkon- 
digingstaak nie, maar kan nooit passief 
in die gemeente wees nie. Hulle moet 
gedurig voorbidding doen dat die evan- 


gelie voortgang sal hê in die wê- 
reld, ...” (Nuusbrief van ,.Die Her- 
vormer”' — 15 September 1975, blad- 
sy 2). 


5.2. Verder het die kerk tot taak die 
bediening van die sakramente. Volgens 
Handelinge 2 het die pasgestigte kerk 
onmiddellik gedoop (Hand. 2:38) en 
die nagmaal bedien (Hand. 2:42). Hier- 
die bediening van die sakramente, wat 
ook amptelik, dit is: deur middel van 
die erkende en opgeleide ampsdraer, 

Die Kategese 





KRITIEK EN KOMMENTAAR OP GELOOFSLEER (11) 


F. ROOSTERINDELING 


Daar het geluide opgegaan van die 
kant van kritici dat ons in die kategese 
totaal moet wegdoen met 'n sisteem 
in ons arbeid. Kinders sou dan glo 
antipaties teenoor sistematiek wees 
vanweë die skool se gebruik daarvan. 
Daar word dan voorgestel dat kinder- 
materiaal veel meer gebruik moet word. 
Hieronder word verstaan die verbeel- 
dingryke leefwêreld van die kind as 'n 
goddelike geskenk. Die kind se voor- 
liefde om te ontdek en sy nuuskierig- 
heid moet gebruik word. Hoe hierdie 
sake kwansuis verlore gaan in 'n sis- 
teem en hoe anders dan te werk ge- 
gaan moet word, is nie beskrywe nie. 


Baie kritici het voorgestel dat die 
rooster voorsiening moet maak vir 
minder Sondae as 37 of 34. 'n Broeder- 
kring het selfs voorgestel dat daar 'n 
maksimum van 25 Sondae moet wees. 
'n Mens moet waak om nie sub-realis- 
ties te wees en al minder Sondae vir 
die besondere, georganiseerde kate- 
gese beskikbaar te stel nie. Aan die 
ander kant is daar diegene wat die 
besondere kategese wil organiseer op 
al 52 Sondae. Dit is, gesien die om- 
standighede van die besondere katege- 
tiese komponente en die praktiese 
tydsindeling, superrealisties. 


Laasgenoemde is wat ek wil noem 
die Al-beleid: Die predikant moet as 
primêre kategeet primêr &| die katki- 
sasie waarneem. Hier sien ons al reeds 
dat hy bv. nie die Kerkgeskiedenis in 
die prediking kan betrek nie! Verder 
moet &l die kinders dieselfde werk 
leer, met gradeverskil. Al die werk 
moet dieselfde wees. Geloofsleer en 
Bybelse geskiedenis moet bv. gesin- 
chroniseer wees. Al die Sondae moet 
vir katkisasie gebruik word. Dan word 
die indeling soos volg gedoen: In die 
eerste jaar word al die geloofsleer, vir 
almal gelyktydig dieselfde afdeling, be- 
handel — ook in die prediking. Die 
volgende twee jaar word geloofsleer 
links gelaat en die Bybelgeskiedenis 
met almal dieselfde gedeelte behandel. 
Probleme aan hierdie voorstel, is die 
volgende: 


1. Vir twee jaar na elke jaar één 
kategismusprediking nie en ook geen 
geloofsleer onderrig nie! Dit is nie 'n 
beginseloplossing soos dit voorgee 
om te wees nie, maar 'n onpraktiese 
oplossing wat ook die beginsel skaad. 


2. Sekere belangrike skakels van 
die geloofsleer én kategismusprediking 
sal altyd op dieselfde tyd van die jaar 


val, waartydens in die praktyk baie 
min kinders en gemeentelede in die 
kerk sal wees. 

3. Twee en vyftig Sondae agter- 
eenvolgens is te 'n sentralisering van 


die Heidelbergse belydenisskrif, aan- 
gesien dit vanweë die kombinasie van 
erediens en kategese, die oggenddiens 


DO Vervolg op bladsy 31 


DIÉ JONGMENS EN DIE KERK 


DO) Vervolg van vorige bladsy 
geskied, kan beskou word as sigbare 
verkondiging van die evangelie. 

5.3. Die kerk het ook die opdrag 
ontvang om te leer. Hy moet dus on- 
derrig gee. Veral die jeug moet gekat- 
kiseer word (Deut. 6:6 en 7; Joh. 
21:15). Maar selfs nadat 'n. lidmaat 
belydenis van geloof afgelê het, gaan 
die kerk voort met sy onderrigtaak of 
leeropdrag deur middel van die na-ka- 
tegetiese verkondiging. 

5.4. Die kerk verrig diens van barm- 
hartigheid (Hand. 2:45), maar hy doen 
dit op grond van die barmhartigheid 
wat God in Christus aan ons bewys 
het. In die kerk se diens van barm- 
hartigheid is hy dus nie gedryf deur 'n 
emosionele bewoënheid oor die mens 
wat dan so beklaenswaardig is in sy 
swaarkry nie. Ons besit nie meer die 
oorspronklike gawes van die apostels 
nie, maar as kerk het ons die opdrag 
ontvang om die armes en siekes by te 
staan en vir hulle te bid (Mat. 26:11, 
Hand. 4:34, 35). Die kerk bewys in 
Christus hierdie barmhartigheid aan alle 
mense, maar in besonder aan die huis- 
genote van die geloof (Bevestigings- 
formulier van die diakens). 

5.5. Die kerk het nie alleen 'n taak 
om na binne te verrig nie, maar ook 
na buite het hy 'n opdrag ontvang om 
uit te voer. Die hoofopdrag na buite 
kom direk van (Christus af in Mat. 
28:19: ,,Gaan dan heen, maak dissipels 
van al die nasies en doop hulle in die 
Naam van die Vader en die Seun en 
die Heilige Gees; en leer hulle om alles 
te onderhou wat Ek julle beveel het.” 
Maar hierdie taak van evangelieverkon- 
diging aan al die nasies is nie opgedra 
aan enkelinge of verenigings nie. Dit 
is die amptelike taak van die kerk, wat 
op sy beurt weer sy lidmate gebruik 
om die taak te verrig (prof. $. J. van 
der Walt — Geloofsleer en Sedeleer, 
bladsy 173). 


6. Hoe raak dit alles ons jongmense? 

Ons het nou kortliks met u gepraat 
oor verskillende aspekte van die kerk 
— daardie kerk waarvan ons lidmate 
is op grond vanons doop en ons ge- 
loofsbelydenis. Daarom moet ons ont- 
hou dat die kerk nie 'n genootskap of 
'n vereniging is waarby 'n mens na 
willekeur aansluit of waaruit jy bedank 
wanneer jy lus het nie. In werklikheid 

bind jou doop en geloofsbelydenis jou 
lewenslank aan die kerk en word jy ge- 
roep om 'n lewende lidmaat te wees. 
Daar is dan kerklike voorregte wat 
benut kan word, maar terselfdertyd 
kerklike verpligtinge en verantwoorde- 
likhede wat ons sal moet nakom. Weer 
eens noem ek ' slegs enkele pligte en 
verantwoordelikhede: 

6.1. Eredienste moet gereeld by- 
gewoon word (tweemaal per Sondag), 
waar Woord en sakramente amptelik 
bedien word. In die eredienste word 
heiliges toegerus vir hulle dienswerk 
in die wêreld, tot opbouing van die 
liggaam van Christus (-—kerk). Efe- 
siërs 4:12. 

6.2. Vroeg in die lewe reeds moet 
die jongmens leer om sy offergawes 
te gee uit dankbaarheid vir die gawes 
van God in Christus aan hom. Deur 
middel van die offergawes kan die kerk 
se werk goeie voortgang hê. 

6.3. Onder leiding van die kerkraad, 
moet elke jongmens meedoen aan die 
jeugwerk van die kerk. Dit kan onder 
andere gekanaliseer word deur die 
jeugvereniging. Belangstelling in en 
motivering van jongmense deur jong- 
mense om weer na die kerklike lewe 
terug te keer, kan van onskatbare 
waarde wees. (Vergelyk Radiopraatjie 
van di. N. H. Buitenweg en M. J. Naudé 
oor ,Fokus”.) 

6.4. Jongmense kan ook in opdrag 
van of met die toestemming van die 
kerkraad sekere pligte in die gemeente 
vervul, soos byvoorbeeld: besoeke aan 
bejaardes, siekes tuis en in hospitale, 
hulp met sensusopnames en so meer. 
Genoeg hiervan. Meer moontlikhede 
kan liewer in die plaaslike gemeente 
bespreek word. 


7. Slotopmerking 
Indien ons jongmense net wil begin 
om aan die sake onder punt 6 deeglike 
aandag te gee, sal hulle nie alleen reeds 
hulle hande vol hê nie, maar ook op 'n 
sinvolle wyse besig wees om hulle 
kerk-wees uit te lewe. Dan hoef daar 
geen behoefte te wees aan die onder- 
steuning van verskynsels wat vreemd 
is aan die wese van die kerk en dan 
hoef ons nie die gevaar te loop dat ons 
jongmense ,,n kerk binne die kerk” 
wil stig nie. 
) 




















RESTORASIE 


GODDEFROY-GRAFPERSEEL 


In opdrag van die Raad vir die Argief 
en Museum en nadat goedkeuring ver- 
kry is van die Kommissie van die Al- 
gemene Kerkvergadering, is 'n omsend- 
brief onlangs aan alle kerkrade van ons 
kerk deur die sekretaris van die Raad 
gestuur waarin gevra is vir bydraes 
met die oog op die opknapping van die 
Goddefroy-grafperseel digby die helde- 
akker in die ou begraafplaas van Pre- 
toria. 





DR. H. M. REX 





In die omsendbrief, wat deur ds. 
Schalk Botha opgestel is, is gesê dat 
ds. M. J. Goddefroy, in lewe predikant 
van die Nederduitsch Hervormde Kerk 
vanaf 1887 tot 1917, ten onregte 'n 
ietwat vergete en afgeskeepte in ons 
kerk geword het. By sy aankoms in die 
Zuid-Afrikaansche Republiek in 1887 
moes hy vingeralleen die herderstaf 
opneem in 'n kerk wat deur die soge- 
naamde Kerkvereniging in 1885 geheel 
en al ontwrig was. Op bekwame en 
voortreflike wyse het ds. Goddefroy 
die moeilike reorganisasiewerk in ons 
kerk aangepak en deurgevoer. Op die 
hegte fondamente van die organisato- 
riese en teologiese arbeid wat hy in 
daardie moeilike jare verrig het, kon 
in die daaropvolgende jare voortgebou 
word en kon die Nederduitsch Her- 
vormde Kerk weer sy regmatige en 
historiese plek onder die Afrikanervolk 
inneem. 


Dit was egter nie net op kerklike 
werf waar ds. Goddefroy diep spore 
getrap het nie. Ook in die volkslewe 
van die Afrikaner voor, tydens en na 
die Tweede Vryheidsoorlog het hy 'n 
gewaardeerde bydrae gelewer. Vanaf 
sy aankoms in die Zuid-Afrikaansche 
Republiek in 1887 het hy hom onmid- 
dellik en volkome vereenselwig met sy 
,Aangenome' volk en vaderland en van 
toe af die lot van die Afrikaner ook sy 
lot gemaak. Gedurende die Tweede 
Vryheidsoorlog was ds. Goddefroy met 
vier van sy seuns saam met die burgers 
in die veld: As krygsgevangene is hy 
na Trichinopoly weggevoer en kon hy 
eers na veel omswerwinge en moeite 
in 1903 na Transvaal en sy gemeente 
terugkeer. Sowel op kommando as in 
krygsgevangenskap het hy alles in sy 
vermoë gedoen om sy volksgenote te 
besiel, tenspyte van die feit dat hy 
twee van sy eie seuns gedurende daar- 
die jare verloor het. 

Dit is seker gepas dat ds. Godde- 
froy nie vergeet sal word in die Neder- 
duitsch Hervormde Kerk van Afrika nie. 





Reeds vroeër het daar in ons kerk die 
gedagte ontstaan om 'n saal op te rig 
wat sy naam sou dra en die ontwerp- 
planne van die gebou was op 'n sta- 
dium dan ook gereed. Die voorneme 
van ons kerklike leidsliede van destyds 
het egter nooit werklikheid geword 
nie. 

Die Raad vir die Argief en Museum 
is reeds geruime tyd besig met 
die voorbereidende maatreëls vir die 
opknapping van die graftes van ds. 
Goddetfroy, sy eerste vrou, Anna Anto- 
nia Hoogerzeil, sy tweede vrou, Hester 
Catharina Otto en 'n kindjie uit die 
eerste huwelik, wat almal in een graf- 
perseël in die ou begraafplaas te Pre- 
toria geleë is. Aangesien die graftes, 
wat tans in 'n verwaarloosde en ietwat 
vervalle toestand verkeer en digby die 
helde-akker lê, is dit byna vanself- 
sprekend dat die restourasie van soda- 
nige aard moet wees dat die gerestou- 
reerde grafperseel ons kerk tot eer sal 
strek en op 'n waardige wyse sal aan- 
pas by sy onmiddellike omgewing, 
waar die graftes van komdt.-genl. An- 
dries Pretorius, adv. Strydom, dr. Ver- 
woerd, adv. Jansen, president W. C. 
Janse van Rensburg en ander jaarliks 
deur duisende besoekers aan Pretoria 
besoek word. Die bedoeling is om die 
vier graftes as 'n eenheid op te knap, 
voorsiening te maak vir 'n graf vir mev. 
Hester Boshoff, die enigste oorlewende 
kind van ds. Goddefroy, en om 'n 
gedenksteen daarby op te rig waarop 
die name van Joseph en Marius, die 





Wyle ds. M. J. Goddefroy en sy tweed 


m1 


e eggenote Hester Catharina Otto. 


twee seuns van ds. Goddefroy wat ge- 
durende die Tweede Vryheidsoorlog in 
Waterberg en op St. Helena omgekom 
het, aangebring sal word. Indien daar 
voldoende fondse deur ons kerkrade 
bewillig word, sal 'n replika van die 
Goddefroy-borsbeeld hopelik ook 'n 
plek in die restrourasieplanne kry. In 
hierdie verband is daar reeds voorlopige 
onderhandelinge met die beeldhouer, 
Hennie Potgieter, gevoer. 


Vir hierdie projek, waarby die koste 
vir 'n borsbeeld egter nie bygereken 
was nie, is 'n beraamde bedrag van 
R3 000,00 nodig. Die versoek wat 'n 
tydjie gelede by wyse van 'n omsend- 
brief aan alle kerkrade van ons kerk 
gepos is, sal hopelik 'n baie gunstige 
reaksie van ons gemeentes dwarsdeur 
die Republiek en omliggende gebiede 
ontlok. Reeds op 15 Oktober het die 
eerste bydrae die sekretaris van die 
Raad vir die Argief en Museum bereik! 
Wat hierdie bydrae van besondere be- 
tekenis maak, is dat dit afkomstig is 
van die kerkraad van die Nederduitsch 
Hervormde gemeente Wynberg, die 
mees suidelike gemeente van ons kerk. 
Hierdeur het hierdie Kaapse gemeente, 
wat in 1972 van Kaapstad afgestig het 
en waar ds. A. J. Zwarts die leraar en 
mnr. H. F. E. de Lange die kassier, is 
die bal aan die rol gesit! Vir hierdie 
eerste bydrae wat ons vanaf die verre 
Suidpunt van die Republiek ontvang 
het en waardeur die kerkraad van die 
Nederduitsch Hervormde gemeente 

LEES! 


Prof. A. H. van Zyl en medewerkers 


Godsdiensonderrig St. 9, 


Johannesburg, Afrikaanse Pers-Boek- 
handel, 1975. 


Die boek is verdeel in 3 dele nl. By- 
belstudie, Inleiding tot die Kerkgeskie- 
denis en die Sending. Elke deel is weer 
onderverdeel in verskillende afdelings. 


Deel I: Bybelstudie: Nadat die skry- 
wer kort, kernagtig en duidelik ge- 
handel het die begrip profeet, gee hy 
'n goeie uiteensetting van die inhoud 
en die boodskap van die profeet Amos. 
Na die profetiese stof kom die digter- 
like aan die orde. Spreuke en Psalms 
word behandel. Die skrywer gee die 
inhoud, verklaring en agtergrond kort, 
maar tog volledig weer. Telkens word 
verwys na ander Skrifgedeeltes waar 
dieselfde saak aan die orde is. Sy ver- 
klarings kom baie duidelik uit die 
grondteks. Die indelings van die ver- 
skillende Psalms en Spreuke asook die 
besondere wyse waarop enkele psalms 
of spreuke van elke soort uitgelê word 
is van besondere hoogstaande gehalte. 
In hoofstuk 13 kom die berymde 
psalms aan die orde. Hy toon aan dat 
die meeste psalms 'n goeie weergawe 
is van Bybelse psalms. Hy skroom 
egter nie om die leemtes van die 
psalms aan te toon nie. Veral opval- 
lend is dat die skrywer deurgaans aan- 
toon dat alles in die Woord en selfs 
in die berymde psalms gerig is op die 
eer van God. 


Deel II: Inleiding tot die Kerkgeskie- 
denis: Waar die eerste deel m.i. kritiek- 
loos is, kan dieselfde nie gesê word 
van die tweede deel nie. Die skrywer 
begin deur 'n kort uiteensetting te gee 
van die begrip heilige, algemene 
Christelike kerk. Vanwee die minimale 
omvang is baie sake wat van wesen- 
like belang is, vir die omskrywing van 
bg. begrip, agterweë gelaat. Die res 
van die tweede afdeling spreek van 
dieselfde onvolledigheid. Kernsake wat 
gemeld behoort te word, word agter- 
weë gelaat. Jerusalem se verwoesting 
in 70 n.C. word verhaal sonder ver- 
melding deur wie dit geskied is. Vroeë 
konsilies en die ontstaan van die ver- 
skillende belydenisse word nie 'n woord 
oor gerep nie. Die kern van die Roomse 
dwaalleer nl. die sekondêre plek wat 
aan Christus se verlossing gegee word, 
word nie duidelik aangetoon nie. Ty- 
dens die Kerkhervorming word voort- 
durend gepraat van geloof sonder 
nadere kwalifisering. Om een of ander 
rede is die skrywer bang om die naam 
van die kerk van Luther en Calvin te 
vermeld. Die slothoofstuk wat handel 
oor die belydenisgeskrifte is kernagtig 
en volledig. 


LEES! 


Deel II: Die Sending: Die beeld van 
te onvolledig spreek ook hier duidelik. 
Dit is te kort selfs vir 'n inleiding. Die 
klem val te veel op die barmhartig- 
heidsdiens en te min op die verkondi- 
ging. Die uitdrukking ,,ons moet doen 
net soos Jesus” pas nie in die kader 
van goeie Gereformeerde of Hervormde 
teologie nie. In enkele sinne kon die 
skrywer ook melding maak van die 
sending soos be-oefen word deur die 
Hervormde Kerk. 


Nieteenstaande die negatiewe bied 
die boek soveel positief dat dit die 
besit behoort te wees van elke st. $ 
leerling en ook van elke lidmaat wat 
bg. stof kernagtig wil besit. 


M. J. Beukes 
KEES * 


Fotobeeld van 300 Monumente. Stand- 
beelde, en Gedenktekens langs die 
Pad van S.A. 


deur dr. J. J. van Tonder. 
Beginstraat 5, Krugersdorp. 


Die skrywer en historikus, oud-skool- 
hoof en inspekteur van skole, spreek 
nog nadat hy hierdie ampte neergelê 
het. Hy bly steeds arbeidsaam en ver- 
dienstelik. Hy betree meer kere terreine 
wat deur ander skrywers en historici 
links laat 1ê word. In hierdie nuutste 
pennevrug spreek hy deur foto's van 
monumente, standbeelde en gedenkte- 
kens. Dit is 'n belangrike toevoeging 
by ons geskiedenisonderrig. 'n Mens 
kan tereg vra: Wat het hy, behalwe die 
oudste kerkgebou in ons land naamlik 
dié in Adderleystraat in Kaapstad, nie 
in sy fotobeelde opgeneem nie. Die op- 
steller verdien ons waardering. 


Joh. Dreyer 
OE Gie 


W. A. Landman e.a. 
Kind en Godsdiens 


N.G. Kerkboekhandel, Posbus 245, Pre- 
toria, 1975, 141 bladsye 


Prys R2,95 


Hierdie publikasie is opgedra aan 
ds. R. J. Raath as blyk van waardering 
vir sy rigtinggewende optrede as voor- 
sitter van die breë studiekomitee oor 
opvoeding en onderwys van die Neder- 
duits-Gereformeerde Kerk. 


Vir elkeen wat belangstel in die 
godsdienstige opvoeding van sy kin- 
ders en die van die gemeente, bied 
hierdie publikasie stof van onskatbare 
waarde. 

Die subjek van die godsdienstige 
opvoeding word hier duidelik geteken 
as die ouer, die kerk en die skool. Die 

verantwoordelikheid van elkeen word 
duidelik geteken, van mekaar onder- 
skei en in noue verband met mekaar 
gebring. Besonder helder word aange- 
toon hoedanig die pedagogiek hulp kan 
bied aan ouer en kerk in hierdie ver- 
band sonder dat pedagogiese beginsels 
verhef word bo Bybelse prinsipies. 

Vir die godsdienstige ,,steungewer'” 
is dit noodsaaklik om die objek van sy 
opvoeding” te ken. Hierdie kennis wil 
die skrywers nie primêr aflei uit die 
psigologie nie, maar uit die Skrif. Die 
antropologie wat deur die skrywers 
uit die Skrif na vore gebring word be- 
vredig in 'n hoë mate. Twee punte van 
definitiewe kritiek sal moet ingebring 
word. Die verwaarlosing van die Chris- 
tologie en die nie ten volle fundering 
van die ,,algemene religiositeit van die 
mens”. Die indruk word gelaat dat met 
laasgenoemde nie ten volle rekening 
gehou is met die volle konsekwensies 
van die sondeval nie. 

Van besondere belang is hoofstuk 5 
Bybelonderrig”. Veral vir die kategese 
van die kerk word hier belangrike rig- 

CO] Na bladsy 32 


GODDEFROY 
GRAFPERSEEL 


[] Van vorige bladsy 

Wynberg 'n navolgenswaardige voor- 
beeld aan die 261 oorblywende ge- 
meentes van ons kerk gestel het, is die 
Raad vir die Argief en Museum innig 
dankbaar. 

Sodra 'n bydrae tot die opknappings- 
fonds ontvang word, word dit deur die 
sekretaris van die Raad by die kantoor 
van die Administrateur inbetaal, waarna 
die uitgereikte kwitansie tesame met 
'n brief van bedanking deur die sekre- 
taris aan die betrokke kerkrade gestuur 
sal word. 

'n Lys van bydraers met hul 
bydraers sal mettertyd in Die Her- 
vormer of die Nuusbrief gepubliseer 
word. Die Raad vir die Argief en Mu- 
seum wil baie graag die opknapping 
van die Goddefroy-grafperseel voor die 
komende Algemene Kerkvergadering 
afhandel met die oog op 'n plegtigheid 
wat tydens die Algemene Kerkverga- 
dering in die ou begraafplaas in die 
vooruitsig gestel word. 

Indien daar van ons lidmate is wat 
in hul persoonlike hoedanigheid by- 
draes vir hierdie verdienstelike saak 
wil gee en sodoende ook 'n aandeel 
wil hê aan die eerbetuiging aan die 
geseënde nagedagtenis van ds. Godde- 
froy en sy gesinslede, staan dit hulle 
vry om hul bydraes te stuur aan die 
sekretaris, Raad vir die Argief en Mu- 
seum, Posbus 2368, Pretoria 0001. 

DOODSBERIGTE 





IN MEMORIAM 


Dit het die almagtige God behaag om 
die siele van hierdie ons tans gestor- 
we broeders en susters, tot Hom te 
neem. Hulle liggame is aan die aarde 
toevertrou in die vaste en sekere hoop 
van die opstanding tot die ewige lewe 
deur ons Here Jesus Christus wat die 
vermederende liggaam aan Sy verheer- 
likte liggaam gelyk sal maak. 


In liefdevolle herinnering dink ons 
terug aan ons ontslape dierbares wat 
ons vooruitgegaan het en nou rus van 
hulle arbeid. Ons mis hulle, maar treur 
nie oor hulle soos die ander wat geen 
hoop het nie. Ons dank God vir wat 
hulle deur sy genade beteken het. 


SMIT, L. Van ons is weg geneem in die 
vroeë oggendure 9 Augustus 1975 ons 
dierbare suster Louisa Susanna Smit, 
gebore Prinsloo, in die ouderdom van 
57 jaar 2 maande en 22 dae. Ons dink 
baie terug aan die lange lyding wat sy 
So geduldig gedra het. Ons is dankbaar 
vir haar mooi voorbeeld. Ps. 23. 
Bedroefde broer en susters. 
Cornelia Rykaart. 


HERHOLDT, Barend Frederik. Ure, dae, 
maande, jare vlieg soos skaduwees en 
drome heen. Al een jaar het verbyge- 
snel en ek kom weer by die nag van 
die 21ste November 1974 toe my dier- 
bare eggenoot skielik deur die dood 
weg is. 
Ons mis hom elke dag. 


Sy eggenote, kinders, 
kleinkinders, agterklein- 
kinders. 

Naudéstraat 580, 


Pretoria. 


JOUBERT, Izak. Met diepe weemoed 
dink ek vandag aan hom op 12 Des. 
1971. 4 jaar van eensaamheid is verby, 
en nog so helder onthou ek hom in die 
dae van gesondheid, maar ook dae, aan- 
de, en nagte van samesyn van pyn en 
smarte, ja saam gesing, gebid, gehuil, 
ook dink ek aan my dierbare broer, 
Gawie Rabe wat verhuis het 20-1-1972. 
Daar is bemindes in die hemel. 
Daar skenk die Heer die openbaring 
Van wat ons hier nie kan verstaan 
daar vind Gods raadsplan sy ver- 
klaring, 
Waarvoor ons hier 
staan. 
Sy verlangende 
Eggenote Johanna Joubert 
Bonnievale. 


verbysterd 


PRINSLOO, P. P. J. J. Dit was die wil 
van die Vader om tot Hom te neem op 
die 26ste Mei 1975 ons geliefde egge- 
noot vader en grootvader, Paul Phillip- 
pus Joachim Jochemus, in die ouder- 
dom van 65 jaar na 'n lyding van 4 jaar 
wat hy altyd blymoedig aanvaar het 
en ons almal opgebeur het. Ons gun 
hom die rus en sê saam met Job ,,Die 
Here het gegee die Here het geneem”. 
Van die bedroefde eggenote, kinders 
en kleinkinders. 
Doornboom, 
Immerpan. 


KATEGESE 

CO] Van bladsy 28 

gaan beslaan. Daarmee is dit kategis- 
musprediking sonder twyfel op Pink- 
stersondagoggend, op nagmaalsondag- 
oggende, ens. Om so 'n onafgewisselde 
langtermyn verdeling tussen ,,kategis- 
musjaar” en ,,Bybeljare” te maak, sal 
ingrypende beswaar by die kerklike 
publiek veroorsaak. Daarby sal die 
predikers nie geneë wees dat die ka- 
tegese vir hulle 'n preekrooster gee 
vir alle tye waaraan hulle elke Sondag 
gebonde is nie. Sommige Sondae, bv. 
35, sal nog aanvaar word, maar nie 
52 niel! 

4. Om al 105 vrae van die geloofs- 
leer in 52 Sondae te leer, beteken dat 
van die heel kleintjies tot die oudstes 
meer as twee vrae op tekste of vrae 
en tekste elke Sondag sal moet leer. 
Dit sal nie so glad en ordelik verloop 
soos die huidige indeling nie. 

5. Geen ruimte word dan ooit in die 
oggenddiens gelaat vir ander serie- 
prediking, kerkjaarprediking, vrye stof, 
ens. nie. 

6. So 'n indeling is nog geen sin- 
Chronisering van die geloofsleer met 
die Bybelgeskiedenis nie. Sinchronise- 
ring van al hierdie sake waarby ook 
die kerkjaar ingesluit kan word, en 
selfs die kerkgeskiedenis, is natuurlik 
'n onmoontlikheid. 

'n Opmerking oor bogenoemde is 
nodig. Daar word geargumenteer (val. 
die eerste artikel in hierdie reeks, in 
Die Hervormer, Februarie 1975, bl. 26 
en 27) dat die katkisasie sig uitstrek 
oor die hele lewe — en daarom moet 
op 52 Sondae katkisasie gehou word! 
Dit dien daarop gelet te word dat ons 
met die besondere kategese, dit wil sê 
met die kerklik-georganiseerde kate- 
gese, voortdurend (elke jaar) besig sal 
wees maar op So 'n verantwoordelike 
wyse dat die meeste daaruit geprofi- 
teer word. Daarvoor sal ons dus die 
geskikste tyd (Sondag), die geskikste 
uur (né die erediens), die geskikste 
omstandighede (sekere Sondae) moet 
kies. 

Om al 52 Sondae van die jaar vir die 
kategese te wil gebruik en al die stof 
tot dieselfde te wil sinchroniseer of 
reduseer, is waarlik oor-realisties. 

(Word vervolg) 


Magriet 

LEES FEED! 


CO] Van bladsy 30 


lyne neereglê: Met elke les moet die 
kategeet rekening hou met die feit dat 
die Bybel geinspireerde Skrif is sonder 
om te verval in 'n meganiese inspirasie- 
leer. Die kern van die Bybel nl. Jesus 
Christus, moet telkens aan die orde 
kom by elke les. Die Skrif moet met 
die Skrif self verklaar word. Die Skrif 
moet verklaar word aan die hand van 
die belydenisskrifte. Na die Skrifver- 
klaring moet die leerling opgeroep word 
tot die geloof in Jesus Christus. ,,'n 
Bybelles of pastorale gesprek behoort 
as einddoel te hê dat die leerling daar- 
toe gebring word om ook te getuig: 
Ek glo dat Jesus Christus die Seun van 
God is.” Ongelukkig word in hierdie 
kern hoofstuk nie voldoende klem gelê 
op die Heilige Gees deur wie die geloof 
gewerk en versterk word nie. 


Die werk kan met groot vrymoedig- 
heid aanbeveel word. 


M. J. du P. Beukes 


* RE ok 


Operatie Supermens 
dr. Wilem J. Ouweneet 


Verskyn 1975 by Buijten en Schipper- 
hein, Amsterdam/De Vuurbraak, Gro- 
ningen 


Hierdie boek wil 'n Bybels-biologiese 
blik op die toekoms werp. Dr. Ouwe- 
neel, 'n bioloog, verrig tans ondersoek 
in ontwikkelingsgenetika in diens van 
die Koninklike Ned. Akademie van 
wetenskappe. Daarby is hy 'n ywerige 
ondersoeker van die Bybel wat reeds 
verskeie Bybelkommentare geskryf het. 
Hy het groot bekendheid verwerf met 
sy lesings oor skepping en evolusie 
en vele meer. 


Dr. Ouweneel noem homself 'n ge- 
lowige bioloog. Hy wil met sy werk 
vir die Christen wat trou is aan Gods 
Woord antwoord verskaf op die uit- 
daginge van die moderne biologie wat 
al sterker daarop aandring dat wegge- 
doen sal word met 'n verouderde 
Christelike etiek, sodat die wetenskap 
vry kan wees om rewolusionêr in die 
fenomeen ,,mens” in te gryp. 


In hierdie boek behandel dr. Ouwe- 
neel 'n hele reeks temas wat vir die 
kerk en elke mens vandag van die 
uiterste belang is. Om maar enkeles te 
noem: Eugenese, dit is maatreëls wat 
getref word om gunstige eienskappe in 
die menslike bevolking te bevorder 
deur die aantal gunstige erffaktore te 


laat toeneem; kunsmatige inseminasie 
by die mens; die hieruit voortvloeiende 
fassinerende moontlikheid vir die we- 
tenskap `om volledige kontrole te kry 
oor die erflike aanleg van die mens en 
menslike wesens te skep na eie smaak 
en willekeur; voorts behandel die skry- 
wer die onderskeie rolle wat milieu en 
erflike aanleg speel in die vorming 
van die menslike persoonlikheid, die 
strewe van die wetenskap na die ideale 
mens, die evolusionisme, ens. 


Dr. Ouweneel bekyk al hierdie sake 
in die lig van die Heilige Skrif en wys 
op die besware en gevare van baie van 
hierdie tegnieke. Hy toon aan hoe die 
grondpatrone van die menslike same- 
lewing verander kan word, hoe voort- 
planting mettertyd van die huwelik los- 
gemaak kan word, en die huwelik as 
sulks oorbodig sal maak; hy gee wat 
hy beskou as die korrekte benadering 
van die gelowige mens tot die asem- 
rowende wetenskaplike ontwikkeling 
van ons tyd. Hy toon verder aan hoe 
beroemde evolusioniste tot die Darwin- 
isme bekeerd geraak het nie op we- 
tenskaplike gronde nie maar o.g.v. 'n 
hartgrondige afkeer van die Bybel en 
die geloof. Hy openbaar die onwaar- 
heid en misplaasdheid van die opvat- 
ting dat Christene altyd vol vooroordeel 
en emosie is, terwyl net die wetenskap- 
likes sg. objektief en onemosioneel is. 
Hy neem al die belanarikste argumente 
van die evolusioniste krities in oënskou 
en ontleed die werklike bewyse wat 
die wetenskap meen om aan te voer. 
Dr. Ouweneel wys ook treffend op die 
verband wat daar bestaan tussen die 
evolusionisme en die Marxisme en die 
eksistensiefilosofie. 


Die skrywer toon verder aan hoedat 
van die Bybelse waardering van die 
menslike liggaam niks meer sal oorbly 
nie: dit sal slegs dien as voorraadskuur 
van los onderdele, om ander mense 
mee te repareer. Hy wys op die gevare 
van net een eienskap voortdurend by 
die mens te ontwikkel soos bv. sy 
intelligensie, en die ongebalanseerde 
mens en samelewina wat hieruit sal 
groei. Hy behandel verder die onver- 
moë van die mens soos dit blyk uit 
die geskiedenis, om die mag wat hy 
bekom ten aoede te gebruik. Hv bied 
'n skerp blik op wat die mens kan 
verwag as hierdie enorme uitvindinge 
op onverantwoordelike wyse deur 'n 
tiran misbruik sal word... Hy open- 
baar ten slotte uit die Bybel aan die 
wetenskap hoe die einde van menslike 
strewe nie 'n supermens sal wees nie 
maar 'n bees. (Openbaringe.) 


Dit is 'n uiters aktuele en lesens- 
waardige boek. 

Dit gee vir die oninaewyde in die 
biologie as vak 'n aoeie basiese kennis 
oor 'n groot aantal belangrike sake. 


D. J. C. van Wyk 

Geillustreerde Afrikaanse Woordeboek 


Deur H. J. Terblanche, MA. D. Litt. 
Uitgewers: Willem Gouws (Edms.) 
Beperk Johannesburg/Kaapstad 


Die geillustreerde Afrikaanse woor- 
deboek van H. J. Terblanche beindruk 
van die oomblik dat dit ter hand ge- 
neem word .en die keurige omslag dra 
by tot die besondersheid van die woor- 
deboek. 


Wanneer 'n mens vlugtig deur die 
woordelys van plus-minus 2 000 woor- 
de aan die einde van die woordeboek 
kyk, besef jy dat dit slegs die mees 
algemene spreektaalwoorde is wat in 
die boek opgeneem is; en daarom te 
meer slaag die woordeboek skitterend 
in sy doel naamlik ,,Vir leerlinge of 
volwassenes wat Afrikaans as vreem- 
de of tweede taal wil of moet aan- 
leer.” 


Dit uiteensetting van die werk is 
puik! Die druk is groot en die kuns- 
tige, duidelike sketse sonder te veel 
detail, prikkel dadelik die belangstel- 
ling en gee die juiste betekenis van 
die woorde weer — al sou die ver- 
duideliking (in sinsverband) soms te 
kort skiet. 


Hierdie unieke woordeboek voldoen 
aan 'n heel besondere behoefte. Ek 
sou die Geillustreerde Afrikaanse 
Woordeboek ook sterk wou aanbeveel 
as 'n geskenk aan leerlinge van die 
laer klasse (graad een tot ongeveer 
standerd drie) van die Afrikaanse laer- 
skole. 


Mev. Elmé Dreyer 


Geliefde ou Afrika-vriend 
deur P. J. Schoeman. 
Perskor-uitgawe. 

Prys R4,95. 


Wat is dit 'n pragtige boek! En 
Schoeman self vol bewondering vir die 
grootheid van Gods skepping lei ons 
in God se groot wildtuin en vertel ons 
dan met veel piëteit van wat hy gesien, 
gehoor en ondervind het. Hy is 'n ken- 
ner van die bosse en die diere met 'n 
hart vol liefde vir dit alles. Daarby kom 
dat die publikasie verskillende pragtige 
foto's en tekeninge bevat wat die waar- 
de nog meer verhoog. Perskor het ge- 
sorg vir 'n prag uitgawe. U moet dit 
net koop. Dit is 'n mooi geskenk aan 
'n vriend. 


Joh. Dreyer 

